Viyafari ge aa ufehdhunthakai kudhi viyafari thakah "undhagulakah" vefaiva dhivehinge Bank.\nވިޔަފާރީގެ އާއުފެއްދުންތަކާއި ކުދިވިޔަފާރިތަކަށް "އުނދަގުލަކަށް" ވެފައިވާ ދިވެހިންގެ ބޭންކް\n4 July 12th, 2019 - 4:22 PM\nކުދި އަދި މެދުފަންތީގެ ވިޔަފާރިތަކާއި އާ އުފެއްދުންތައް ކުރިއރުވުމަކީ ޤައުމެއް ކުރިއަރައި ދިއުމުގެ އަސްލެވެ. ވޭތުވެދިޔަ 30 ވަރަކަށް އަހަރު ތެރޭގައި ދިވެހި ވިޔަފާރިތަކަށް ދިމާވެފައިވާ އެންމެ ބޮޑު ގޮންޖެހުމަކީ އަބަދުވެސް ބޭންކް އޮފް މޯލްޑިވެސް ގެ ފަރާތުން ފިޔަފާރިތަކަށް ދިމާވާ އުނދަގޫތަކާއި ކުރިއެރުމަށް އަޅަމުންދާ ހުރަސްތައް ކަމަށް ކުދި ވިޔަފާރިވެރިން އަބަދުވެސް ބުނެއެވެ.\nދިވެހިންގެ ބޭންކް ނަމުގައި ރީތި އިޝްތިހާރާއި، ބޮޑެތި ބިލަބޯރޑް އަދި އަޑު އަހާލަން ފަސޭހަ ގޮތް ގޮތަށް ގެނެސްދޭ މެސެޖްތައް އުފެއްދުމުގައި ކުރިއަރާފައި ތިބި ބައެއް ކަމަށް ދެންނެވިދާނެއެވެ. އެހެން ނަމަވެސް ދިވެހިންގެ ތެރެއިން ބޭންކް ޙިދުމަތްތަކާއި މެދު ހިތްހަމަޖެހޭ މިންވަރާއި ބެހޭ ގޮތުން ސުވާލުކޮށްލުމުން ފާޑު ނުކިޔާނެ އެކަކުވެސް ހަމަ ދިމާނުވާނެއެވެ. މަކަރާއި، ވައްކަމާއި ހީލަތް ހެދުމުގައި ބޭންކް ކުރިއަރާފައިވާ މިންވަރު ވޭތުވެދިޔަ ވެރިކަމުގައި ދިވެހިތާރީހުވެސް ނުދެކޭނެ، ދުވަހަކުވެސް ދިވެހިންގެ ހިތުން އެކަން ނުފިލާނެ ވަރުގެ ބޮޑު ހިޔާނާތް ބާރު ހުރި ފަރާތްތަކުން (ސަރުކާރުގެ ވެރިން) ހިންގީ ސީދާ މިބުނާ ދިވެހިންގެ ބޭންކާއި ގުޅިގެންކަން އެއޮތީ ސާފޮކޮށް ފެންނާށެވެ. އެބޭންކުގައި ހުރި މުއައްޒަފަކު އެވާހަކަ ފަޅާ އަރުވާލުމުން އޭނައާމެދު ކަންތައް ކުރިގޮތާއި، އަދި ރައްޔިތުންނަށް މިބޭންކުން ކަންކުރާނެ ގޮތް ވަރަށް ބޮޑަށް މިވަނީ ސާފްވެފައެވެ.\nދުނިޔޭގައި ކުރިއަރަމުން އަންނަ މޯބައިލް ޕޭ ގެ ޙިދުމަތް ރާއްޖޭގައި މިހާ ބީރައްޓެހިވެގެން މިއުޅެނީ ރާއްޖޭގައި އެފަދަ ޙިދުމަތް ދޭނެ ބަޔަކު ނެތިގެން ހެއްޔެވެ.؟ ނުވަތަ ކަމާއި ބެހޭ އިދާރާތަކުން މިކަމަށް ހުރަސް އަޅާތީހެއްޔެވެ.؟ ސައުތު އޭޝިއާގައި ނިސްބަތުން އެންމެ ގިނަ މީހުން އިންޓަރނެޓް ބޭނުން ކުރާ ޤައުމަކީ ރާއްޖެ ކަމަށްވާއިރު މިފަދަ ޙިދުމަތެއް ރާއްޖޭގައި ނުދެވެނީ ބާރުގަދަ ފަރާތްތަކެއްގެ ހުރަސްތަކާހެދި ކަމަށް ޤަބޫލު ކުރެވޭނެ ޖާގަ އެބައޮތެވެ.\nރާއްޖޭގެ ރައްޔިތުންނަށް ބޭންކުގެ ޙިދުމަތް ދެމުން އަންނަ އެންމެ ދުވަސްވީ ބޭންކް ކަމުގައިވާ ބޭންކް އޮފް މޯލްޑިވެސް (ބީއެމްއެލް) އިން "މޯބައިލް-ޕޭމަންޓް" ގެ ޙިދުމަތް ދެއެވެ. 2016 އިން ފެށިގެން ދެމުން އަންނަ އެހިދުމަތް އެބޭންކުން ދެނީ އެބޭންކްގެ ކަސްޓަމަރުންނަށް އެކަންޏެވެ. ބީއެމްއެލް މޮބައިލް ޕޭ މެދުވެރިކޮށް ފޯނުން ލާރި ދެއްކޭނެ ހިދުމަތް ދިންކަމުގައިވިއަސް، ބޭނުން ކުރަން ފަސޭހަ ނުވުމުގެ ސަބަބުން ބީއެމްއެލް މޮބައިލް ޕޭ ބޭނުން ކުރަނީ މަދު ދިވެހިންނެވެ. އަދި މިހިދުމަތް ބީއެމްއެލްގެ ޕީއޯސް ނެތްތަނަކުން ނުލިބުމަކީވެސް ވަރަށް ބޮޑު ދައްޗެކެވެ.\nދިވެހި ރާއްޖޭގައި މޯބައިލް ފޯން މެދުވެރިކޮށް ލާރި ދެއްކޭ ނިޒާމްތައް ވަރަށް މަދެވެ. ބޭންކް ކާރޑަކާއި ނުލައި ފޯނު މެދުވެރިކޮށް ރާއްޖޭގެ ކޮންމެ ހިސާބެއްގައި މުއަމަލާތް ކުރެވޭނެ ގޮތް ފަހި ނުކުރެވެނީ ބޭންކް އޮފް މޯލްޑިވެސް އިން އެކަމަށް ހުރަސް އަޅާތީ ކަމަށް މިހިދުމަތް ދިނުމަށް މަސައްކަތް ކުރާ ގިނަ ފަރާތްތަކުން ބުނެއެވެ. ބޭންކުން މިކަމަށް އެއްބާރުލުން ނުދެނީ މިކަން ކުރުމުގެ ސަބަބުން އެބޭންކްގެ ރީޓެއިލް ވިޔަފާރި ފައިދާ ކުޑަވެދާނެ ކަމަށް ޤަބޫލުކުރެވޭތީ ކަމަށްވެސް އެފަރާތްތަކުން ބުނެއެވެ.\nރާއްޖޭގައި މޯބައިލް ފޯން މެދުވެރިކޮށް ވިޔަފާރި ކުރެވޭ ގޮތަށް ފޯން އެޕްލިކޭޝަން (އެޕް) ތައް ހެދިފައި އެބަހުއްޓެވެ. އެގޮތުން ދިރާގު ޕޭ، އުރީދޫ އެމް.ފައިސާ، ޕޭޔަރ، ފަހިޕޭ، ފަސޭހަ ރީޗާޖް ފަދަ އެޕް ތަކުން މޯބައިލް ޕޭމަންޓްގެ ހިދުމަތް ދިން ކަމުގައިވިޔަސް މިއެޕްތަކުނެ ހިދުމަތް ހޯދާ ފަރާތްތަކަށް ދިމާވާ އެންމެ ބޮޑު ދަތިކަމަކީ ފަސޭހަކަމާއެކު ބޭންކް އެކައުންޓްގައި ހުންނަ ފައިސާ އެޕްލިކޭޝަން މެދުވެރިކޮށް ބޭނުން ކުރެވޭނެ އެއްވެސް ގޮތެއް ނެތުމެވެ. މިކަމަށް ބޭންކް އޮފް މޯލްޑިވެސް އިން އެއްވެސް ގޮތަކަށް ކުރާކަށް ބޭނުންވާ ކަމެއް ނޫން ކަމަށް މިފަދަ އެޕްތަކުގެ މޭސްތިރިން ބުނެއެވެ.\nމިހާރު ދިވެހިރާއްޖޭގައި ހެދިފައިވާ މޮބައިލް މަނީ ރެގިއުލޭޝަން އަކީ މުއާސަލާތީ ޙިދުމަތްދޭ ފަރާތްތަކަށް އެކަނި ހިދުމަތް ދެވޭ ގޮތަށް އެމް.އެމް.އޭ އިން ހަދާވަފއިވާ ޤަވާއިދެކެވެ. އެހެން ނަމަވެސް ރާއްޖޭގައި މުއާޞަލާތީ ޙިދުމަތްދޭ ދެކުންފުނި ކަމަށްވާ ދިރާގު އަދި އޫރީދޫ އިން މިހާރުވެސް ތަޢާރަފްކޮށްފައިވާ އެޕްލިކޭޝަންގައި ދިމާވާ އެންމެ ބޮޑު މައްސަލައަކީ ކައިރި ފިހާރައަކަށް ގޮސް އެޕް އަށް ވަކިން ލާރި އަޅައިގެން ބޭނުން ކުރަންޖެހޭތީއެވެ. އޭގެ ބަދަލުގައި އެފަރާތްތަކަށްވެސް ބޭންކް އެކައުންޓް މެދުވެރިކޮށް ލާރި އެޅޭނެ ގޮތް އިންނަނަމަ ވަރަށް ފަސޭހަވެގެން ދާނެއެވެ. ދިރާގު އަދި އޫރީދޫ ފަދަ ބޮޑެތި ކުންފުނިތަކަށް މިފަދަ ހިދުމަތެއް އެކަށިގެންވާ ގޮތެއްގައި ނުދެވެނީ ބޭންކުން އެއްބާރުލުން އެކަށީގެންވާ ގޮތުގައި ނުލިބޭތީ ކަމަށް ޤަބޫލު ކުރަން ޖެހެއެވެ.\nއެޕް ޑިޒައިނަރެއް ކިޔައި ދިން ގޮތުގައި ރާއްޖޭގެ އެންމެ ބޮޑު ބޭންކުން އެފަދަ އެޕްލިކޭޝަންތަކާއި ވަރަށް ބޮޑަށް ދެކޮޅެވެ. އެބޭފުޅުން އެއްވެސް ވަރަކަށް މިފަދަ ސިސްޓަމެއް ރާއްޖެ އައުމަކަށް ނޭދޭ ކަމަށެވެ. ސަބަބަކީ ބޭންކަށް މިލިއަނުން ލިބޭ ފައިދާ ކުޑަވެ ރައްޔިތުންނަށް މިކަމުގެ ފައިދާ ބޮޑުވެ ފަސޭހަކަމާއި އެކު ފައިސާގެ މުއާމަލާތް ހިންގިދާނެތީ ކަމަށްވެސް އެފަރާތުން ސިފަކުރެއެވެ. ބޭންކުން މިފަދަ އެޕްތަކާއި ބޭންކް އެކައުންޓް "އިންޓަގްރޭޓް" ނުކުރެވޭތީ އަދި މިކަން ކަމަށް ޤަވާއިދު ތަކެއްވެސް ހެދިފައި ނުވާކަމީ، މިހިދުމަތް ދިނުމަށް ދިމާވާ އެންމެ ބޮޑޮ ދަތިކަން ކަމަށްވެސް އެފަރާތުން ކިޔައި ދިނެވެ. ބޭންކް އޮފް މޯލްޑިވެސް އަށް މިކަން ކުރެވޭނެ ކަމަށާއި އެފަރާތުން މިކަން ނުކުރަނީ އެކުންފުންޏަށް ކާރޑް ޕޭމަންޓްތަކުން ލިބޭ ބޮޑު ފައިދާ ނުލިބިދާނެ ކަމުގެ ބިރަށް ކަމަށް ބެލެވޭ ކަމަށްވެސް އެފަރާތުން ކިޔައިދިނެވެ.\nކާރޑް ޕޭމަންޓް ތަކަށް 2.5 އާއި4ދެމެދުގެ އިންސައްތައިގެ ފީއެއް ބޭންކުން ނަގައެވެ. އެހެން ކަމުން މިއީ ވަރަށްވެސް ބޮޑު އާމްދަނީ އެއް ބޭންކަށް ލިބޭނެ އެއްޗެކެވެ. އަދި މޯބައިލް ޕޭމަންޓްއިން މި އިންސައްތަ 0.5 އަށްވެސް ދެވޭނެއެވެ. ކާރޑް ޕޭމަންޓްއާއި ހިލާފަށް މޯބައިލް ޕޭމަންޓްގެ ސަބަބުން ޓްރާނސެކްޝަން ތަފްސީލް ވަގުތުން ވަގުތަށް ލިބޭނެއެވެ. އަދީ މާ ފުރިހަމަވެސް ވާނެއެވެ. ކާރޑް ޕޭމަންޓްގައި މި ހިދުމަތް ލަސްވާނެއެވެ. ޓްރާންސެކްޝަން ތަފްސީލް ވަގުތުން ލިބުނަސް ބޭންކުން އެޓްރާނސްސެކްޝަން ޔަގީންކޮށް ލާރި ލިބެންޖެހޭ ފަރާތައި ލާރި ހަވާލުކުރުމުގައި ދެދުވަސް ނަގައެވެ. މޯބައިލް ޕޭމަންޓްގަ ވަގުތުން ހިދުމަތް ލިބި ޓްރާނސެކްޝަންވެސް ޔަގީންކުރެވި ޙިދުމަތް ވަގުތުން ލިބެއެވެ. އަދި ވިޔަފާރި ކުރާ ފިހާރަތަކުގައި މިހާރު ބޭނުންކުރާ ޕީއޯއެސްތަކުން ކުރާ ވިޔަފާރިއަށް ބޭންކަށް ދައްކަންޖެހޭ ފީ ބޮޑުތަނުންކުޑަވާނެއެވެ.\nދުނިޔޭގެ ގައުމުތަކުގެ އެތެރޭގައި ގިނަ ގައުމުތަކުގައި މިހާރު މޯބައިލް-ޕޭމަންޓް ގެ ހިދުމަތަކީ ފުޅާ ދައިރާއެއްގައި ބޭނުންކުރާ އިތުބާރުހުރި ހިދުމަތްތަކެކެވެ. ކާރޑް ޕޭމަންޓް ތަކަކީ ގައުމުން ބޭރުން ކުރާ ވިޔަފާރި މުއާމަލާތްތަކުގައި ބޭނުންކުރާ އެއްޗަކަށް މިހާރު ދަނީ ބަދަލުވަމުންނެވެ.\nދެކުނު އޭޝިއާގެ ގިނަ ގައުމުތަކުގައި މިހުދުމަތަކީ ވަރަށް ފުޅާކޮށް ގިނަ ބަޔަކު ދެމުން އަންނަ ހިދުމަތެކެވެ. ރާއްޖޭގައި މިހިދުމަތް ދިނުމަށް ދިމާވެފައިވާ ހުރަސްތަކުގެ ތެރޭގައި މިކަމަށް ޤާނޫނުތަކެއް ހެދިފައިވެސް ނެތުންވެސް ހިމެނެއެވެ. އެންމެ އަވަށްޓެރި އިންޑިއާގައި މިހިދުމަތަކީ ވަރަށް ފުޅާކޮށްދެމުން އަންނަ ޙިދުމަތެކެވެ. އެގޮތުން ޕޭޓީއެމް އަކީ އިންޑިއާގައި އެންމެ ފުޅާކޮށް ކަމިޔާބު ކަމާއިއެކު މި ހިދުމަތްދޭ އެއް ފަރާތެވެ.\nދުނިޔޭގެ ހުރިހާ ޤައުމުތަކެއްގައިވެސް ރައްޔިތުންނާ ގުޅުންހުރި މިފަދަ ޙިދުމަތް ދެނީ ބޭންކްތަކާއި އަމިއްލަ ވިޔަފާރިތަކާއި ގުޅިގެންނެވެ. އެއާއި ޙިލާފަށް ރާއްޖޭގައި ފެންނަނީ އަމިއްލަ ވިޔަފާރިތަކަށް މިފަދަ ފުރުޞަތު ނުދީ ބޭންކުން އަމިއްލައަށް މިކަންކަން ކުރަން އުޅޭ ތަނެވެ. އެހެން ވުމުގެ ސަބަބުން އުފެއްދުންތެރި ކަމުގެ ދާއިރާއިން ރާއްޖެ އަބަދުވެސް ފަހަތުގައި އުޅެންޖެހޭ އެންމެ ބޮޑު ސަބަބުތަކުގެ ތެރޭގައި ސަރުކާރާއި ސަރުކާރު ހިއްސާވާ ކުންފުނިތަކުން ހުރަސް އަޅާކަމީ ޤަބޫލުކުރަން ޖެހޭ ހަޤީގަތެކެވެ.\nކުދި ވިޔަފާރިތަކާއި އުފެއްދުންތެރިކަން ކުރިއަރުވާ ވާހަކަ އަބަދުވެސް ސަރުކާރުތަކުން ދެއްކިޔަސް ރައްޔިތުންނަށް ނުފެންނަ ބޮޑުމަންޒަރަކީ މިދފަދަ ވިޔަފާރިތަކާއި އާ އުފެއްދުން ތަކަށް އަބަދުވެސް ނުފޫޒު ގަދަ ފަރާތްތަކާއި ކުންފުނިތަކުން އަތް ބާނައި ހުރަސްއަޅާ ކަމެވެ. މީގެ ސަބަބުން އެތައް ވިޔަފާރި ރާއްޖޭގައި ބަނގުރޫޓް ވެގެން ގޮސްފައި އެބަހުއްޓެވެ.\nރާއްޖޭގައި ފައިސާގެ މުޢާމަލާތްތައް އެއްފަރާތުން އަނެއްފަރާތަށް އިލެކްޓްރޯނިކަލީ ބަދަލު ކުރެވޭނެ ޚަރުދަނާ ޒަމާނީ ނިޒާމެއް ޤާއިމްކުރުމުގެ މަސައްކަތް މަނިޓަރީ އޮތޯރިޓީ (އެމްއެމްއޭ) ން މިހާރުވެސް ގެންދަނީ ކުރަމުންނެވެ. މި ނިޒާމުގެ ސަބަބުން މޯބައިލް ޕޭމަންޓްތައް ބޭންކް މެދުވެރިކޮށް ފެށިގެން ދާނެ ކަމަށް މޯބައިލް ޕޭމަންޓްގެ ހިދުމަތްތައް ދިނުމަށް މަސައްކަތް ކުރާ ފަރާތްތަކުން އުއްމީދުކުރެއެވެ. އެމްއެމްއޭ އިން މިމަސައްކަތް ކުރަމުންދާތާ2އހަރު ވެފައިވާ ކަމަށް މައުލޫމާތު ލިބެއެވެ. މިމަސައްކަތް ލަސްކުރުމަށްވެސް ތަފާތު ގޮތްގޮތުން ބޭންކް ހުރަސް އަޅާ ކަމަށްވެސް ވިޔަފާރިވެރިން ތުހުމަތު ކުރެއެވެ.\nދުނިޔޭގައި އިންސާނީ ވަޞީލަތްތައް އަންނަނީ ހީވެސްނުކުރާ ބާރު ސްޕީޑްގައި ކުރިއަރަމުންނެވެ. ދިވެހިރާއްޖެއަކީ 80 އިންސައްތައަށްވުރެ ގިނަ މީހުން ސްމާރޓް ފޯން ބޭނުން ކުރާ ޤައުމެކެވެ. ދިވެހިންގެ އުފެއްދުންތެރިކަމާއި ދިވެހި ޒުވާނުންގެ ޤާބިލްކަން ޓެކްނޮލޮޖީއާއި އެއްވަރަށް ރާއްޖޭގައިވެސް އަންނަނީ ކުރިއަރަމުންނެވެ.\nތި ބޭންކްކަކީ ކޮރަޕްޝަން ގެ ބޮޑުތަނެއް\nއެއްވެސް އިންޑަސްޓްރީ އެއް ހިސާބަށް ވުރެން ބޮޑަށް މޮނޮޕޮލައިޒްވާން ފުރުސަތު ދިނީމަ ވާނެ ގޮތް މިފެންނަނީ. ބެންކް އޮފް މޯލްޑިވްސްގެ ރުހުން ނެތި އެމް އެމް އޭ އަކަށް ޕޮލިސީ އެއް ނޫނީ ރެގިއުލޭޝަން އެއް ހެދޭ ކަމަކަށް ނުވޭ..\nއެސް ބީ އާއި މާލެ\nމުންޖޭ ވެސް ލިޔުނީމަ ލިޔެވިދާނެ.\nހާދަ ރުޅިއައިސްގެން، ބީއެމްލެއް ކުއްޖެއް ދޯ؟


މި ރަށުގައި އުޅެނީ 15 މީހުން، ދެން ހުސް ބުޅާ! – Ubufili\nComments Off on މި ރަށުގައި އުޅެނީ 15 މީހުން، ދެން ހުސް ބުޅާ!\nމި ރަށުގައި އުޅެނީ 15 މީހުން، ދެން ހުސް ބުޅާ!\nޕެޓެއްގެ ގޮތުގައި ޖަނަވާރު ގެންގުޅޭ މީހުން އަހަރަމެންތެރޭ މަދެއްނޫނެވެ. މީގެތެރެއިންވެސް ގިނަ ވާނީ ބުޅާ ގެންގުޅޭ މީހުންނެވެ. މިފަހަރު މިއޮތީ ބުޅަލަށް ލޯބިކުރާ ފަރާތްތަކުގެ ހިތްތަށް ކަތިލާނެ ވަރުގެ ރަށެއްގެ ވާހަކައެވެ.\nޖަޕާނުގެ ދެކުނުގެ ސަރަހައްދެއް ކަމުގައިވާ އޮޒޫ ޑިސްޓްރިކްޓްގެ ބައެއްގެ ގޮތުގައި ފާހަގަކުރެވިފައިވާ އައޮޝިމާ ރަށަކީ 1.6 ކިލޯމީޓަރު ބޮޑު އަވަށެކެވެ. ރަށު ތެރޭގައި ބުޅާ ގިނަކަމުން މިރަށަށް ދެވިފައިވާ ނަމަކީ ބުޅަލުގެ ސަހަރެވެ. ނުވަތަ “ކެޓް އައިލެންޑް”އެވެ. މިރަށުގެ ބުޅަލުގެ އާބާދީ އާއި ރައްޔިތުންގެ އާބާދީ އަޅާ ކިޔާ ނަމަ ރޭޝިއޯ އަކީ 6:1 އެވެ. އެހެން ކަމުން މިރަށުގައި ދިރިއުޅޭ ރައްޔިތުންނަށް ވުރެ ގިނައީ ބުޅަލެވެ.\nރަށަށް އަންނަ މެހެމާނުންނަށް ވެސް އެންމެ ފުރަތަމަ މަރްހަބާ ކިޔާ ފަރާތްތަކަކީ މިބުޅާތަކެވެ. މިރަށުގެ ހުރިހާ ސަރަހަށްދެއްގައިވެސް ބުޅާއުޅޭކަމަށް ވެއެވެ. ބަލާލި ކޮންމެ ދިމާއަކުންވެސް ފެންނާނީ ބުޅެލެވެ. ތަފާތު ކުލަކުލައިގެ ނަލަ ބުޅާތަކުން މިރަށް އޮށްނަނީ އަމާންވެފައެވެ. މިރަށުގައި އުޅޭ ބުޅާތަކީ އިންސާނުންނަށް ހަމަލާދޭ ވައްތަރުގެ ބުޅާތަކެއް ނޫނެވެ. މިބުޅާތަކުގެ ނާސްތާއަކަށް ވެފައިވަނީ މިރަށަށް އަންނަ ޓުއަރިސްޓުން ގެންނަ ރައިސްބޯލްސް އާއި ޓުއަރިސްޓުން ކާލުމަށް ފަހު އެއްލާލާ ކާއެއްޗެއްސެވެ. މިތަކެތީގެ އިތުރުން މިރަށުގައި އުޅޭ ރައްޔިތުން ބަރާބަރަށް މި ބުޅާތަކަށް ކެޓް ފުޑް ދީ ބުޅާތަށް ވަރަށް ލޮތްބާއެކު ގެންގުޅެއެވެ.\nވާހަކަ: ދިރުމެއް ނެތް ދުނިޔޭގައި\nވާހަކަ: ތިލޯބީގެ އިންތިޒާރަށް ނިމުމެއް ނެތް\nވާހަކަ: ދުލުން ބަޔާންކުރަން ދަތިވެއްޖޭ\nވާހަކަ: އެ ބިރުވެރި އަނދިރީގެ އުފާ\nComments Off on ސަލްމާން މިސްކިތުގައި ރޭ ފަތިސް ނަމާދު ކުރީ ކަނު އަނދިރީގައި\nސަލްމާން މިސްކިތުގައި ރޭ ފަތިސް ނަމ ...\nComments Off on މާލޭ ހުކުރު މިސްކިތުގައި ބިދޭސީއެއް އެހެން ދީނެއްގެ އަޅުކަމެއް ކުރާ ވީޑިއޯއެއް އާންމުވެއްޖެ\nމާލޭ ހުކުރު މިސްކިތުގައި ބިދޭސީއެއ� ...\nComments Off on ފުރަން ތައްޔާރުވެފައި އޮތް މޯލްޑިވިއަންގެ ބޯޓެއްގައި ރޯވެއްޖެ\nފުރަން ތައްޔާރުވެފައި އޮތް މޯލްޑިވ� ...\nComments Off on ޑރ އިޔާޒުގެ ގަލަމުން: އަނބިމީހާގެ ނުރުހުމުގައި ޖިމާޢުވުމުގެ ހުކުމް\nޑރ އިޔާޒުގެ ގަލަމުން: އަނބިމީހާގެ ނ� ...\nComments Off on ހުކުރު ދުވަހު ބާއްވާ “އިންޑިއާ އައުޓް” ހަރަކާތް ހުއްޓުވަނީ\nހުކުރު ދުވަހު ބާއްވާ “އިންޑިއާ އ� ...\nComments Off on ކިރިޔާ ކަމެއްވާއިރަށް މީހުން ދެކެ ރުޅި އަންނައިރު އަމިއްލަފުޅު އެއްވެސް ކަމެއްގަ ރަސޫލާ ޞޢވ, ދުވަހަކުވެސް ކޯފާއިސްކުރައްވާފައެއް ނުވޭ!\nކިރިޔާ ކަމެއްވާއިރަށް މީހުން ދެކެ ރ ...\nއަހަރުގެ ހުރިހާ ދުވަހަކު ރޯދަހިފުމ� ...\nComments Off on ސިޔަރަތު: ޠާއިފުން އެނބުރި މައްކާއަށް ވަޑައިގަތުން\nސިޔަރަތު: ޠާއިފުން އެނބުރި މައްކާއަ ...\nComments Off on ރޯދަމަޖާ: ހިންޏަށް އޮޅުވައިލުން\nރޯދަމަޖާ: ހިންޏަށް އޮޅުވައިލުން\nComments Off on ޖާޔާ ގުޅުމުން އަމީތާބު ފޯނު ނުނަގާތީ ޝަކުވާކޮށްފި\nޖާޔާ ގުޅުމުން އަމީތާބު ފޯނު ނުނަގާތ ...


Maruge hukum thanfeezu kuran jeheny ajuma belumah ekanitha?\nމަރުގެ ހުކުމް ތަންފީޒުކުރަން ޖެހެނީ އަޖުމަ ބެލުމަށް އެކަނިތަ؟\nބައެއް މީހުން ބުނަނީ ރާއްޖޭގައި އެކަން ކުރަން އުޅެނީ އެފަދަ ވިސްނުމެއްގައި ކަމަށެވެ. އަނެއް ބަޔަކު ބުނަނީ މަރުގެ ހުކުމެއް ދީނުގައި ކަނޑައެޅިފައި އޮންނަކަން ދިވެހިންގެ ހަނދާނަށް އަންނަނީ ރަހުމް ކުޑަ މަރެއްގައި ކޮންމެވެސް މީހަކު މަރާލާފައި އޮއްވައި ފެނިގެން ޖަޒުބާތުތައް އުތުރިއަރައިގަންނަ ވަގުތުތަކުގައި އެކަނި ކަމަށެވެ.\nފަހަރެއްގައި މިއީ ތެދު ވާހަކަ އެވެ.\nފާއިތުވި ދެ ދުވަހު އެ ވަނީ އަނިޔާވެރި ގޮތަކަށް ދެ މީހަކު މަރާލައިފަ އެވެ. މި ޚަބަރެއް ފެތުރި ދިވެހިންގެ ހިއްސުތަށް ހޭލައްވައިލުމާ އެކު އެންމެން ވެސް އަނެއްކާ، މަރަށް މަރު ހިފަން ގޮވާލައި އަޑުގަދަކުރަން ފަށައިފި އެވެ. މަރަށް މަރު ހިފަން ގޮވާލާ ފަރާތްތަކުގެ މި އަޑު ކެނޑިގެންދާން މާ ގިނަ ދުވަހެއް ނުނަގާނެ އެވެ.\nއިބްތިހާލް: މަންމަ އަނިޔާކުރުމުގެ ސަބަބުން މަރުވި ކަމަށް ބެލެވޭ ކުއްޖެއް.\nއެހެންވީމަ އަހަރެމެންގެ އެއްވެސް މީހެއްގެ އިހްލާސްތެރިކަމެއް ނެތެއް ނޫން ހެއްޔެވެ؟ ތަންފީޒުކުރަން ދީނުގައި ކަނޑައެޅިގެން ބަޔާންކޮށްފައިވާ ހުކުމެއްގެ މަތިން އަހަރެމެން ހަނދާން މި ވަނީ ގޭންގް މާރާމާރީއެއްގައި ޒުވާނަކު މަރުވީމަ އެވެ. ނުވަތަ "އިބްތިހާލެއް" މަރުވީމަ އެވެ. ނުވަތަ ގާނޫނު ހަދާ މަޖިލީހުގެ މެމްބަރަކު އަވަހާރަކޮށްލީމަ އެވެ.\nދިވެހިންގެ ތެރެއިން ގިނަ ބަޔަކު މަރުގެ ހުކުމް ތަންފީޒުކުރުމަށް މިހާރު ގޮވާލަމުން ދަނީ "އަޖުމަ ބަލާލުމުގެ" ބޭނުމުގައޭ ބުނަން ޖެހޭ ސަބަބަކީ މިއީ އެވެ.\nމިސާލަކަށް މަރުގެ ހުކުމް ތަންފީޒުކުރުމަށް ގޮވާލާ ފަރާތްތަކާއި މި ހުކުމް ތަންފީޒުކުރާނެ ކަމަށް ތަކުރާރުކޮށް ވިދާޅުވަމުން ގެންދަވާ ސަރުކާރުގެ އިސް އޮފިޝަލުންގެ ރާގުތަކަށް ބަލާލީމަ ވެސް ބައެއް ފަހަރު ހީވަނީ މިއީ "އަޖުމަ ބެލުމެއްކަން" ނުވަތަ "ސިޔާސީ އެދުމެއް ފުއްދުން" ދައްކަވާ ވާހަަކައެއް ހެން ނޫން ހެއްޔެވެ؟\n"މިއީ ކޮންމެ ދިވެހި ރައްޔިތަކު ވެސް މިހާރު އެންމެ ދެކެން ބޭނުންވާ ދުވަސް. މި މުޖުތަމައު އިން ކުށް މަދުކުރެވޭނެ ކަމުގެ ކޮޅުމަތި އެބަ ފެންނަން އުޅޭހެން މިހާރު ހީވާން ފަށައިފި. މީހުން މަރަމުންދާ އެންމެނަށް މަރުގެ ހުކުމް ތަންފީޒުކުރެވޭނެ ކަމަށް އުއްމީދުކުރަން،" މިއީ މަރުގެ ހުކުމް ތަންފީޒުކުރުމާ ބެހޭ ގަވާއިދު ގެޒެޓްކުރި ދުވަހު އޭގެ ޚަބަރަކަށް އާންމުންގެ މީހަކު ފާޅުކޮށްފައިވާ ހިޔާލެކެވެ.\nއެ މީހާގެ ވާހަކައިން އެނގެނީ މަރުގެ ހުކުމް ތަންފީޒުކުރެވޭނެ ދުވަހަކަށް އިންތިޒާރުކުރަމުން އައީ މުޖުތަމައުގައި މާރާމާރީ އާންމުގެ މީހުން މެރުން އާންމުވެ ބިރުވެރިކަމެއް ލައިގަނެފައި އޮތީމަ ކަމެވެ. އެހެންވީމަ އެ މީހާ އުފާ ފާޅުއެކުރީ އެފަދަ މާރާމާރީތަކާއި މަރުތައް މަދުވެ މި ހުކުމް ތަންފީޒުކުރަން ފެށުމުން އަލުން ހިތްހަމަޖެހިލައިގެން އަރާމުގައި ނިދާލެވޭނެތީ އެވެ.\nރައީސް އަބްދުﷲ ޔާމީން: މަރުގެ ހުކުމް ތަންފީޒުކުރައްވާނެ ކަމަށް ވިދާޅުވޭ.\nދެން މި އޮތީ އަޅުގަނޑުމެންގެ ރައީސް އަބްދުﷲ ޔާމީން ވިދާޅުވި ވާހަކަ އެކެވެ.\n"އިސްލާމީ އުސޫލްތަކުން އެ ކަންކަމަށް ފައިސަލާކޮށް އިސްތިއުނާފުގެ ހުރިހާ މަރުހަލާތަކެއް ނިމި އަދި އިސްލާމިކް ސިނިކަލް ކައުންސިލިން ދީ ނިމިގެން، އަދި ވާރިސުންގެ ފަރާތުން މައާފު ނުދޭ ކަމަށް ވަންޏާ މި ސަރުކާރަށް ކެރޭނެ މަރުގެ ހުކުމް ތަންފީޒުކުރަން،" ރައީސް މިހެން ވިދާޅުވީ ނިކަން ބޮޑު ސިޔާސީ ޖަލްސާއެއްގަ އެވެ.\nސަރުކާރަށް އަހަރު ފުރުން ފާހަގަކޮށް އުފާފާޅުކުރުމަށް މާލޭގެ ކާނިވަލުގައި މިދިޔަ އަހަރުގެ ނޮވެމްބަރު މަހު ބޭއްވި ޖަލްސާއެއްގަ އެވެ.\nހަމަ އެ ނޭވާގައި ރައީސް ދެން ފާހަގަކުރެއްވީ ސަރުކާރުން ދިން ހިދުމަތްތަކެއްގެ ވާހަކަ އެވެ. ހުސްނުވާ އާސަންދައިން 900 މީހެއްގެ ހިތުގެ ބައްޔަށް ފަރުވާ ކޮށްފައިވާ ވާހަކަ އަކާއި 800 މީހަކު ހުސްނުވާ އާސަންދައިން ކެންސަރަށް ފަރުވާ ހޯއްދެވި ވާހަކަ އެކެވެ.\nއެހެންވީމަ، ދޭހަވީ ކޮން އެއްޗެއްތޯ އެވެ؟ މި ވިދާޅުވަނީ މަރުގެ ހުކުމް ތަންފީޒުކުރުން ވެސް އެއީ ސަރުކާރުން ފޯރުކޮށްދޭ ހިދުމަތެކޭތޯ އެވެ؟ ނުވަތަ މަރުގެ ހުކުމް ތަންފީޒު ކުރުމަކީ ގިނަ ބަޔަކު އެދޭ ކަމަކަށް ވާތީ އެކަން ކުރުންތޯ އެވެ. ރައްޔިތުންގެ ތެރެއިން ގިނަ ބަޔަކު އެދޭ ކަމަކަށް ދީލާލުމަކީ ސިޔާސީ އެތައް ގޮތަކުން ފައިދާވާނެ ބޮޑު ނިންމުމެއް ކަމަށް ބަަލައިފި ނަމަ މިއީ ސިޔާސީ ވާހަަކައެކެވެ.\nއެކަމަކު އިސްލާމީ ދައުލަތަކުން މަރުގެ ހުކުމް ތަންފީޒުކުރަން އުޅުމުން އެކަން ސިޔާސީއޭ ވެސް ބުނުމަކީ ފަސޭހަ ކަމަކަށް ނުވާނެ އެވެ.\nއެކަމަކު އެހެން މައްސަލައެއް ވެސް އެބައުޅެ އެވެ.\nމަރުގެ ހުކުމް ތަންފީޒުކުރަން ސީދާ ދެކޮޅުހަދާ ބަޔާއި މި ހުކުމް ގާއިމުކުރުމަށް ގޮވާލާ ބަޔަކާ އެކު ގައުމު މި އޮތީ ދެ ފަޅިއަކަށް ފަޅައިގެން ގޮސްފަ އެވެ. އަދި މި ދެ ފަޅީގައި ވެސް އިތުރު އެހެން ހިޔާލުތަކެއް ވެސް މި މައްސަލާގައި އެބަ އުޅެ އެވެ.\nއެގޮތުން އެންމެ ގިނަ ބަޔަކު ކުށްވެރިކުރާ ދާއިރާ އަކީ ރާއްޖޭގެ ޝަރުއީ ނިޒާމެވެ. އަޅުގަނޑުމެންނަށް އަބަދުވެސް އިވެނީ ރާއްޖޭގެ ޝަރުއީ ނިޒާމު "ފާލުން ނެއްޓި، ހަމައިން ގެއްލިފައިވާ" ޝަކުވާ އެވެ.\nހުމާމް: މަޖިލީހުގެ ކުރީގެ މެމްބަރު އަފްރާޝީމު އަލީ އަވަހާރަކޮށްލި ކަމުގެ ކުށް ސާބިތުވެފައިވާ މީހެއް.\nމި ރާއްޖޭގައި "އިންސާފު" ގަނެވިއްކާ އެއްޗަކަށް ބަދަލުވެފައިވާ ވާހަކަ އާއި އިންސާފު ލިބެން ނެތް ވާހަކަ އެވެ. އެހެންވީމަ މި ފެންވަރުގެ ބޮޑެތި ތުހުމަތުތަކެއް ކުރެވޭ ޝަރުއީ ނިޒާމެއް މި ތަނުގައި އޮއްވައި އެކަން އިސްލާހުނުވެ މީހެއްގެ ފުރާނަ "ދުއްވާލަން" އެފަދަ ފަނޑިޔާރު ގެއަކުން ހުކުމެއް އައުމަކީ ކަންބޮޑުވާން ޖެހޭ މައްސަލައެއް ކަމަށް ގިނަ ބަޔަކު ބުނެ އެވެ.\nއެކަމަކު ދީނުގައި މަރުުގެ ހުކުމަކީ ހަމައެކަނި ފަނޑިޔާރުގެއިން އަންނަ ކަމެއް ވެސް ނޫނެވެ. ހުރިހާ ބާރެއް އޮންނަނީ މަރުވި މީހާގެ ވާރިސުންނަށެވެ. މީހަކު މެރި ކަމަށް ސާބިތުވާ މީހާ އަށް މަރުގެ އަދަބު ދެވޭނީ މަރުވި މީހާގެ ވާރިސުންގެ ތެރެއިން ހުރިހާ އެންމެން އެކަމަށް ބޭނުން ކަމަށް ބުނެފި ނަމަ އެވެ. އެންމެ މީހަކު ވެސް މަރަށް މަރު ބޭނުން ނުވާ ކަމަށް ބުނެފި ނަމަ މަރުގެ ހުކުމް ތަންފީޒެއް ނުކުރާނެ އެވެ.\nގާތިލުގެ ކިބައިން ބޭނުންވަނީ މަރަށް މަރުތޯ، މަރުގެ ދިޔަތޯ ނުވަތަ މައާފްކޮށް ދޫކޮށްލުންތޯ ފަނޑިޔާރު ވާރިސުންގެ ކިބައިން އޮޅުން ފިލުއްވާނެ އެވެ. ހުކުމް އަންނާނީ ވާރިސުން އެދޭ ގޮތަށެވެ. ފަނޑިޔާރު ބޭނުންވާހާ ގޮތަކަށް ވެސް ނޫނެވެ. އެހެންވެ މީހަކު މަރާއިރަށް މަރަށް މަރު ހިފާށޭ ގޮވޭކަށް ވެސް ނެތެވެ.\nދީނުގައި ހުކުމް ކަނޑައެޅިގެން އަދަބު ކަނޑައެޅިފައިވާ އެހެން ބޮޑެތި މައްސަލަތައް ވެސް މި މުޖުތަމައުގައި އާންމުވެފައިވާއިރު ގިނަ ބައެއްގެ ސަމާލުކަން ހަމައެކަނި، މަރުގެ ހުކުމް ތަންފީޒުކުރުމަށް ހުއްޓިފައިވާ ވުމަކީ ސުވާލު އުފައްދާ ކަމެކެވެ. މިއީ ވެސް މިކަން "ސިޔާސީވެ" "އަޖުމަ ބެލުމަކަށް" ބަދަލުވެފައިވާކަމުގެ ހެއްކެކެވެ.\n"މަރުގެ ހުކުމް ތަންފީޒްކުރާ ވާހަކަ ދައްކަވާއިރު ، މިނޫނަސް ދީނުގައި ކުރަން އަންގަވާފައިވާ އެތައްކަމެއް އެބަހުރި. ޒިނޭކުރާ އަންހެން މީހާ ރަޖަމްކުރުމާއި، ވައްކަންކުރާ މީހާގެ އަތް ކެޑުމަށް ވެސް ވަނީ އަންގަވާފައި. މިކަންކަން ބަހައްޓާފަ ހަމައެކަނި މަރުގެ ހުކުމާއިގެން ކުރިއަށްދިއުމަކީ އެންމެ ރަނގަޅު ގޮތެއް ނޫން،" މިއީ ވެސް ހަމަ ދިވެއްސެއްގެ ހިޔާލެވެ.\nއަނެކަކުގެ ހިޔާލު ހުރީ މިހެންނެވެ.\nދެން އޮތް އަނެއް ވާހަކަ އަކީ، މަރުގެ ހުކުމް ތަންފީޒުކޮށްގެން ކުށް މަދު ވެއްޓެއް ގާއިމުކުރެވިދާނެތޯއޭ ބުނެ އާންމުން ކުރާ ޒުވާބެވެ. މިގޮތަށް ބަހުސް ކުރެވޭ މައިގަނޑު ސަބަބަކީ ވެސް "ކުށް މަދުކޮށް އާންމުންނަށް ރައްކާތެރިކަން ހޯދައި ދިނުމުގެ" ނަމުގައި އެންމެން ވެސް މަރުގެ ހުކުމުގެ ވާހަކަ ދައްކާތީ އެވެ.\nދީނުގައި އެކަން ކުރުމަށް އަންގަވާފައި އޮންނާތީ އެކަމަށް ތަބާވުމުގެ ބޭނުމުގައި މަރުގެ ހުކުމް ތަންފީޒުކުރަން ޖެހޭ ވާހަކަ ދައްކާ އަޑު އިވެނީ މަދުންނެވެ. އެކަމަކު ކޮންމެ ނިޔަަތެއްގައި މި ވާހަކަ ދެއްކި ކަމުގައި ވިޔަސް މި މައުލޫގައި އަހަރެމެން ވަރަށް ބޮޑަށް ރޯފިލާން އެބަ ޖެހެ އެވެ.\nމާރާމާރީތައް މަދު ކުރާނެ އާ ވިސްނުމެއް ހޯދަންޖެހޭ!


Manaa thanthanugai Cigarette bui 26 meehaku Joorimanaa kohfi\nމަނާ ތަންތަނުގައި ސިނގިރޭޓު ބުއިގެން 26 މީހަކު ޖޫރިމަނާކޮށްފި\nމިދިޔަ ހަފުތާއެއްހާ ދުވަހުގެ ތެރޭގައި މަނާތަންތަނުގައި ސިނގިރޭޓު ބުއިމުގެ ސަބަބުން 26 މީހަކު ޖޫރިމަނާކޮށްފައިވާނެ ކަމަށް ފުލުހުން ބުނެފިއެވެ.\nމިމަހުގެ ތިން ވަނަ ދުވަހުން ފެށިގެން އިއްޔެގެ ނިޔަލަށް ހުށަހަޅާފައިވާ މައްސަލަތަކާއި ގުޅިގެން ފުލުހުން އާންމުކުރި ތަފާސްހިސާބުގައިވާ ގޮތުން، ތިމާވެށީގެ ފުލުހުން ވަނީ މަގުމައްޗަށް ކުނި އެޅި، ހަތް މީހަކު ވެސް ޖޫރިމަނާކޮށްފައެވެ. އަދި 47 ކޮންސްޓްރްކްޝަން ސައިޓެއްގެ މައްސަލަ ވެސް ތިމާވެށީގެ ފުލުހުންނަށް ހުށަހެޅުނުއިރު 68 މީހަކަށް ނަސޭހަތްތެރިވެފައިވާ ކަމަށް ފުލުހުން ބުނެއެވެ.\nތިމާވެށީގެ ފުލުހުންނަށް ހުށަހެޅުނު މަައްސަލަތަކުގެ ތެރެއިން 136 މައްސަލައެއް ހައްލުކޮށްދީފައިވާއިރު 38 މައްސަލައެއް މިހާތަނަށް ހައްލު ނުވާ ކަމަށް ފުލުހުން ބުނެއެވެ. އޭގެ އިތުރުން ހުށަހެޅުނު ތަފާތު އެކި މައްސަލަތަކާއި ގުޅިގެން ތިމާވެށީގެ ފުލުހުން ވަނީ ނުވަ ގެއަކާއި 10 ފިހާރައަކާއި ދެ ކެފޭ ނުވަތަ ރެސްޓޯރަންޓާއި އޮފީހަކަށް ފިޔަވަޅު އަޅާފައެވެ.\nއޭގެ އިތުރުން މިމަހުގެ ފުރަތަމަ ހަފުތާގައި ނެއިބަހޫޑު ސަޕޯޓު އޮފިސަރުން މެދުވެރިކޮށް ވެސް ފުލުހުންނަށް ގިނަ މައްސަލަތަކެއް ހުށަހަޅާފައިވާއިރު އޭގެ ތެރޭގައި އެންމެ ގިނައީ ޓްރެފިކް ގަވައިދާ ހިލާފުވުމުގެ މައްސަލަތަކެކެވެ. އެގޮތުން ޓްރެފިކް ގަވައިދާ ހިލާފުވުމުގެ 34 މައްސަލަތަކަށް ނެއިބަހޫޑް ސަޕޯޓު އޮފިސަރުން ވަނީ އެޓެންޑްވެފައެވެ.\nމަގުމަތީގައި ސިގެރެޓް ބޮމުން ހިނގާ މީހުން ހުއްޓުވައިދޭނީ ކޮން ދުވަހަކުން ބާ?


ޗެމްޕިއަންސް ލީގު: ޗެލްސީއާއި ރެއާލްގެ މެޗް އެއްވަރުވެގެން ނިމިއްޖެ - Voice of Meedhoo\nޗެމްޕިއަންސް ލީގު: ޗެލްސީއާއި ރެއާލްގެ މެޗް ...\nޗެމްޕިއަންސް ލީގު ފުޓްބޯޅަ މުބާރާތުގެ ސެމީ ފައިނަލުގެ ފުރަތަމަ މެޗްގައި ރެއާލް މެޑްރިޑާއި ޗެލްސީ ބައްދަލުކުރި މެޗު އެއްވަރުވެގެން ނިމިއްޖެއެވެ.\nރެއާލްމެޑްރިޑްގެ ދަނޑުގައި ކުޅެވުނު މި މެޗު އެއްވަރުވެފައިވަނީ 1 ލަނޑު 1 ލަނޑުގެ ނަތިޖާއަކުންނެވެ.\nމި މެޗުގައި ފުރަތަމަ ލަނޑު ޖަހާ ލީޑު ނެގީ ޗެލްސީންނެވެ. ފުރަތަމަ ހާފުގެ 14 ވަނަ މިނެޓުގައި ޗެލްސީން ކާމިޔާބު ކުރި މިލަނޑު އެޓީމށް ކާމިޔާބުކޮށްދީނީ ޕްލިސިޗެވެ. ޕްލިސިޗްގެ މިލަނޑަކީ ރެއާލްގެ ޕެނަލްޓީ އޭރިޔާގެ ތެރެއިން އެޓީމުގެ ކީޕަރު ކޯޓުއާ ކަޓުވާލުމަށްފަހު ގޯލްތެރެއަށް ބޯޅަ ފޮނުވާލައިގެން ޕްލިސިޗް ކާމިޔާބުކޮށްދީފައިވާ ލަނޑެކެވެ.\nޗެލްސީން ގިނައިރު ބޯޅަ ގެންގުޅެ ގިނަ ހަމަލާތެކެއް އުފެއްދުމަށް މަސައްކަތް ކުރަމުންދަނިކޮށް ރެއާލްމެޑްރިޑުން މިމެޗްގައި ނަތީޖާ ހަމަހަމަކޮށްފައިވަނީ މެޗުގެ 29 ވަނަ މިނެޓުގައި ބެންޒީމާ ކާމިޔާބުކޮށްދިން ރީތި ލަނޑުންނެވެ.\nމިމެޗް 1 ލަނޑު 1 ލަނޑުން އެއްވަރުގެން ނިމުމުން ފައިނަލަށް ދިއުމުގެ ފުރުޞަތު މިހާރު އޮތްގޮތުން ބޮޑީ ޗެލްސީއަށެވެ. އެއީ މިމެޗް އެކެއް އެކަކުން އެއްވަރުވެފައިވާތީ އަވޭ ގޯލުން ޗެލްސީއަށް ކުރި ލިބޭތީއެެވެ.\nޗެލްސީގެ ދަނޑުގައި ކުޅޭ މެޗު ލަނޑެއް ނުޖެހި އެއްވަރުވެގެން ނިމިއްޖެނަމަ ޗެލްސީ ފައިނަލަށް ހޮވޭނެއެވެ. އެމެޗް އިތުރު ވަގުތުގެ ދެ ހާފް ކުޅެން ޖެހޭނެ ހަމައެކަނި ގޮތަކީ 1 ލަނޑު 1 ލަނޑުން އެއްވަރުވެގެންނިމިއްޖެކަމަށްވާނަމައެވެ. އެ އަށް ވުރެ ބޮޑު ނަތީޖާއަކުން އެމެޗް އެއްވަރުވެގެން ނިމިއްޖެނަމަ އަވޭގޯލްގެ ތަފާތުން ފައިނަލަށް ހޮވޭނީ ރެއާލްމެޑްރިޑެވެ.\nޗެމްޕިއަންސް ލީގުގެ ދެ ވަނަ ސެމީ ފައިނަލުމެޗްގައި ބައްދަލުކުރާނީ މެންޗެސްޓާ ސިޓީ ޕީއެސްޖީއެވެ. ޕީއެސްޖީގެ ދަނޑުގައި ކުޅުމަށް ހަމަޖެހިފައިވާ މިމެޗް ފެށުމަށް ހަމަޖެހިފައިވަނީ ރާއްޖޭގެ ގަޑިން މިރޭ 0:00 ގައެވެ.


Brazil Ge Raees Magaamun Dhurukuran Ulhey Kamuge Ishaaraatheh - Vaguthu\nބްރެޒިލްގެ ރައީސް މަޤާމުން ދުރުކުރަން އުޅޭކަމުގެ އިޝާރާތެއް\nއިތުބާރު ނެތްކަމުގެ ވޯޓަކުން ބްރެޒިލްގެ ރައީސް، ޖައިރު ބޮލްސެނާރޯ މަޤާމުން ދުރުކުރަން އުޅޭ ކަމުގެ އިޝާރާތެއް އެޤައުމުގެ ކުރީގެ ރައީސް، ލިޒް އިނާސިއޯ ލޫލާ ދެއްވައިފިއެވެ.\nޖަލު ޙުކުމަކަށްފަހު މިހާރު މިނިވަން ވެފައިވާ ލޫލާ މިގޮތަށް ވިދާޅުވެފައި ވަނީ، ބްރެޒިލްގެ ރައީސްގެ އަމަލުތަކާއި ގުޅިގެން އެޤައުމުގެ ގިނަ ބަޔަކު ހިތްހަމަނުޖެހުން ފާޅުކުރަމުންދާ ދިއުމާއި ގުޅޭގޮތުން ނޫސްތުގައި ވާހަކަ ދައްކަވަމުންނެވެ.\nލޫލާ ވިދާޅުވީ، ބޮލްސެނާރޯ އަކީ މިހާތަނަށް އެޤައުމުގެ ތާރީޚުގައި ވެސް ވެރިކަމަށް އައްޔަންކުރެވުނު އެންމެ ނާޤާބިލް އަދި އެންމެ ހުދުމުހުތާރު ރައީސް ކަމަށެވެ. އެހެންކަމުން އޭނާގެ ކިބައިން ޤައުމު ސަލާމަތްކުރެވެން އޮތް ގޮތަކީ، އިތުބާރުނެތްކަމުގެ ވޯޓަކުން ވެރިކަމުން ދުރުކުރުން ކަމަށް ލޫލާ ވިދާޅުވިއެވެ.\nލޫލާ ވިދާޅުވީ، ވެރިކަމުން ބޮލްސެނާރޯ ދުރުކޮށް، އޭނާ ހިންގި ހުރިހައި ކުށެއް ތަހުޤީޤު ކުރަންޖެހޭ ކަމަށެވެ. އަދި އެ ކުށްތަކަށް އޭނާއަށް ހައްޤު އަދަބު ލިބެންޖެހޭނެ ކަމަށްވެސް ލޫލާ ވިދާޅުވިއެވެ.\nބޮލްސެނާރޯގެ ކުރިން ބްރެޒިލްގައި ދެ ދައުރު ޖެހިޖެހިގެން ވެރިކަން ކޮށްފައިވާ ލޫލާގެ މައްޗަށް، 2018 ވަނަ އަހަރު ބޭއްވި ރިޔާސީ އިންތިޚާބުގައި ބޮލްސެނާރޯ ކުރި ހޯދީ ވޯޓުންނެއް ނޫނެވެ. އެ އަހަރުގެ އިންތިޚާބާއި ހަމައަށްވެސް ޤައުމުގެ ގިނަ ބައެއްގެ ތާއީދު އޮތީ ލޫލާއަށެވެ. ނަމަވެސް ފަހުވަގުތު، ބްރެޒިލް ކޯޓުން ވަނީ ލޫލާއަށް ކޮށްފައިވާ ދަޢުވާތަކެއްގެ ސަބަބުން އިންތިޚާބުގައި ބައިވެރިނުވެވޭނެކަން އަންގާފައެވެ.\nއެއަށްފަހު ބޮލްސެނާރޯއަށް އިންތިޚާބު ފަސޭހަކަމާއެކު ކާމިޔާބުވެ، ވެރިކަން ފެށުނުތާހެން ލޫލާ ވަނީ ޖަލަށްލާފައެވެ. އަށް އަހަރާއި ދިހަ މަހަށް އޭނާ ޖަލަށްލާފައި ވަނީ ކަރަޕްޝަނާއި މަނީލޯންޑްރިންގެ ދައުވާގައެވެ. ނަމަވެސް ފަހުން އެ ހުކުމް ވަނީ 18 މަހަށް ލުއިކޮށްދީފައެވެ.\nބޮލްސެނާރޯ މަޤާމުން ދުރުކުރުމުގެ މަސައްކަތް، އިދިކޮޅު ލީޑަރެއްގެ ގޮތުގައި ހުންނަވައިގެން ފެއްޓެވުމަށް ލޫލާ ނިންމަވާފައި ވަނީ، މިހާރު ފެތުރެމުންދާ ކޮވިޑް-19 އާއި ގުޅިގެން ބޮލްސެނާރޯ ދައްކަމުންދާ ވާހަކައަށް ގިނަބައެއްގެ ފާޑުކިޔުން އަމާޒުވެފައިވާ ދަނޑިވަޅެއްގައެވެ.\nބަލީގެ ކުރީކޮޅު ބޮލްސެނާރޯ ވަނީ އެޤައުމުގައި ބަލި ނުފެތުރޭނެ ކަމަށް ބުނެ، ދުނިޔެ ކުރިމަތިލަމުން މިދާ ހާލަތަށް "ޖޯކު" ޖަހައި މަލާމާތްކޮށްފައެވެ. އޭނާ ބުނެފައިވަނީ ކޮވިޑް-19 އަކީ އާދައިގެ ރޯނގާއެއް ކަމަށެވެ. އެހެންކަމުން މި ބަލިން ރައްކާތެރިކަމަށްޓަކައި ފިޔަވަޅު އެޅުމާއި އޭނާ ދެކޮޅެވެ.\nއެހެން ޤައުމުތަކުން ކޮވިޑް-19 އަށް އަޅާ ފިޔަވަޅުތަކަށްވެސް ފާޑުކިޔަމުން ބޮލްސެނާރޯ ކުރިން ބުނެފައިވަނީ ބްރެޒިލްގެ ރައްޔިތުންނަކީ "ކޮވިޑް ފްރީ" ބައެއް ކަމަށެވެ. އެގޮތުން އެޤައުމުގެ ރައްޔިތުން ނަޖިސްފެން ދައުރުވާ ޖަންގްޝަނަކަށް ފައިބައި ތިބި ނަމަވެސް ބަލި ޖެހުމުގެ މާބޮޑު ފުރުސަތެއް ނޯންނާނެ ކަމަށް އޭނާ ބުނެފައި ވެއެވެ.\nއޭގެ ފަހުން ކޮވިޑް-19 ގެ ނުރައްކާ އެންމެ ބޮޑު ޤައުމުތަކުގެ ތެރޭގައި ބްރެޒިލް ވަނީ ހިމެނިފައެވެ. އެގޮތުން މިހާރު އެޤައުމަކީ ދުނިޔެއިން ދެވަނައަށް އެންމެ ގިނަ ބަޔަކު މި ބައްޔަށް ފައްސިވެފައިވާ ޤައުމެވެ. ބްރެޒިލް އިން މިހާތަނަށް ބައިމިލިއަން މީހުންނަށް ބަލި ޖެހި 30000 އަށްވުރެ ގިނަ މީހުން މި ބަލީގައި މަރުވެފައި ވެއެވެ.\nޖޫން 3, 2020 01:37\nތީގެ އެކަކު އުޅެނީ މި ރާއްޖޭގަ ކެނެ ރީ މޯދީ\nޖޫން 3, 2020 03:12\nރާއްޖޭގެ ވެސް ކުރަންވީނުންތޯ؟


Mahmoodhu maraalaafai vanee gaige eki thanthanah valhi haraafai | Mihaaru\nމަހުމޫދު މަރާލާފައި ވަނީ ގައިގެ އެކި ތަންތަނަށް ވަޅި ހަރާފައި\nދަނގެތީގެ ވިޔަފާރިވެރިޔާ މަހުމޫދު މަރައިލި މައްސަލަ ތަހުގީގުކުރަަން އެ ރަށުގައި ފުލުުހުން މިރޭ ހަރަކާތްތެރިވަނީ. ފޮޓޯ: ނިޝާން އަލީ/މިހާރު\n14 އޮކްޓޯބަރ 2021 - 22:43\nއދ. ދަނގެތީގެ މަޝްހޫރު ވިޔަފާރިވެރިޔާ މަހުމޫދު އަބޫބަކުރު މަރާލާފައި ވަނީ ހަށިގަނޑުގެ އެކި ތަންތަނަށް ވަޅި ހަރައިގެން ކަމަށް އޭނާގެ ހަށިގަނޑު ދުށް ބައެއް މީހުން މިރޭ ބުނެފި އެވެ.\nއެ ރަށުގައި ހޮޓަލަކާއި ކާޑުގެ ބާވަތްތައް ވިއްކައި އަދި އޮޑިދޯނިފަހަރު ވެސް ގެންގުޅޭ، އުމުރުން 57 އަހަރު މަހުމޫދުގެ ހަށިގަނޑު ދަނގެތީގެ ހިނަވާގޭގައި މިހާރު ބާއްވާފައިވާއިރު، ހަށިގަނޑު ފެނުނު ބައެއް މީހުން ބުނާގޮތުގައި، އޭނާގެ ކަރަށާއި ބޮލަށް އެއް ފަހަރަށް ވުރެ ގިނައިން ވަޅި ހަރާފައި ހުއްޓެވެ.\n"އެ ޒަހަމްތައް ވަރަށް ފުން،" ދަނގެތީގައި މިހާރު ތިބި "މިހާރު" ގެ ނިއުސް ޓީމާ ވާހަކަ ދެއްކި މީހަކު ބުންޏެވެ.\nމަހުމޫދުގެ ހަށިގަނޑަށް ލިބިފައިވާ ގެއްލުންތައް އިތުރަށް ބަލައި އެކްސްރޭ ނެގުމަށްޓަކައި ދަނގެތީގައި ހިންގާ އަމިއްލަ ކްލިނިކަށް ގެންދަން މިހާރު އަންނަނީ ތައްޔާރުވަމުންނެވެ.\nމަހުމޫދު އަބޫބަކުރު މަރައިލި މައްސަލަ ތަހުގީގުކުރަން ދަނގެތީގައި ފުލުހުން މިރޭ ހަރަކާތްތެރިވަނީ.---ފޮޓޯ:ނިޝާން އަލީ/މިހާރު\nމަހުމޫދު މަރާލައި ދަނގެތީގެ ފަޅުގެއެއްގެ ފެން ވަޅަކަށް ވައްޓާލާފައި އޮއްވައި ފެނުނީ އޭނާ ހޯދަމުން އަންނަނިކޮށް މިއަދު މެންދުރު 2:30 ހާއިރު އެވެ. ހެނދުނު 10 ޖެހިއިރުން ފެށިގެން ރަށުގެ ރައްޔިތުންގެ ނުކުމެ މަހުމޫދު ހޯދަމުން އަންނަނިކޮށް ފެނުނުއިރު އޮތީ ގޯންޏަކަށް ލައި އެ ވަޅަށް ވައްޓާލައިފަ އެވެ.\nމަހުމޫދުގެ ހަށިގަނޑު އެ ވަޅުން ނެހީ ހަވީރު ފަހެއް ޖަހާކަންހާއިރު އެވެ.\nBREAKING: Shakku kurevey2meehun fuluhunnaa havaalu koffi\nމަހުމޫދަށް ވީނުވީއެއް ނޭނގި ގެއްލުނީ ދަނގެތީގެ ބައެއް މީހުން ބުނާގޮތުގައި ސާފްޗެމްޕިއަންޝިޕް މުބާރާރުގައި ރާއްޖެ އާއި އިންޑިއާ ރޭ ކުޅުނު މެޗަށް ފަހު ގެއިން ބޭރަށް ނުކުތް ފަހުންނެވެ. ނަމަވެސް އޭނާ ގެއްލިގެން ކައުންސިލް އިދާރާ އަށް ރިޕޯޓް ކުރީ މިއަދު ހެނދުނު 10 ޖަހާކަންހާއިރެވެ.\nމަހުމޫދު މަރާލައި ވައްޓާލާފައި އޮތް ވަޅު. -- ފޮޓޯ: މިހާރު\nމަހުމޫދު މަރައިލި މައްސަލައިގައި ދަނގެތީގެ ބައެއް މީހުން ޝައްކުގެ އިނގިލި ދިއްކުރަނީ މީގެ ތިން މަހެއްހާ ދުވަސް ކުރިން ތޮއްޑޫން ދިޔަ ދެ މީހަކަށެވެ. ދަނގެތީގެ މީހުން އެ ދެ މީހުންގެ މައްޗަށް ތުހުމަތު ކުރާ ބައެއް ކަންކަން އެބަހުރިއިރު، އެ މީހުން ހަވީރުއްސުރެ ތިބީ ފުލުހުންގެ ބެލުމުގެ ދަށުގަ އެވެ.\n"މި ރަށުގެ ހުރިހާ އެންމެން ގޮތަކަށް އިއްތިފާގުވޭ އެ ދެ މީހުންގެ އަތެއް މި ކަމުގައި އޮތް ކަމަށް،" ދަނގެތީގައި މިހާރު ހަރަކާތްތެރިވާ "މިހާރު" ގެ ނިއުސް ޓީމުގެ މެމްބަރަކު ބުންޏެވެ.\nމަހުމޫދަކީ އެންމެންގެ އިހުތިރާމު ހޯދާފައި ވިޔަފާރިއެއް\nދަނގެތީގެ ބައެއް މީހުން ބުނާގޮތުގައި މަހުމޫދަކީ އެ ރަށުގެ އެންމެންހެން ވަރަށް ބޮޑަށް އިހުތިރާމުކުރާ އަދި ވިޔަފާރީގެ ދާއިރާގައި މަތީ ފެންވަރުގައި ގުނައިލެވޭ މީހެކެވެ. އެ ރަށުގައި އުޅޭ އެންމެންނަށް ބޭނުންވާ ޒަރޫރީ ބާވަތްތައް އެތެރެކޮށްދެނީ މަހުމޫދެވެ. ދަނގެއްޗަށް ކާޑުގެ ބާވަތްތައް ގަނޑުކޮށް ގެންގޮސް ވިއްކަނީ މަހުމޫދެވެ. ކައްކާ ގޭހުގެ ވިޔަފާރީގެ އިތުރުން ސަޕްލައި ދޯނި ގެންގުޅެ އެވެ.\nދަނގެތީގައި މަރާލާފައި އޮއްވައި މިއަދު ފެނުނު މަހުމޫދުގެ ހަށިގަނޑު އެ ރަށު ހެލްތު ސެންޓަރުގައި މިރޭ ބާއްވާފައި އޮތް އިރު، ސިއްހީ ހިދުމަތްތެރިން ހަަރަކާތްތެރިވަނީ.--- ފޮޓޯ: ނިޝާން އަލީ/މިހާރު\n"އެ ވަރުގެ ވިޔަފާރިވެރިއަކު މި ރަށުގައި ނޫޅޭނެ. އަހަރެމެންނަށް ޔަގީންވާ ގޮތުގައި މަހުމޫދު އެ މަރައިލީ ފައިސާގެ ދަހިވެތި ކަމުގައި. އޭނާގެ ޖީބުގައި ގަނޑުކޮށް ފައިސާ ނުހުންނަ އިރެއް ނުދާނެ. ބައިވަރު ކޭޝް އަތުގައި އަބަދުވެސް ހުންނާނެ،" އަންބަކާއި ހަތަރު ކުދިން ތިބި މަހުމޫދާ ގުޅޭ ގޮތުން ދަނގެތީގެ މީހަކު ބުންޏެވެ.\nމަރު ދަނގެތީގައި މީހަކު މަރާލުން އދ. ދަނގެތި ކުށްކުރުން\nގާނޫނާ ބެހޭގޮތުން ވާހަކަ ދައްކާނެކަމެއްނެތް. އަދިވެސް މަޖިލީހަށް ވޯޓުހޯދަން އައިމަ އަމިއްލަ ވިސްނުމުގެ ބަދަލުގައި ސިޔާސީ މީހުން ފީޑް ކޮށް ބޮލަށް ޖަހާފައިވާ ޗިޕްގަ ހުންނަ މައުލޫމާތު ވޯޓުކަރުދާހަށް ރަނގަޅުފާހަގައަކަށް ވެގެން ފައިބަންޏަކާ ގާނޫނުތައް ހެދެމުން ދާނެގޮތް ބުނެދޭކަށް ކޮންމެހެނެއް ނުޖެހޭ. އެންމެފަހުން ވަޅިގެންގުޅުނުމީހާ މައުސޫމަކަށް ވަނީ. ދޮގެއް؟\nކުށްކުރާ މީހުން އެމީހުން އުކުޅުތަށް މާބޮޑައްވެސް ތަރަށްގީ ކުރި އިރު ދިވެހި ފުލުހުން ސިޔާސީ މީހުން ދަށުވެ އަ ދިވެސް 60 އަހަރު ތަކުގަ ފުލުހުންގެ ބޮޑަކަށް ސީޕީއަކަށް ހުންނަނީ ސިޔާސީ ޕާޓީ އަކުން ލާފަހުންނަމީހެތް ދެންނިކަން ވިސްނާލަ ބަލަ ފުލުހުންނަށް ސިޔާސީ ނުފޫޒުން އެތްކިބާވެ މަސަތްކަށް ކުރެވޭނެ ގޮތެތް މިހާރުން މިހާރަށް ސީޕީ މަގާމަކީ ރައީތުން ވޯޓަކުން ހޮވާމީހަކަށް ހަ ދަން އިސްލާހެތް ލާން ރައީތުން މަޖިލީހައް ގޮވާލަން\nކޮބާހޭ ހިއުމަންރައިޓްސް ކޮމިސަން4ކު ދިންގެ ބައްޕައެތް ދުއްވާލި އިރު އަ ދިވެސް ބަހެތް ނުބުނެ އެކި ނަންނަމުގަ ތީ ބޮޑެތި މީހުންގެ ދަރިން ހިމާޔައްކުރަން ހަ ދައިގެން އުޅޭ ޖަމިއްޔާތަށް މި ކަހަލަ ޖަރީމާތަށް ހިންގާމީހުންނަށް ހިއްވަރު ދޭތަން އަބަ ދުވެސް ފެންނަނީ\nގާތިލުންގެ ތަޙްގީގަށް އެއްބަސް ވިޔަސް6އަހަރު ހޭދަކޮށްލާނެއެވެ. ދިގުލާ ދިޔަވަރަކަށް ކުށުން ރެކެމުގެ ފުރުސަތު އެމީހުންނަށް ބޮޑުވާގޮތަށް މިތާނގެ ގާނޫނު ބައްޓަން ކޮށްދީފަ ވެއެވެ.\nއަލީ ވަހީދުގެ ޕާސްޕޯޓައް ވީވަރު ނުވެއްޖިއްޔާ ރަގަޅު! އަދުލުގެ ތެރެއިން ބުނެފާނެ، ފެންވަޅެއްގެ ތެރޭގަ ވީމަ، ގާނޫނަކުން ތަނެއް ނުދެޔޭ ތިމަކައް އަދަބު ދިނުމަކައް. މިއީވެސް ހަމަ ޥިސްނުމުގެ ތަފާތު!\nތި ނުވާނެ މާބޮޑު ކަމަކަށް ދެތިން ދުވަހުން ހަނދާން ނައްތުވާލާނެ. މިއޮތީ ވާގައުމެއް.\nއޮޓޮޕްސީ ހަދައި ޖިނާއީ ފުރިހަމަ ތަޙްގީގެއް ކުރަން ޖެހޭ. ހޯރަފުށީ ވިޔަފާރިވެރިޔާ މަރާލުމާއެކު6ވަނަ ގިޔަރަށް ލައިގެން ވީކަމެއް ހަރާމް.ތަޙްގީގު ދިޔައީ ޗޮކުން. ގަސްދުމަރު ސާބިތުވާ ވަރުގެ ހެއްކެއް ނުހޯދުނު. ފޮރޮޅިހާ ގަލެއްގެ ދަށުން ފެނުނީ ޝައްކާ ވަހުމް. މީހުން މަރާ މީހުން އެމީހުން އުކުޅުތައް 10 ގިޔަރަށް ނަގައިފި. ތަހްގީގު ޓީމްތަކުން ގެންގުޅޭ އިންޖީނުތައް6ގިޔަރުގައި މެކުހަށްޖެހީމާ ޕަޓަޕޮއްކިޔާފަ އަރަނީ ކަޅުދުން. މިކަން ބަދަލުކުރަންޖެހޭ.\nކޮން އޮޓޮޕްސީ އެއްތޯ ހަދަނީ މިތާކިއާނީ އިސްމީސަރި އަތުގަ އޮންނަގޮތައް ހަދަންވިއޭ އޮޓަސީހަދައްގެން ސާބިތު ވީމަ މަރުގެ ހުކުން ކުރެވޭނެތޯ!


މާލޭ ސިޓީކައުންސިލްގެ އިހްތިސާސްގެ ދަށުގައިވާ ދާއިރާގައި ހިމެނޭ ގޯތިގެދޮރުގެ ރަޖިސްޓަރި ހެއްދުމަކީ ދިވެހިރާއްޖޭގެ އިދާރީ ދާއިރާތައް ލާމަރުކަޒީ އުޞޫލުން ހިންގުމުގެ ޤާނޫނު (7/2010) ގެ 42 ވަނަ މާއްދާގެ 11 އިން މިކައުންސިލާ މަތިކޮށްފައިވާ ޤާނޫނީ ޒިންމާއެކެވެ. އެގޮތުން، ޝަރުޢީ ކޯޓެއްގެ ނިހާއީ ޙުކުމަކުން ގޯއްޗެއްގެ ބެހެނިވެރިއެއްކަމަށް ކަނޑައަޅާ ފަރާތްތަކަށް، މިކައުންސިލަށް އެދި ހުށަހެޅުމުން ރަޖިސްޓަރީ ހައްދައިދެއެވެ. އެކަމަށްޓަކައި ގޯތީގެ ރަޖިސްޓަރީ ގެ އަޞްލު ބޭނުންވެއެވެ. އެހެން ނަމަވެސް، ގޯތީގެ ރަޖިސްޓަރީ އަތުގައި އޮތް ފަރާތުން ކައުންސިލާ އެ ރަޖިސްޓަރީ ޙަވާލުކުރުމަށް ދެކޮޅު ހަދާ ޙާލަތްތައް މެދުވެރިވެ، ގޯތީގެ ބެހެނިވެރިންނަށް ގޯތީގެ ރަޖިސްޓަރީ ހައްދައި ދިނުމަށް ނުވަތަ އެ ރަޖިސްޓަރީގައި ހިމެނުމަށް ހުރަސް އެޅެއެވެ. އެކަމުން ކިތަންމެ މަދަނީ ޙައްޤަކަށް އުނިކަން ލިބެމުން ދެއެވެ.\nމާލޭ ސިޓީކައުންސިލްގެ ރަސްމީ ބޭނުމަށް ގޯތީގެ ރަޖިސްޓަރީ ގެނެސް، ޙަވާލުކުރުމަށް އެންގުމުން، މަޤުބޫލް ޢުޒުރެއްނެތި އެކަމަށް އިންކާރުކޮށް، ރަޖިސްޓަރީ ނުގެނެސްފިނަމަ، މުހުލަތު ލިއުމަކުންދީ، އެ ރަޖިސްޓަރީ ބާޠިލްކުރާނެކަން ޢާންމުކޮށް އަންގާ އިޢުލާންކޮށް، މުހުލަތުދީ އެމުއްދަތުގައިވެސް އިޖާބަ ނުދީފިނަމަ، އިޢުލާންގައިވާ ގޮތުގެ މައްޗަށް އަމަލުކޮށް، ޝަރުޢީ ނިހާއީ ޙުކުމުގައި ގޯތީގެ ބެހެނިވެރިންކަމުގައި ބަޔާންކޮށްފައިވާ ފަރާތްތަކަށް ރަޖިސްޓަރީ ހަދައިދިނުމަށް މާލޭ ސިޓީކައުންސިލްގެ4ވަނަ ދައުރުގެ 22 ވަނަ ރަސްމީ ޢާންމު ޖަލްސާއަށް ޙާޒިރުވެ ވަޑައިގެންނެވި ކައުންސިލް މެންބަރުންގެ އިއްތިފާޤުން ނިންމާ ކަނޑައަޅާފައިވެއެވެ.


Zara Anganee Moosa Waseem Athah Phone Dheefai Dhurah Nudhiumah! - Vaguthu\nޒާރާ އަންގަނީ މޫސާ ވަސީމް އަތަށް ފޯނުދީފައި ދުރަށް ނުދިއުމަށް\nމޯލްޑިވިއަން އައިޑޮލްގެ ޖަޖުން --- ފޮޓޯ: މޯލްޑިއިވަން އައިޑޮލް ފޭސްބުކް ޕޭޖް\nމޯލްޑިވިއަން އައިޑަލްގެ އަޑުތައް ގަދަވަމުންދާއިރު މީސްމީޑިޔާގައިވެސް މޯލްޑިވިއަން އައިޑަލްގެ ބައިވެރިންނާއި ޖަޖުންނާއި ހޯސްޓުންގެ ޕޯސްޓްތަށް ދަނީ ގިނަވަމުންނެވެ. ޚާއްސަކޮށް އެބުނާ ޓުވިޓަރުގައެވެ.\nމޯލްޑިވިއަން އައިޑަލްގެ ފޭސްބުކް ޕޭޖް ގަނާ ކުރާ ޕުލެޓްފޯމެއްގެ ގޮތުގައި ގިނަ ބަޔަކު ސިފަ ކުރިޔަސް ޓުވިޓަރގައި ކަންވާގޮތް ވަރަށް ތަފާތެވެ. މަޖާނެގުމުގައި އެންމެން އުޅޭއިރު މިތަނުގައި ބަލަނީ މީހުނަށް ތައުރީފް ކުރެވެތޯއެވެ. ނުވަތަ އަމިއްލަޔަށް މަޖާ ކަމެއްކޮށް އެކަމެއް ހިއްސާކޮށްލެވޭތޯއެވެ. މިގޮތަށް ޒާރާ ކޮށްފައިވާ ޓްވީޓަކަށް ބަލާލަމާ ހިގާށެވެ.\nNever leave your phone with @MoosaWaseem ??? pic.twitter.com/J0DgUXMy2g\n— Zara (@funkymaldivian) February 19, 2018\nޒާރާގެ ޓުވީޓުގައި އޮތީ މުސާ ވަސީމްގެ ވާހަކައެވެ. އެއްކަލަ އެންމެންގެ ފެވްރިޓް މޫސާ ވަސީމެވެ. އެކަމަކު ޕޯސްޓްގައި އޮތީ މޫސާ ވަސީމް އަތަށް ފޯނުދީފައި ދުރަށް ނުދިއުމަށް ބުނެފައެވެ. އެއީ މޫސާ ވަސީމްގެ "މެމޮރީ ފުލްކުރުމުގެ" ޓެކްނީކް މޮޅުކަމުންނެވެ. މޫސާ ވަސީމް އަތަށް މީހެއްގެ ފޯނު އަރައިފިނަމަ ނިކަން ގިނަ ސެލްފީ ނަގާނެއެވެ. މިއީ މީގެ ކުރިން ބައެއް މީހުން ކޮށްފައިވާ ޕޯސްޓްތަކުންވެސް އެނގޭ ކަމެކެވެ.\nމޯލްޑިވިއަން އައިޑަލްގެ ސީޒަން ތިނެއްގެ އޮޑިޝަންނަށް މިހާރު ޓީވީއިން ދައްކާފައިވާއިރު އެންމެންވެސް އިންތިޒާރު ކުރަމުންދަނީ ދެން އަންނަ އެޕިސޯޑަކަށެވެ. ދެ އެޕިސޯޑް ދޭތެރޭގައި މޯލްޑިވިއަން އައިޑަލް މަތިން ހަދާން ނުނެތޭ މައިގަނޑު އެއްސަބަބަކީ ޓުއިޓަރގައި އެވެރިން ކުރަމުން އަންނަ ޕޯސްޓްތަކެވެ.\nފެބުރުއަރީ 20, 2018 12:33\nމީ ދެން ކޯންޗެއް?


Ras Online - އެމްޑީޕީއަކީ މުރަނަ ވެރިކަން ހެޔޮވެރިކަމަކަށް ފުރޮޅާލި ޕާޓީ - ރައީސް\nއަހުމަދު ޝާހް 25 ފެބްރުއަރީ 2021\nއެމްޑީޕީއަކީ ދިވެހިންގެ މައްޗަށް ހިންގި މުރަނަ ވެރިކަން ހެޔޮވެރިކަމަކަށް ފުރޮޅާލި ޕާޓީ ކަމަށް ރައީސުލް ޖުމްހޫރިއްޔާ އިބްރާހިމް މުޙައްމަދު ޞާލިޙް ވިދާޅުވެއްޖެއެވެ.\nލޯކަލް ކައުންސިލް އިންތިޚާބަށް އެމްޑީޕީން ރަށްވެހި ފަތިސްގެ ނަމުގައި ކުރިއަށްގެންދާ ކެމްޕެއިން ލޯންޗް ކުރުމަށް މިރޭ ބޭއްވި ޖަލްސާގައި ވާހަކަފުޅު ދައްކަވަމުން ރައީސް ޞާލިޙް ވިދާޅުވީ، ލިބިފައި އޮތް އިޚްތިޔާރަކާ ބާރެއް ދޫކޮށްލުމަކީ އެއްވެސް އިރެއްގައި އެއްވެސް މީހަކަށް ކުރަން ފަސޭހަކަމެއް ނޫން ކަމަށެވެ. އަދި ލާމަރުކަޒު ނުވެ އޮތުމުން އަތޮޅުތަކުގައި ތިބެ ރައްޔިތުން ތަޙައްމަލުކުރަމުންދާ ތަކްލީފްތައް އެމްޑީޕީއަށް އަބަދުވެސް ވަރަށް ސާފު ކަމަށާއި އެ މަންޒަރާއި އެ ތަޖުރިބާ އެމްޑީޕީން މިތިބީ ކޮށްގެން ކަމަށް ރައީސް ޞާލިޙް ވިދާޅުވިއެވެ.\n"އަޅުގަނޑުމެންނަކީ ދިވެހިންގެ މައްޗަށް ހިންގާ އަމުރު މައުރޫފްގެ މުރަނަ ވެރިކަން ދިވެހި ރައްޔިތުންނާ އެކީ އެ ރައްޔިތުންގެ ބައިވެރިވުމާއެކު ހިނގާ ހެޔޮވެރިކަމަކަށް ފުރޮޅާލި ޕާޓީ." ރައީސް ޞާލިޙް ވިދާޅުވިއެވެ.\nރައީސް ޞާލިޙް ވިދާޅުވީ، ރާއްޖެ އުފެދި އެކުލެވިފައިމިއޮތީ ލާމަރުކަޒު ސިފައަށް ކަމަށާއި، ރާއްޖޭގައި މީހުން އާބާދުވެ ވަޒަންވެރިވެފައި ވަނީވެސް ލާމަރުކަޒީ ސިފައަށް ކަމަށެވެ. އަދި ދިވެހިންގެ ކަންކަން ލާމަރުކަޒީ ނިޒާމަކުން މެނުވީ ނުހިންގޭނެކަމަށް ރައީސް ޞާލިޙް ވިދާޅުވިއެވެ.\nރައީސް ވިދާޅުވީ އަތޮޅުތެރެއަށް ބާރުތައް ދޫކޮށްލާވާހަކަ ދެކެވުނު ދުވަހު އެކަމާ ދެކޮޅަށް މަޖިލީހުގައި އޮތް އޮއެވަރު ދެކެވަޑައިގެންނެވި ކަމަށެވެ. އަދި އޭރު އެއީ ރައްޔިތުންގެ މައްޗަށް ހިންގި ވެރިކަމެއް ކަމަށާއި، ނަމަވެސް ލާމަރުކަޒީ ނިޒާމަކީ ރައްޔިތުންނާ އެކީ ކުރާ ވެރިކަމެއްކަމަށް ރައީސް ޞާލިޙް ވިދާޅުވިއެވެ.\nކޮންމެއެއްޗެއްކިޔަސް ހެޔޮ. ދިވެހި ރައްޔިތުން ކަލޭމެނަށް ސަލާމްބުނެފި. ރާއްޖޭގެ އެކި ރައްރަށް އިންޑިޔާގެ ގެރިގުއި އެޅިޔަސް ދެން ތިޔަ ޅޮސްގަހެއް ނެހެދޭނެ ސަހަރޯ.


Hulhuvaalaigen thahugeegu kuran Fandiyaaru Adam Mohamed edhivadaigenfi\nހުޅުވާލައިގެން ތަހުގީގު ކުރަން ފަނޑިޔާރު އާދަމް އެދިއްޖެ\nފަނޑިޔާރު އާދަމް (މ) ގައި: ތަހުގީގު ހުޅުވާލައިގެން ކުރަން ވަނީ އެދިވަޑައިގެންފައިވޭ -- ފޮޓޯ: އަވަސް އާކައިވް\nޖުޑީޝަލް ސާވިސް ކޮމިޝަން (ޖޭއެސްސީ) އިން ތަހުގީގު ކުރަމުންދާ މައްސަލަ އާންމުކޮށް ހުޅުވާލައިގެން ބާއްވާ އަޑުއެހުމެއްގައި ކުރިއަށް ގެންގޮސް ދޭން ސުޕްރީމް ކޯޓުގެ ފަނޑިޔާރު އާދަމް މުހައްމަދު އެދިވަޑައިގެންފި އެވެ.\nޖޭއެސްސީގެ ސެކްރެޓްރީ ޖެނަރަލް އަވަސްއަށް ވިދާޅުވި ގޮތުގައި އަޑުއެހުން ހުޅުވާލައިގެން ކުރިއަށް ގެންގޮސް ދެއްވުމަށް މިދިޔަ ބުރާސްފަތި ދުވަހު ފަނޑިޔާރު އާދަމް ފޮނުއްވި ސިޓީއެއްގައި އެދިވަޑައިގެންފައިވާ ކަމަށެވެ. އެކަމާ މެދު މާދަމާ ބާއްވާ ޖޭއެސްސީގެ ބައްދަލުވުމުގައި ގޮތެއް ނިންމަވާނެ ކަމަށް ވެސް ވިދާޅުވި އެވެ.\nޖޭއެސްސީއިން ވަނީ ފަނޑިޔާރު އާދަމް އާއި އުއްތަމަ ފަނޑިޔާރު ޑރ. އަހުމަދު އަބްދުﷲ ދީދީ އާއި ފަނޑިޔާރު އަބްދުﷲ އަރީފާއި ފަނޑިޔާރު އަބްދުލްޣަނީ މުހައްމަދުގެ މައްސަލަތައް ބަލަން މިދިޔަ ހަފުތާގެ ތެރޭގައި ނިންމާފަ އެވެ. އަދި އެ ފަނޑިޔާރުންނަށް ޗިޓް ވެސް ވަނީ ފޮނުވާފަ އެވެ.\nޖޭއެސްސީއިން ބަލަން ނިންމާފައިވަނީ ސުޕްރީމް ކޯޓުން އިހުތިސޯސުން ބޭރު ކޮށްފައިވާ ކަންކަން ބެލުމަށް އެ ކޮމިޝަނުން އެކުލަވާލި ކޮމެޓީގެ ރިޕޯޓްގައި ހިމެނޭ މައްސަލަތެކެވެ. ޖޭއެސްސީއިން އެގޮތަށް ނިންމުމުގައި ސައުތު އެފްރިކާގެ ރިޓަޔާޑް ޖަސްޓިސް ޔޮހާން ކްރީގްލާ މަސައްކަތް ފުރިހަމަ ކުރުމަށްފަހު ހުށަހަޅާފައިވާ "އެސެސްމެންޓް އޮފް ދަ ޖަސްޓިސް ސެކްޓަރ ރިފޯމް ޕްރޮޕޯޒަލްސް" ރިޕޯޓްގައި ފާހަގަ ކޮށްފައިވާ ނުކުތާތަކަށް ރިއާޔަތްކޮށްފައިވާ ކަމަށް ކޮމިޝަނުން ބުންޏެވެ. އޭނާ ވަނީ އެ ރިޕޯޓްގައި ސުޕްރީމް ކޯޓުގެ ފަނޑިޔާރުން ވަކި ކުރަން ލަފާ ދެއްވާފަ އެވެ.\nޖޭއެސްސީއިން ސުޕްރީމް ކޯޓާ ގުޅޭ ގޮތުން ތައްޔާރުކުރި ރިޕޯޓް އާންމުކޮށް ރައްޔިތުންގެ މަޖިލީހަށް ހިއްސާ ކޮށްފައިވެ އެވެ. އެ ރިޕޯޓްގައިވާ ގޮތުން 17 މައްސަލައެއް ފާހަގަ ކޮށްފައިވެ އެވެ. އޭގެ ތެރެއިން ބަލަނީ 15 މައްސަލައެއް ކަމަށްވެ އެވެ.\nމި މައްސަލަތައް ބަލައި ތަހުގީގު ކުރުމަށް އުއްތަމަ ފަނޑިޔާރަށް ވެސް ޖޭއެސްސީއިން ހާޒިރުވުމުގެ ޗިޓް ފޮނުވި އެވެ. ނަމަވެސް އުއްތަމަ ފަނޑިޔާރު ވަނީ އެކަމާ ދެކޮޅު ހައްދަވާފައި ޖޭއެސްސީއާ ދެކޮޅަށް ނޫސް ބަޔާނެއް ނެރުއްވާފަ އެވެ. ޖޭއެސްސީއިން އުޅެނީ ޝަރުއީ ދާއިރާ ވަކި ބައެއްގެ ކޮންޓްރޯލްގެ ދަށަށް ގެންދަން ކަމަށް ވިދާޅުވެފައިވެ އެވެ. އަދި ސުޕްރީމް ކޯޓުގެ ހުކުމްތަކާ ގުޅޭ މައްސަލަތައް ޖޭއެސްސީއަަށް ނުބެލޭނެ ކަމަށް ވެސް ބަޔާނުގައި ވިދާޅުވެފައިވެ އެވެ. އެ ބަޔާން އުއްތަމަ ފަނޑިޔާރު ނެރުއްވައި ހަގީގަތް އޮޅުވާލަން މަސައްކަތް ކުރައްވާފައިވާ ކަމަަށް ބުނެ ޖޭއެސްސީއިން ވަނީ ވަކި ސުލޫކީ މައްސަލައެއް ބަލަން ނިންމާފަ އެވެ.\nމީގެކުރިން ޖޭއެސްސީއިން ވަނީ ސުޕްރީމް ކޯޓުގެ ފަނޑިޔާރު ކަމުގެ ހުންނެވި އަބްދުﷲ ދީދީގެ މައްސަލައެއް ބަލައި އޭނާ ވަކި ކުރަން ރައްޔިތުންގެ މަޖިލީހަށް ހުށަހަޅަން ނިންމާފަ އެވެ. އޭނާ މިހާރު ވަނީ ފަނޑިޔާރު ކަމުން ވަކިކޮށްފަ އެވެ. އޭގެ އިތުރުން އުއްތަމަ ފަނޑިޔާރު ޑރ. އަހުމަދު އަބްދުﷲ ދީދީ، ޖޭއެސްސީގެ ރައީސްކަން ވެސް ކުރައްވާ ސުޕްރީމް ކޯޓުގެ ފަނޑިޔާރު އަބްދުﷲ އަރީފާއި ފަނޑިޔާރު އާދަމް މުހައްމަދުގެ މައްސަލައެއް ބެލުމަށްފަހު އެ ތިން ފަނޑިޔާރުންނަށް ނަސޭހަތް ދިނުމަށް ވެސް ޖޭއެސްސީއިން ވަނީ ނިންމާފަ އެވެ. ނަމަވެސް އުއްތަމަ ފަނޑިޔާރު އެ ނަސޭހަތުގެ ލިޔުމާ ވެސް ހަވާލުވެވަޑައިނުގެންނެވި އެވެ.\nއިތުރު ވާހަކަ ދެއްކުން މިވަގުތު ރަނގަޅެއް ނޫން


Jinaaee Noon Massala Thakugai Sirru Heki Balaigathumakee "Thaqdheeree" Baareh - Supreme Court - Vaguthu\nސިއްރު ހެކި ބަލައިގަތުމަކީ "ތަޤްދީރީ" ބާރެއް – ސްޕްރީމް ކޯޓް\nޖިނާއީ މައްސަލަތައް ނޫން އެހެން މައްސަލަތަކުގައި ސިއްރު ހެކި ބަލައިގަތުމަކީ މައްސަލަ ބައްލަވާ ފަނޑިޔާރުންނަށް ލިބިގެންވާ "ތަޤްދީރީ" ބާރެއްކަމަށް ދިވެހިރާއްޖޭގެ ސްޕްރީމް ކޯޓުން ވިދާޅުވެއްޖެއެވެ. ސްޕްރީމް ކޯޓުން މިހެން ވިދާޅުވެފައިވަނީ ނިމިދިޔަ ރިޔާސީ އިންތިޚާބު ބާތިލް ކޮށްދިނުމަށް އެދި ރައީސުލްޖުމްހޫރިއްޔާ ޢަބްދުﷲ ޔާމީން ޢަބްދުލްޤައްޔޫމް ސްޕްރީމް ކޯޓަށް ހުށަހެޅި މައްސަލައިގައި އިއްވެވި ހުކުމުގައެވެ.\nސްޕްރީމް ކޯޓުން ވިދާޅުވީ، ޤާނޫނީ އިސްތިލާހުގައި ހެކިދިނުމަކީ މީހަކު އަމިއްލަ ލޮލުން ދުށް ނުވަތަ އަޑުއެހި، ނުވަތަ އޭނާގެ ފަސް ޙިއްސުގެ ތެރެއިން ޙިއްސަކަށް އެނގިފައިވާ ކަމަކާމެދު އިޤްރާރުވުން ކަމުގައި ވީހިނދު، ޝަރީއަތުގައި ނަގާ ހެކިބަހަކީ ޢާއްމު އުޞޫލެއްގެ ގޮތުގައި ހާމަކަމާއެކު، ހެކިބަސްދޭ ފަރާތުގެ އައިޑެންޓިޓީ ސިއްރުކުރުމަކާ ނުލައި ނަގާ ހެކިބަސް ކަމަށެވެ.\n"ޖިނާއީ ނޫން މައްސަލައެއްގައި ސިއްރު ހެކިބަސް ނެގުމާ ނުވަތަ ނުނެގުމާމެދު، އެ މައްސަލައެއްގެ ބާވަތަށާއި، މައްސަލައިގައި ހިމެނޭ އެންމެހައި ވަޤާއިޢުތަކާއި ހުށަހެޅިފައިވާ ހެކިތަކާއި ދަލީލުތަކަށް ބެލުމަށްފަހު، ގޮތެއް ނިންމުމަކީ މައްސަލަ ބަލާ ފަނޑިޔާރުންގެ ތަޤްދީރީ ބާރުގެ ތެރޭގައި ހިމެނޭކަމެއް" ކަމަށް ސްޕްރީމް ކޯޓުގެ ހުކުމުގައި ވިދާޅުވެފައިވެއެވެ.\n2013 ވަނަ އަހަރު ރިޔާސީ އިންތިޚާބު ބާތިލް ކުރަން ޖުމްހޫރީ ޕާޓީ އިން ހުށަހެޅި މައްސަލައަށް ތަދައްހުލްވި ޕީއޭ އިން ހުށަހެޅި ސިއްރު ހެއްކެތް އެމައްސަލައިގައި ބަލައިގަނެ، އެހެއްކަށް ރިޢާޔަތް ކޮށް ސުޕްރީމް ކޯޓުން އެފަހަރު އިންތިޚާބު ބާތިލް ކުރިއެވެ.\nޖިނާއީ ނޫން މައްސަލަތަކުގައި ހެކިބަސް ސިއްރުކުރުމަކީ ޢާއްމު އުޞޫލެއްގެ ގޮތުގައި ކޯޓޫތަކުން ހުއްދަކުރާ ކަމެއް ނޫންކަން ތަފާތު ޖޫރިސްޑިކްޝަންތަކުގައި އިސްތިޤްރާރުވެފައިވާ ޤާޟާއީ ޕްރެކްޓިސްތަކަށް ބެލުމުން އެނގެން އޮންނަ ކަމަށްވެސް ސްޕްރީމް ކޯޓުން ވިދާޅުވިއެވެ.\nސްޕްރީމް ކޯޓުން އިތުރަށް ވިދާޅުވީ، ނިރުބަވެރިކަމުގެ (ޓެރަރިޒަމްގެ) ޖަރީމާތަކާއި، އިންސާނިއްޔަތާ ޚިލާފަށް ހިންގޭ ޖަރީމާތައް ފަދަ ބޮޑެތި އަދި "މުނައްޡަމު" (ރޭވިގެން ހިންގޭ) ޖަރީމާތަކާ ގުޅިފައިވާ ބޮޑެތި ޖިނާއީ މައްސަލަތަކުގައި އިސްތިޘްނާއީކޮށް ސިއްރު ހެކިބަސް ނަގާގޮތަށް ބައެއް ޖޫރިސްޑިކްޝަންތަކުގެ ޖިނާއީ ޢަދުލުގެ ނިޒާމުތަކުގައި ކަނޑައެޅިފައި އޮތުމުގެ ހަޤީޤީ މަޤުޞަދަކީ ހެކިވެރިޔާގެ ޙައްޤުތައް ޙިމާޔަތްކޮށް އެފަރާތުގެ ޝަހުޞީ ސަލާމަތްތެރިކަން ރައްކާތެރިކޮށް ހެކިވެރިޔާގެ ހެކިބަސް ޝަރީޢަތަށް ވާޞިލުވުން ގެރެންޓީކުރުން ކަމަށެވެ.\nސްޕްރީމް ކޯޓުން މިހެން ވިދާޅުވެފައިވަނީ، ރައީސް ޔާމީންގެ ފަރާތްޕުޅުން ސްޕްރީމް ކޯޓަށް ހުށަހެޅި ބައެއް ވަޤާއިޢޫތައް ޘާބިތުކުރުމަށްޓަކައި ހަތަރު ފަރާތެއް ސިއްރު ހެކިންގެ ގޮތުގައި ހެކިބަސް ނަގައިދިނުމަށް އެދިފައި އޮތުމުން އެ ހެކިންގެ ހެކިބަސް ސިއްރުން ނަގައިދެވެން ނެތްކަމަށް ނިންމި ނިންމުމާ ގުޅިގެންނެވެ.\n"މި މައްސަލައިގައި ބާވަތަށާއި، ހުށަހެޅިފައިވާ ވަޤާއިޢުތަކަށާއި ދަލީލުތަކަށާއި އަދި މުޅި މައްސަލައިގެ ވަށައިގެންވާ އެންމެހައި ކަންތައްތަކަށް ބެލުމަށްފަހު، ސިއްރު ހެކިބަސް ގެނުމަކީ އެ ހެކިބަހުގެ މިޞްދާޤިއްޔަތުކަން ގެއްލިގެން ހިނގައިދާނެ ކަމަކަށްވާތީ، މި މައްސަލައިގައި ދަޢުވާކުރާ ފަރާތުން ހުށަހެޅުމަށް އެދިފައިވާ ސިއްރު ހެކިންގެ ހެކިބަސް ބަލައި ނުގަތުމަށް ނިންމުނު" ސްޕްރީމް ކޯޓުގެ ހުކުމުގައި ވިދާޅުވެފައިވެއެވެ.\nރައީސް ޔާމީންގެ ފަރާތްޕުޅުން ސިއްރު ހެކިން ހުށަހަޅަމުން ވިދާޅުވެފައިވަނީ މި ހެކިންނަކީ ކޮންބައެއްކަން ހާމަވެއްޖެނަމަ އެފަރާތްތަކުގެ ފުރާނައަށް ނުރައްކާވެދާނެކަމަށް ބެލެވޭތީ އެ ހެކިވެރިންގެ ހެކިބަސް ސިއްރުން ނަގައިދިނުމަށް އެދޭ ކަމަށެވެ. ނަމަވެސް ސިއްރު ހެކި ބަލައިނުގަތުމަށް ނިންމާފައިވާއިރު، މައްސަލައިގައި ފުލުހުންނާއި، އެމްއެންޑީއެފް މެދުވެރިކޮށް ތަހްޤީގެއް ހިންގައިދިނުމަށްވެސް އެދިފައިވެއެވެ. ނަމަވެސް އެކަމަށްވެސް އަމުރު ކޮށްފައި ނުވާއިރު، މައްސަލައިގައި ހުށަހެޅި އެހެން ކަންކަމާމެދު ސްޕްރީމް ކޯޓުން ބުނެފައިވަނީ އެކަންކަން ސާބިތުވާވަރަށް ހެއްކާއި ޤާރީނާ ހުށަހެޅިފައި ނުވާ ކަމަށެވެ.\nދިވެހިރާއްޖޭގެ ސްޕްރީމް ކޯޓުން ސިއްރު ހެއްކާމެދު މިފަދަ ގޮތަކަށް މުހިންމު ނިންމެވުމެއް ނިންމެވިއިރު، ރާއްޖޭގެ ކޯޓުތަކުގައި ސިއްރު ހެކިބަސް ނެގުން ވަނީ "ޢާއްމު" ކަމަކަށް ވެފައެވެ.\nއޮކްޓޯބަރ 22, 2018 10:02\nމިހާރަކު ސްޕްރީމް ކޯޓަކަށް ގޮތްގޮތަކަށް ކަންކަމެއް ނުނިންމޭނެ. އަހަރުމެންގެ ވެރިކަމެއްގަ ރާއްޖޭން ބޭރު ފަނޑިޔާރުން ގެންނަން އޮތީ ރިޔާސީ ވަޢުދެއްގެ ގޮތުގަ ނިންމާފަ، މިހާރު މިތިބަ ފޮތްބަލައިންގެން ޙުކުމްކުރާ ބީތާއިން ފައްސާލާނެކަން އެމީހުން ދަންނާނެ އެހެންވެ އަހަރުމެންނާ ދެކޮޅަށް މައްސަލައެއް ނިންމުމުގެ ހިތްވަރެއް ނުހުންނާނެ.\nއޮކްޓޯބަރ 22, 2018 10:39\nއޮކްޓޯބަރ 22, 2018 11:02\nމައުމޫނު ބުނަނީ ވޯޓާމެދު ސިއްރު ހެކި ބަލާގަތުމަކީ އިސްލާމްދީނުގެ އަޞްލުތަކާ ޚިލާފުކަމެކޭ! އެކަމަކު ޔާމީން ރަޝީދުގެ މަރުގެ މައްސަލައިގައި ސިއްރު ހެކި ނެގީ ކޮން ދީނަކަށް ތަބާމުމަށްބާވައޭ ހިތަށްއަރާ! އެވެސް ޤީޞާޞެއް އައުން އެކަށީގެންވާ ބޮޑު މައްސަލައަކު!\nއޮކްޓޯބަރ 22, 2018 11:07\nކޯޓުތަކުގެ ހުކުން މިއަންނަނީ އެއިރަކު ވައިޖެހޭ ކޮޅަކަށް. ހުށައެޅިފައިވާ މައްސަލައަށް ތާޢީދެއް ނުކުރަން އެކަމު ހުށައަޅާފައިވާ ހެކިބަސް ސިއްރުން ނުނަގަންވީ ސަބަބެއް ނެތް. ހެކެދޭ މީހަކަށް މާއްދީ ގޮތުން ގެއްލުން ލިބޭނެ ކަން ޔަގީން ހާމަކަމާއެކު ހެކިބަސް ދީފިނަމަ،\nއޮކްޓޯބަރ 22, 2018 11:10\nސްޕްރީމް ކޯޓުގެ ނިންމުން ޖެހެނީ ބަލައި ގަންނަން!! މަޖުބޫރުން ނަމަވެސް!! އަޅުގަނޑު އެއްވެސް ކޮޅަކަށް ބުރަނުވެ ހުރެ އެއްޗެއް ދަންނަވާނަމަ ދެންނެވޭނީ ސުވާލުއުފެދޭ ކަންތައްތަކެއް އެބަހުއްޓޭ!! 2013 ވަނަ އަހަރު ބޭއްވި ރިޔާސީ އިންތިޚާބުގައި އޭރު ޖޭޕީން ސްޕްރީމް ކޯޓަށް ހުށަހެޅި ދުސްތުރީ މައްސަލަ އެކޯޓުން މައްސަލަ ބަލާ ނިންމި ނިންމުމަށް (ޝަރީޢަތް ނިމުނުގޮތުގެ ޚުލާސާއަށް) ބަލާ އޭގައި އެވާ ވާހަކަތައް ކީ މީހެއްގެ ޙައިސިއްޔަތުން ބުނާނަނަމަ، ޕީޕީއެމުން މިފަހަރު ސްޕްރީމްކޯޓަށް މިހުށަހެޅި މައްސަލަ މިގޮތަށް ނިމިގެން ހިގައިދާނެކަމަށް އަޅުގަނޑަށް ކުރިން ނުވިސްނުނު!! އަދި ވޯޓް ބަޠިލް ނުކުރި ނަމަވެސް އެކަމުގައި ބަލަންޖެހޭ ނުވަތަ ބެލިދާނެ އެތައްކަމަކަށް ތުހުމަތު ކުރެވިފައިވާކަން ފާހަގަކުރެވޭ!! މި ޙުކުމް މިހެން އައީމަ އިލެކްޝަން ކޮމިޝަނަށް އަދި އެހެން ފަރާތްތަކަސްވެސް ހެކި ނައްތާލަން ފުޅާދާއިރާއެއްގައި ފުރުސަތު ލިބުނީކަމަށްވެސް ދެކެން!! އެއީ ބައެއްގެ ރައްކާތެރިކަމުގެދަށުން ބަލަހައްޓަމުން ގެންދާ ވޯޓް ފޮށީގައި ބަންދުކޮށްފައިވާ ލާފައިހުރި ވޯޓް ކަރުދާސްތައް!! މިޙުކުމަށްފަހު އިލެކްޝަނަށް އެތަން ބަލަހައްޓަން ތިބި މީހުން ފޮނުވާލުމުގެ ފުރުސަތުވެސް ލިބުނީ!! ކޮންމެއަކަސް މިއޮތީ ޙުކުމް ނެރެފަ!! މިއަށް ތަބާވާންޖެހޭނެ!! އެކަމަކު މީގައި ބަލަންޖެހޭ އަދި ބަލަން އެންގިދާނެ އެތައްކަމެއް ހުރިކަމަށް އަޅުގަނޑު ހަމަ ގަބޫލުކުރެވޭ!! ޚިޔާލަކީ ތަފާތު އެއްޗެއް!! ކުރެވޭނެ މާބޮޑު ކަމެއް ނެތް!! ހުރިހާ އިރެއްގައި އަދި ހުރިހާ ވަގުތެއްގައިވެސް ޢަދުލުއިންސާފު ގާއިމުކުރެވެންވާނީ ހަމަހަމަކަމާއެކު ދެކެން!! ޢަދުލު އިންސާފާކީ ވަގުތާއި ޙާލަތު ބަދަލުވާގޮތަކަށް ނެރޭ އެއްޗެއް ނޫންކަން ކަށަވަރުކުރުމަކީ ވަރަށް މުހިންމުކަމެއްކަމަށް ދެކެން!! މިއީ އަޅުގަނޑުގެ ޚިޔާލު!!\nއޮކްޓޯބަރ 22, 2018 11:14\n"ތަޤްދީރީ" ބާރަކީ ކޮބައިކަން ކުއްޖަކު ބުނެދީފާނަންތޯ ؟\nނިބުރުވެރި ހަރަކާތާއި، މުނައްޡަމު ޖަރީމާތައްތަކުގައިވެސް " ސިއްރުހެކި " ކިޔާ ހެއްކެއް7އުޑުމަތިން ﷲ ސވ ބާވައިލެއްވި އިސްލާމް ދީންގައި ނޯވޭ.\nނަމަވެސް އިސްލާމްދީން އައްޑަނަޔަކަށް ނަގައިގެން ބައެއްގެ ކިބައިން ވެރިކަން ދިފާޢު ކުރުމަށްޓަކައި ޑިކްޓޭޓަރުން ސިއްރުހެކި އުފައްދައި އަނިޔާވެރިވެ އަދި ފުރާނަތަށް ދުނިޔެއިން ވަކިކޮށްފައިވޭ.\nމި މަޅީގައި ރާއްޖޭގެ ޝަރުޢީ ނިޒާމް ވަނީ މަސްހުނިވެފައި.\n21 އޮކްޓޯބަރ 2018 ދުވހުގެ މެންދުރު 12:00 އާހަމަޔަށް ، ޙުކުމްލިޔެފައޮތީ އިންތިޚާބު ބާޠިލްކުރުމަށާ 20 ދުވަހުގެތެރޭގައި އަލުން އިންތިޚާބު ބޭއްވުމަށް އީސީގެމައްޗަށް އަމުރު ނެރުމަށެވެ. "ގޯސް ޙުކުމެއް އަތުވެއްޖެނަމަ މަގުމަތިނޫންތަނެއް ނެތް" ކަމަށް ނަޝީދު ޓްވީޓްކުރުމުންނާ ރައްޔިތުންމަގުތަކަށް ނުކުމެ ހަމަނުޖެހުންހިންގުމަށް ގޮވައިލުމުން އެކަމަށް ބިރުން އެއްގަޑިތެރޭގައި ޙުކުމް ބަދަލުކުރީއެވެ. ޙުކުމް ލަސްވީވެސް އެހެންވެއެވެ. އެވަގުތުތަކުގައި ފައިސާގެ މުޢާމަލާތުތައް ނުހިންގާކަމެއްވެސް ނޭގެއެވެ. ވަﷲ އަޢުލަމު\nއޮކްޓޯބަރ 22, 2018 11:32\nރީނދުމެން ކޮޅައްގޮސް ވިކިހުސްވެފަ ތިތިބީ\nއޮކްޓޯބަރ 22, 2018 11:58\nލިބިވަޑައިގެންފައިވާ ތަޤްދީރީ ބާރު ބޭނުން ކުރެވެނީ ގިނައިން ފައިސާ ފަރާތަކަށް ފައިދާ ހޯދަ ދިނުމަށްދޯ\nމީގަ ބުނެލަންއޮތީ ސްޕްރީމް ކޯޓުން ހުޅުވި ފަންޑު ފޮށި ފުރުނީމަ ހަމަ ބަންދު ކޮއްލީއެވެ. މިކަން ހިނގަމުން މިދާ ގޮތުންވެސް ވ ސާފެވެ.\nމިއަދު ވަކީލުންނައްށާއި ގާޒީންނަށް ބޭނުންވަރަކައް ކެވިދާނެ..އާޚިރުގަ ހަދާނީ ކިހިނަކުންބާ !!!!!!!!!


Trump Tower ah aran ulhunu meehaku fuluhun hayyaru koffi | Mihaaru\nޓްރަމްޕް ޓަވަރަށް އަރަން އުޅުނު މީހާ އެ އިމާރާތުގެ 21 ވަނަ ބުރިން ފުލުހުން ދަމައިގަންނަނީ. --ފޮޓޯ:އޭޕީ\nޓްރަމްޕް ޓަވަރަށް އަރަން އުޅުނު މީހަކު ފުލުހުން ހައްޔަރުކޮށްފި\n11 އޯގަސްޓް 2016 - 13:10 1 comment\nނިއު ޔޯކް (އޮގަސްޓް 11) - އެމެރިކާގެ ރިޔާސީ އިންތިޚާބުގައި ރިޕަބްލިކަން ޕާޓީގެ ފަރާތުން ވާދަކުރައްވާ ޑޮނަލްޑް ޓްރަމްޕުގެ ހެޑްކުއާޓަރު ހުންނަ ޓްރަމްޕް ޓަވަރުގެ ބޭރުން އެ އިމާރާތަށް އަރަން މަސައްކަތް ކުރި މީހަކު ފުލުހުން ހައްޔަރުކޮށްފި އެވެ.\nނިއު ޔޯކުގައި ހުންނަ 58 ބުރީގެ އިމާރާތަށް އަރަން އެ މީހާ މަސައްކަތް ކުރީ ވާގަނޑަކާއި ސަކްޝަން ކަޕް ބޭނުންކޮށްގެންނެވެ. އެ މީހާ އިތުރަށް މައްޗަށް އެރިޔަ ނުދިނުމަށް އިމާރާތުގައި ތިބި މީހުން ވަނީ ކުޑަ ދޮރުތަކުން ބިއްލޫރި ނައްޓައިފަ އެވެ. އެކަމަކު ފުލުހުން ވަނީ އެ މީހާ 21 ވަނަ ބުރިއާ ހަމައަށް އެރިތަނުން އިމާރާތުގެ ތެރެއަށް ދަމައިގެންފަ އެވެ. އޭނާ އިމާރާތުގެ މައްޗަށް އަރަން އުޅުނީ ފަސް ވަނަ ބުރީގެ ޓެރަސް އިންނެވެ.\nނިއު ޔޯކުގައި ހުންނަ ޓްރަމްޕް ޓަވަރަށް މީހަކު އަރަނީ. --ފޮޓޯ:އޭޕީ\nފުލުހުން ބުނީ އިމާރާތަށް އަރަން މަސައްކަތް ކުރީ 20 އަހަރުގެ ވާޖީނިއާގެ ޒުވާނެއް ކަމަށެވެ. އެ މީހާ ބުނެފައި ވަނީ އޭނާ އެ އިމާރާތަށް އެރީ ޓްރަމްޕްއާ ބައްދަލު ކުރަން ކަމަށެވެ. އަދި އެ މީހާ އުޅުނީ އެއްވެސް މީހަކަށް ގެއްލުމެއް ދޭން ކަމަށް ގަބޫލް ނުކުރެވޭ ކަމަށް ވެސް ފުލުހުން ބުންޏެވެ. އެ މީހާގެ ނަފްސާނީ މައްސަލައެއް ހުރިތޯ ބެލުމަށް ފުލުހުން ވަނީ ހޮސްޕިޓަލަށް ގެންގޮސްފަ އެވެ.\nމީގެ ހަފުތާއެއްހާ ދުވަސްކުރިން އެ މީހާ ޔޫޓިއުބަށް ލީ ވީޑިއޯއެއްގައި ވަނީ އޭނާ އަކީ ރިސާޗްކުރާ މީހެއް ކަމަށާއި ޓްރަމްޕަށް މުހިންމު މެސެޖެއް ދޭން އޭނާ ބޭނުންވާ ކަމަށް ބުނެފަ އެވެ.\nޓްރަމްޕް ޓަވަރަށް އަރަން އުޅުނު މީހާ އިތުރަށް މައްޗަށް އެރިޔާ ނުދޭން ފުލުހުންނާއި އެ އިމާރާތުގެ މަސައްކަތު މީހުން ވަނީ ކުޑަ ދޮރުތަކުން ބިއްލޫރި ނައްޓާލަފައި. --ފޮޓޯ:އޭޕީ\nޓްރަމްޕް ދިރިއުޅުއްވަނީ ވެސް މި އިމާރާތުގަ އެވެ. އެކަމަކު އެ މީހާ އިމާރާތަށް އަރަން އުޅުނު އިރު ޓްރަމްޕް ނިއު ޔޯކުގައި ނޫޅުއްވަ އެވެ.\n"އެ މީހާ އެ ވަނީ ވަރަށް މޮޔަ ނުރައްކާ ސްޓަންޓެއް ހަދަން އުޅެފައި،" ޓްރަމްޕް އޮގަނައިޒޭޝަންގެ އެގްޒެކެޓިވް ވައިސް ޕްރެޒިޑެންޓް މައިކަލް ކޯއެން ވިދާޅުވި އެވެ.\nއިތުރު ލިޔުންތައް ޕޮލިސް އެމެރިކާ ޑޮނަލްޑް ޓްރަމްޕް


ސިނގިރޭޓު ބޯ މީހުނަށް ކޮރޮނާ ވައިރަހުގެ އަސަރު ބޮޑު – Dhen.mv\nސިނގިރޭޓު ބޯ މީހުނަށް ކޮރޮނާ ވައިރަހުގެ އަސަރު ބޮޑު\nMarch 4, 2020 - 2:24 pm\nދުނިޔޭގެ އެކި ހިސާބުތަކުގައި ހަލުވިކަމާއެކު ފެތުރެމުންދާ ކޮރޮނާ ވައިރަހުގެ ބިރުވެރިކަން ވަނި މުޅި ދުނިޔެއަށް ވެރިވެފައެވެ. ބައްޔަށް ފަރުވާއެއް އަދި ހޯދިފައި ނުވާއިރު ބަލިން ރައްކާތެރިވުމަށް ގިނަ ފިޔަވަޅުތަކެއް އެޅުމަށް ޞިއްހީ މާހިރުން ދަނީ އިރުޝާދު ދެމުންނެވެ.\nތަޖުރިބާކާރުން ދާދި ފަހުން ބުނެފައިވާ ގޮތުގައި އޮސްޓްރޭލިޔާގައި ރޯވި އަލިފާންގަނޑު ނިއްވާލުމަށް ހަރަކާތްތެރިވި މީހުންނަށް ކޮރޯނާ ވައިރަސް ޖެހުމުގެ ފުރުސަތު ބޮޑެވެ. ހަމަ އެފަދައިން ސިނގިރޭޓް ބޯ މީހުނަށް ވެސް މީގެ ނުރައްކާ އިންތިހާއަށް ބޮޑެވެ.\nއޮސްޓްރޭލިއާގައި ރޯވި އަލިފާންގަނޑު ނިއްވާލުމުގައި 17000 ހާހަށް ވުރެ ގިނަ މީހުން ބައިވެރިވި އިރު ކޮރޮނާ ވައިރަހުގެ ނުރައްކާތެރިކަން އޮސްޓްރޭލިޔާއަށް ނުހަނު ބޮޑެވެ.\nމީގެ ފަހަތުގައިވާ އަސްލު ސަބަބު އަދި ދެނެގަނެވިފައި ނުވާއިރު ސައިންޓިސްޓުން ބޮޑަށް ބުރަވަނީ ދުމުގެ ސަބަބުން މި މީހުންގެ ފުއްޕާމޭ އަށް ވަރަށް ބޮޑަށް ގެއްލުން ލިބިފައިވާނެ ކަމަށާއި އެކަމުގެ ސަބަބުން ވައިރަހުގެ އަސަރުކުރުމުގެ ފުރުސަތު ބޮޑުކަމަށެވެ. އަދި މި މީހުން ގެ ތެރެއިން ވެސް ކުރީގައި ފުއްޕާމޭގެ އެއްވެސް މައްސަލައެއް ދިމާވެފައިވާ މީހެއް ނަމަ ވައިރަހުގެ ނުރައްކާ އިތުރަށް ބޮޑުވެއެވެ.\nވައިރަހުގެ ނުރައްކާ ދެން އެންމެ ބޮޑީ ކުޑަކުދިންނަށް ކަމުގައި ސައިންޓިސްޓުން ބުނެއެވެ. އެއީ ކުޑަކުދިންގެ ދިފާއީ ނިޒާމު ބަލިކަށިވުމުގެ ސަބަބުންނެވެ.


Dhagandey aa medhu qaumee coach ge badhaluvi visnun | Mihaaru\nގައުމީ ފުޓްބޯޅަ ޓީމުގެ ކޯޗު ޕީޓާ ސެގާޓް. --ފޮޓޯ: ނިޝާން އަލީ/ މިހާރު\n30 ޖުލައި 2018 - 10:20 35 comments\nގައުމީ ފުޓްބޯޅަ ޓީމާ ކްރޮއޭޝިއާގެ ޕީޓާ ސެގާޓް މާޗު މަހު ހަވާލުވެ މީޑިއާ އަށް ފޮނުވި މެސެޖުގައި ބުނީ ދިވެހި ފުޓްބޯޅައިގެ އާ ޖީލުގެ ކުޅުންތެރިން އުފައްދަން ކުރާ މަސައްކަތުގައި އަލީ އަޝްފާގް (ދަގަނޑޭ) ލީޑަރަކަށް ހަދަން ބޭނުންވާ ކަމަށާއި ކުރިއަށް އޮތް ސާފް ޗެމްޕިއަންޝިޕުގައި އޭނާގެ އެހީތެރިކަން ލިބޭނެ ކަމަށް އުއްމީދުކުރާ ކަމަށެވެ.\n"އަހަރެން އުއްމީދުކުރަން ސާފްގައި އޭނާ އަކީ އަހަރެމެންގެ ލީޑަރަށް ވާނެ ކަމަށް އަދި އެޔަށް ވުރެ ދުރަށް ވެސް. އަހަރެމެންނަށް އޭނާ ބޭނުންވޭ ރާއްޖޭގެ އާ ޖީލު ތައްޔާރުކުރުމުގެ މަސައްކަތް އަލުން ފަށާ ފެށުމުގައި،" ސެގާޓް ބުނެފައިވެ އެވެ.\nއެކަމަކު އާ ޖީލު އުފައްދަން އޭނާ ނެގި ރަސްމީ ފުރަތަމަ ސްކޮޑުން ދަގަނޑޭ ނުހިމަނަ އެވެ. ބުނީ މިއީ އުމުރުން 32 އަހަރުގެ ދަގަނޑޭ ދުރަށް ގޮސް އާ ޖީލަކަށް ފުރުސަތު ދޭންވީ ވަގުތު ކަމަށެވެ. އެކަމަކު އެ އާ ޖީލުގެ ޓީމުގައި ދަގަނޑޭއާ އެއް އުމުރެއްގެ މުހައްމަދު އާރިފް (ބަކާ) ހިމެނެ އެވެ. ކެޕްޓަނަކީ ދަގަނޑޭ އަށް ވުރެ އެއް އަހަރު ހަގު އަކްރަމް އަބްދުލްގަނީ އެވެ.\nމިއީ ކިހިނެއް ހެއްޔެވެ؟ ބޫޓާން މެޗުގެ ކުރިން އޮތް ނޫސްވެރިންގެ ބައްދަލުވުމަށް ނުދިއުމުން މިއީ އަނެއްކާ ވެސް އޭގެ އަދަބު ހެއްޔެވެ؟ އެކަމަކު ކޯޗު އޭރު ބުނީ ދަގަނޑޭ ހަމައެކަނި ބޭރުކުރީ އެ މެޗުގެ ސްކޮޑުން ކަމަށާއި ކުރިމަގުގައި ފުރުސަތު އޮންނާނެ ކަމަށެވެ.\nދަގަނޑޭ ނުނަގާ ސަބަބު ކޯޗު ރީތި ގޮތުގައި މީޑިއާއަށް ހާމަކުރަންވީ އެވެ. ބޮޑު އުޒުރަކަށް އުމުރު ދައްކާއިރު، ދަގަނޑޭގެ އުމުރަކީ ފުޓްބޯޅައިގެ ޕްރޮޖެކްޓަކުން ޖާގަ ނުލިބޭހާ ދޮށީ އުމުރެއް ހެއްޔެވެ؟ ރާއްޖޭގައި އެވަރުގެ ހުނަރުވެރި ކުޅުންތެރިން އުފެދޭނީ ގަރުނަކު އެއް ފަހަރު އެވެ. އެހެންވެ އެ ކުޅުންތެރިއެއްގެ ބޭނުން ފަހު ވަގުތާ ހަމައަށް ވެސް ހިފަން ޖެހެ އެވެ. އިޓަލީން ޖިއަންލުއިޖީ ބުފޮން އަށް ފަހު ވަގުތާ ހަމައަށް ފުރުސަތު ދިނީ އެ ގައުމުގައި ކީޕަރުން ނެތިގެން ހެއްޔެވެ؟ ޖަރުމަނުން އުމުރުން އުމުރުން 36 އަހަރުގެ ފޯވާޑް މިރޮސްލާފް ކްލޯސާ އަށް އެންމެ ފަހުގެ ވޯލްޑް ކަޕުން ފުރުސަތު ދިނީ ފޯވާޑުން ނެތިގެންނެއް ނޫނެވެ.\nދަގަނޑޭ ނުނެގި އިތުރު ސަބަބުތަކެއް ވެސް ކޯޗު ނުސީދާކޮށް ދެއްކި އެވެ. ތިމަންނާ ބޭނުންވަނީ ޓީމަށް 100 ޕަސެންޓް ދޭ ކުޅުންތެރިން ކަމަށާއި ކުޅުން ހުއްޓާލުމާ މެދު ދެ ފިކުރެއްގައި ތިބި ކުޅުންތެރިން ބޭނުންނުވާ ކަމަށެވެ. ދަގަނޑޭ އަކީ ޓީމަށް ސަތޭކަ ޕަސެންޓް ނުދޭ ކުޅުންތެރިއެއްކަން ސެގާޓަށް ހީވާ ނަމަ އޭނާ އަށް ދިވެހި ފުޓްބޯޅަ ދިރާސާކުރެވިފައިވާ މިންވަރާ މެދު ސުވާލު އުފެއްދިދާނެ އެވެ. ދެން އޮތީ ކުޅުން ހުއްޓާލުމާ މެދު ދެ ފިކުރެއްގައި ހުންނަ ވާހަކައެކެވެ. ޒުވާނުންނަށް ފުރުސަތު ދިނުމުގެ ގޮތުން ގައުމީ ޓީމާ ދުރަށް ދާނެކަން މީގެ ދެ އަހަރެއްހާ ދުވަސް ކުރިން ދަގަނޑޭ އިއުލާންކުރުމުން، އެ ނިންމުން ބަދަލުކުރޭތޯ އޭނާގެ ފަހަތުން ދުއްވައިގަތީ ހަމަ އަހަރެމެން ދިވެހިންނެވެ. ދަގަނޑޭގެ ނިންމުން ބަދަލުވޭތޯ މަސައްކަތްކުރާނެ ކަމަށް އެފްއޭއެމްގެ އޭރުގެ ރައީސް އަހުމަދު ތޯރިގް (ޓޮމް) ވެސް ވިދާޅުވެފައިވެ އެވެ.\nދަގަނޑޭ ގައުމީ ޓީމަށް ލަނޑެއް ޖަހައިދިނުމަށް ފަހު އުފާފާޅުކުރަނީ. --ފޮޓޯ: ނިޝާން އަލީ/ މިހާރު\nއުމުރުން 32 އަހަރުގައި ވެސް ދަގަނޑޭގެ ކުޅުމަށް ބަދަލެއް އައިކަމަކަށް ފާހަގައެއް ނުވެ އެވެ. ސީޒަން ދެ ބައި ނުވަނީސް އޭނާ ވަނީ 25 ގޯލް ޖަހައިފަ އެވެ. އޭގެ ތެރޭގައި އޭއެފްސީ ކަޕުގައި ޖެހި ހަ ގޯލް ހިމެނެ އެވެ. މާނައަކީ ރާއްޖޭގެ ސާފް ޗެމްޕިއަންޝިޕަށް މިދަނީ ރާއްޖޭގައި މިވަގުތު ހުރި އެންމެ މޮޅު ފޯވާޑް ނުލަ އެވެ. އެ ވާހަކަތަކަށް ރައްދުދެމުން ކޯޗު ބުނީ ބައެއް ކުޅުންތެރިން ކްލަބުގައި ގޯލް ޖެހިޔަސް ގައުމީ ޓީމުގައި ގޯލްނުޖަހާ ކަމަށާއި ދަގަނޑޭ އެންމެ ފަހުން ގައުމީ ޓީމަށް ގޯލެއް ޖެހީ 2016 ގައި ކަމަށެވެ. އެކަމަކު އެ ބުނާ މުއްދަތުގެ ތެރެއިން ގިނަ ދުވަސް އޭނާ ހޭދަކުރީ އަނިޔާގެ ސަބަބުން ކުޅުމާ ދުރުގަ އެވެ. އަދި އެ މުއްދަތުގެ ތެރޭގައި ބައިނަލްއަގްވާމީ މެޗުތަކެއް ކުޅެލަން ނުލިބުމުން އޭގެ ކަންބޮޑުވުން އޭރުހުރި ކޯޗު ޑަރެން ސްޓެވާޓް ވެސް ވަނީ މީޑިއާގައި ފާހަގަކޮށްފަ އެވެ.\nދަގަނޑޭ އަށް ޖާގަ ދިނަސް ޒުވާން އެހެން ކުޅުންތެރިންނަށް ވެސް ފުރުސަތު ދެވިދާނެ އެވެ. އޭގެ ހެއްކަކީ އަސަދުﷲ އަބްދުﷲ އާއި އަކްރަމާ ބެހޭގޮތުން ކޯޗު ބުނި ވާހަކަތެކެވެ. ސެގާޓް ބުނީ އެ ދެ ކުޅުންތެރިން އަދި ސަތޭކަ ޕަސެންޓް ތައްޔާރު ނޫން ކަމަށާއި އެކަމަކު ރިސްކެއް ނަގާފައި ހިމެނީ ޓީމަށް މުހިއްމުވާތީ ކަމަށެވެ. އެކަމަކު އެފަދަ ރިސްކެއް ވެސް ދަގަނޑޭ ލައިގެން ނަގަން ކޯޗު ބޭނުމެއް ނުވެ އެވެ.\nރާއްޖޭގެ ޓީމަށް ބަލާއިރު ހުރި ހަމައެކަނި ސެންޓަ ފޯވާޑަކީ އަސަދުﷲ އެވެ. އެކަމަކު އޭނާ ވެސް އަދި އެއްކޮށް ތައްޔާރު ނޫން ކަމަށް ކޯޗު ވަނީ ބުނެފަ އެވެ. ދެން ކޯޗު ބުނީ ނާއިޒް ހަސަން (ދާދު) އާއި ރިހާމް އަބްދުލްގަނީ (ބޮބީ) އަދި އަލީ ފާސިރު (ސެންޓޭ) ގެ ވާހަކައެކެވެ. އެކަމަކު އެ ތިން ކުޅުންތެރިންނަކީ އަރިމަތިން ނުވަތަ މެދުތެރެއިން އެޓޭކަށް ކުޅޭ ކުޅުންތެރިންނެވެ. އެހެންވީމާ މުޅި ސާފް ޗެމްޕިއަންޝިޕުގައި ރާއްޖޭން ބަރޯސާވާން ޖެހިފައިމިވަނީ އެންމެ ސެންޓަ ފޯވާޑަކަށެވެ. އެވަރުން ވެސް ދަގަނޑޭ އަށް ފުރުސަތެއް ނެތެވެ.\nރާއްޖޭން ބޭނުންވަނީ ޒުވާން ސްކޮޑެއް ބިނާކުރަން ކަމަށްވާ ނަމަ 23 އަހަރުން ދަށުގެ ޓީމެއް ނުފޮނުވީ ކީއްވެ ހެއްޔެވެ؟ އިންޑިއާ އިން 2009 ވަނަ އަހަރުގެ ސާފް ޗެމްޕިއަންޝިޕެއް ފޮނުވި ފަދަ ޓީމެކެވެ. އެކަމަކު އެ ނަމުގައި ރާއްޖޭން މި ފަހަރު ވެސް މި ފޮނުވާ ޓީމަކީ އުމުރަށް ބަލާއިރު ހަމަ އެވްރެޖް ޓީމެކެވެ. މާނައަކީ ތަށި ހޯދުމަކީ އަމާޒަކަށްވުމެވެ. އަދި އެފްއޭއެމަށް ތަށި ލާޒިމްނުވީ ނަމަވެސް ދިވެހިންނަށް ސާފް ޗެމްޕިއަންޝިޕަކީ އަބަދުވެސް ތަށްޓަށް ވާދަކުރަން ޖެހޭ މުބާރާތެކެވެ.\nގައުމުގައި ހުރި އެންމެ މޮޅު ކުޅުންތެރިއާ އަށް ފުރުސަތު ދެވެން ނެތް މިންވަރަކަށް، އާ ޖީލެއް ބިނާކުރަން ދޭ ސަމާލުކަން ބޮޑުވެފައިވާއިރު، 23 އަހަރުން ދަށުގެ ކުޅުންތެރިންނަށް އޮތް އެންމެ މުހިއްމު ފުރުސަތު ކަމަށްވާ އޭޝިއަން ގޭމްސްގައި ރާއްޖޭން ވާދަނުކުރެ އެވެ. އޭޝިއާގެ މަތީ ފަންތީގެ ޓީމުތަކާ ވާދަކޮށްލައި ތަޖުރިބާ ހޯދައިދޭން ލިބުނު ފުރުސަތުގެ ބޭނުން ނުހިފަން ކޮންމެ ބަޔަކު ނިންމިޔަސް އެކަމާ ކޯޗަށް ގައުމީ ކޯޗުގެ ހައިސިއްޔަތުން ސުވާލު އުފެއްދެން ޖެހޭނެ އެވެ. އެކަމަކު އެކަމާ އޭނާގެ މާބޮޑު ކަންބޮޑުވުމެއް އޮތްހެނެއް ހީނުވެ އެވެ.\nޒުވާން ކުޅުންތެރިންނަށް ފުރުސަތު ދިނުމުގެ ގޮތުން އެކުލަވާލި ސްކޮޑުގައި ޒުވާން އުމުރުގައި، ރަނގަޅު ފޯމުގައި ބައެއް ކުޅުންތެރިންތަކަށް ފުރުސަތެއް ނުދެ އެވެ. އޭގެ ތެރެއިން އެއް ކުޅުންތެރިއަކީ މިދިޔަ ދެ އަހަރު ގައުމީ ޓީމުގައި ގަވާއިދުން ކުޅެ އަދި އީގަލްސްގައި ވެސް މި ސީޒަނުގައި ރަނގަޅަށް ކުޅެމުން އަންނަ ފޯވާޑް އަހުމަދު ރިޒްވާން (ރިޒޭ) އެވެ. ނިއު ރޭޑިއަންޓުގެ ފުލްބެކް ރިލްވާން ވަހީދު (ރިލޭ) އަކީ ބައިނަލްއަގްވާމީ ތަޖުރިބާ ހުރި އުމުރުން 27 އަހަރުގެ ކުޅުންތެރިއެކެވެ. ރާއްޖޭގެ 23 އަހަރުން ދަށުގެ ޓީމާ އެކު ބައިނަލްއަގްވާމީ ތަށްޓެއް އުފުލާލި އެވެ. އެކަމަކު އޭނާ އަށް ފުރުސަތެއް ނެތެވެ.\nޓީސީގެ ފޯވާޑް އިޝާން އިބްރާހިމް (ސައްޓު) އަކީ މި ސީޒަނުގައި އެންމެ ރަނގަޅަށް ކުޅޭ އެއް ފޯވާޑެވެ. އެކަމަކު 30 ކުޅުންތެރިންގެ ސްކޮޑުން ވެސް އޭނާ އަށް ފުރުސަތެއް ނެތެވެ. ޒުވާން ގޯލްކީޕަރުން ނެތްކަމުގެ ވާހަކަ އަބަދުދެކެވެ އެވެ. އެކަމަކު މި ސީޒަނުގައި ޓީސީގެ ޖާޒީގައި އޭއެފްސީ ކަޕާއި މާލޭ ލީގުގައި ކުޅުނު ޒުވާން ކީޕަރު އިބްރަހިމް ނަދީމް އާދަމް (ރިކޫ) އަށް ފުރުސަތެއް ނެތެވެ.


ފުވައްމުލައް ސިޓީގެ ދެ ސްކޫލެއްގައި އިތުރު އިމާރާތެއް އެޅުމަށް ބަޔަކާ ހަވާލުކޮށްފި | Atoll News\nފުވައްމުލައް ސިޓީގެ ދެ ސްކޫލެއްގައި އިތުރު އިމާރާތެއް އެޅުމަށް ބަޔަކާ ހަވާލުކޮށްފި\nޝާއިޢުކުރީ: މުޙައްމަދު އަފްރާޙް ޖޫން 28, 2021, 20:20\nފުވައްމުލައް ސިޓީގެ ދެ ސްކޫލެއްގައި އިތުރު އިމާރާތެއް އެޅުމަށް ބަޔަކާއި ޙަވާލުކޮށްފި އެވެ.\nއެޑިއުކޭޝަން މިނިސްޓްރީގައި ބޭއްވި ރަސްމިއްޔާތުގައި މި މަސައްކަތް ޙަވާލުކޮށްފައިވަނީ އިނޯކާ ޕްރައިވެޓް ލިމިޓެޑާ އެވެ.\nމިނިސްޓްރީގެ ފަރާތުން އެއްބަސްވުމުގައި ސޮއިކުރެއްވީ ސްޓޭޓް މިނިސްޓަރު އަހުމަދު ރިޔާޒެވެ. އިނޯކާ ޕްރައިވެޓް ލިމިޓެޑް ފަރާތުން ސޮއިކުރެއްވީ އެ ކުންފުނީގެ މެނޭޖިންގ ޑިރެކްޓަރު ހަސަން ޝަމީމެވެ.\nއެޑިއުކޭޝަން މިނިސްޓްރީން ބުނީ މިއީ 2021 ގެ ޕީއެސްއައިޕީގެ ދަށުން ކުރިއަށް ގެންދާ މަޝްރޫއުތައް ކަމަށެވެ.\nމުހައްމަދު ޖަމާލުއްދީން ސްކޫލްގައި 16 ކްލާސްރޫމް އަދި ކޮމްޕިއުޓަރ ލެބް އިމާރާތުގެ މަސައްކަތް ކުރުމަށް ހަވާލުކޮށްފައިވަނީ 12 މިލިއަން ރުފިޔާ އަށެވެ. އަދި ފުވައްމުލަކު ސްކޫލްގެ މަލްޓި ޕަރޕަސް ހޯލް އިމާރާތުގެ މަސައްކަތް ހަވާލުކުރީ އަށްމިލިއަން ރުފިޔާ އަށެވެ.\nމުހައްމަދު ޖަމާލުއްދީން ސްކޫލްގައި ކުރިޔަށް ގެންދާ މަޝްރޫއު 365 ދުވަސް ތެރޭގައި ނިންމާނެ ކަމަށާއި ފުވައްމުލަކު ސްކޫލްގައި ކުރިޔަށް ގެންދާ މަޝްރޫއު 330 ދުވަސް ތެރޭގައި ނިންމާލެވޭނެ ކަމަށް އިނޯކާއިން ބުނެ އެވެ.\nފުވައްމުލަކު ސިޓީގެ މުޙައްމަދު ޖަމާލުއްދީން ސްކޫލްގައި 16 ކްލާސްރޫމް އަދި ކޮމްޕިއުޓަރ ލެބްގެ އިމާރާތުގެ މަސައްކަތާއި ފުވައްމުލަކު ސްކޫލްގެ މަލްޓި ޕަރޕަސް ހޯލް އިމާރާތުގެ މަސައްކަތް ހަވާލުކުރުމުގެ އެގްރިމަންޓްގައި ސޮއި ކުރުން. pic.twitter.com/AG1Go1Z0RF\n— Ministry of Education (@MoEdumv) June 28, 2021


33% Anhenun "Date" thakah dhanee hiley meeru keumeh hoadhan : Dhiraasa\nހުރިހާއަންހެނުންނަކީ ނަލަހެދިގެން ޑޭޓްތަކަށްދާ ބައެއްނޫނެވެ. ދާދިފަހުން ސޮސައިޓީ ފޯ ޕާސަނަލިޓީ އެންޑް ސޯޝަލްސައިކޮލޮޖީ އިން ކުރި ދިރާސާއެއްގައި ބުނެފައިވަނީ ބައެއް އަންހެނުން ޑޭޓްތަކަށްދަނީ ފިރިހެންމީހާ އާ މާގަޔާވެގެން ނޫންކަމަށާއި ހަމައެކަނި ޑޭޓަށްގޮސް ހިލޭ މީރު ކެއުމެއް ކާލުމުގެ ބޭނުމުގައި ކަމަށެވެ.\nމިދިރާސާ ހެދިފަރާތުންވަނީ 820 އަންހެނުން ކައިރިން ޑޭޓްތަކަށްދާ އަސްލު ސަބަބު އަހާފައެވެ. މީގެތެރެއިން %23 އަންހެނުން ބުނީ ޑޭޓްތަކަށްދަނީ އެމީހުންގެ ލާރިގަނޑު ގެބޭނުމުގައި ކަމަށެވެ. ދެވަނައަށް ސުވާލު ކުރިގްރޫޕްގެ ހިމެނޭ 327 އަންހެނުންނާ ސުވާލުކުރުމުން މިމީހުންގެ ތެރެއިން %33 އަންހެނުން ބުނީ އެމީހުން ޑޭޓްތަކަށްދަނީ ހަމަ އެކަނި ހިލޭ މީރު ކެއުމެއްކާލުމުގެ ބޭނުމުގައި ކަމަށެވެ.\nމިދިރާސާކުރި ބައިވެރިން ކަމަށްވާ، ބްރިއަން، ޖެނިފާ، އަދި ޓްރިޝާ ބުނެފައިވަނީ އެމީހުންނަށް ފާހަނގަ ކުރެވުނުއަނެއް ކަމަކީ މިގޮތަށް އުޅޭ އަންހެނުންނަކީ އާންމުކޮށް ނަފްސާނީ ކޮންމެވެސް މައްސަލަތަކެއް ހުރިމީހުންކަމަށެވެ. އަދި މިމީހުންގެ ކިބައިގައި ވައިލެންޓް ސޯޝަލް ބިހޭވިއާ ހުންނަކަމަށެވެ.\nބައެއްމީހުންގެ މިޒާޖްގައި މިކަހަލަ އަމަލުހުރިނަމަވެސް ގިނައަންހެނުންނަކީ ބައިވެރިޔާ އަށް ފުރަތަމަދުވަހުވެސް ރަނގަޅު ވަފާތެރި މީހުންނެވެ. ލޯބިވެރިޔާއެކު ފުރަތަމަ ފަހަރަށް ޑޭޓްއަކަށްދާ ވަގުތަކީ ލޯބިވެރިޔާގެ ހިތް ތިމާއަށް ލަންބާލުމަށް އޮންނަ އެންމެ ފުރަތަމަ ފުރުސަތެވެ. މިފުރުސަތުގެ ބޭނުން ރަނގަޅު ގޮތުގައި ނުހިފިއްޖެނަމަ ދެން ލޯބިވެރިޔާގެ ލޯބި ލިބުމަކީ ވަރަށް އުދަގޫ ކަމެކެވެ. ގިނަ އަންހެނުން ދެކޭގޮތުގައި މިވަގުތުކޮޅަކީ ޒަވާޖީ ހަޔާތެއް ފެށުމަށް ރަނގަޅު ބައިވެރިޔަކު ހޯދަން އެންމެ ރަނގަޅު ވަގުތުކަމަށް އެމީހުން ބުނެއެވެ.


ކަސްރަތުގެ ކުރިން އަމާޒު ކަނޑައަޅަންވީ ދެމެހެއްޓެނެވި ދުޅަހެޔޮކަމަށް!\nSeptember 16, 2020 12:21:34\nހަށިގަނޑު ރީތކޮށް ބެހެއްޓުމަށް އެންމެ ފުރަތަމަ ބަދަލު ކުރަންވީ މީހާގެ ވިސްނުމެވެ. ދުޅަހެޔޮކަމަކީ ވަކިވަރަކަށް މީހާގެ ބަރުދަން ލުއިކުރުން ކަމަށް ދެކޭދެކުން ބަދަލު ކުރަންޖެހެއެވެ. ކަސްރަތުކުރަން ދާންވީ ވަކިވަރަކަށް ފަލަވުމުން ނުވަތަ ވަކި ވަރަށް ބަރުދަން ލުއި ވުމުން ހުއްޓާލާނެ ވިސްނުމުގައެއް ނޫނުވެ. ހަށިގަނޑައް އެއްމެ ފައިދާހުރި ގޮތަކީ ދެމެހެއްޓެނިވި ދުޅަހެޔޮކަމެވެ.\nދުވަސްކޮޅުކޮޅުން މައްޝޫރުވާ ހިކޭ ސައިފަތާއި ފާޑު ފާޑުގެ ހިކޭ ބޭސްތަކުން ގިނަ ކިލޯތަކެއް މަދު ދުވަތަކެއްގެ ތެރޭގައި ހިއްކާލާތަން ފެނެއެވެ. ވަކި ވައްތަރެއްގެ ޑައިޓްއެއް ޖެއްސުމުން މަހެއްގެ ތެރޭގައި 10 ކިލޯ ލުއިވާތަންވެސް ފެނެއެވެ. ތެދެކެވެ. އެންމެންވެސް ބޭނުން ވާނީ އަވަސް ނަތީޖާއެވެ. ނަމަވެސް ގިނަ ފަހަރަށް މިގޮތައް ބަރުދަން ލުއި ކުރާ މީހުން އާއްމުކޮށް އަނބުރާ ކުރީގެ ބަރުދަނަށް އެނބުރި ރުޖޫއަވެ ނުވަތަ އެއައްވުރެން ބަރުދަން އިތުރުވެސް ވެއެވެ. ބަރުދަން ލުއިވެފައި ހުންނަނީ ހަށިގަނޑު އެންމެ ރީތިކޮށެއްވެސް ނޫނެވެ. ސިއްހަތާބެހޭ މާހިރުން ދެކޭ ގޮތުގައި ކުޑަ މުއްދަތެއްގެ ތެރޭގައި ހަށިގަނޑައް މިފަދަ ބޮޑެތި ބަދަލު އައުމަކީ މީހާގެ ސިއްހަތައް ބޮޑެތި ގެއްލުންވާކަމަކެވެ.\nދެމެހެއްޓެނިވި ދުޅަހެޔޮކަމަށް ބޭނުންވަނީ އާދައިގެ މަތިން ހެލިފެލިވެ އުޅުމާއި، ރަނގަޅު ނިންޖާއި އަދި ސިއްހަތައްފައިދާހުރި ކަނާއެވެ.\nމީގެ އިތުރުން މީހާގެ ނަފްސާނީ ދުޅަހެޔޮކަމަކީވެސް ދެމެހެއްޓެނެވި ދުޅަހެޔޮކަމަށް ކޮންމެހެން ބޭނުނުން ކަމެކެވެ. ކަސްރަތު ކުރުމަކީ ހަމައެކަނި ޖިމަށް ގޮސް ނުވަތަ ދުވަން ދިޔުމެއް ނޫނެވެ. އާދައިގެ މަތިން ކުރާ ކަންކަމުގައިވެސް ހަށިގަނޑަށް ކަސްރަތު ލިބޭގޮތައް އަމަލުތައް ބަދަލުކުރުން މުހިންމެވެ. ތަންތަނަށް ދާއިރު ކަސްރަތު ގިނަގިނައިން ހިނގާފައި ނުވަތަ ބައިސްކަލެއް ގައި ވެސް ދެވިދާނެއެވެ. ހާއްސަކޮށް ދިވެހިންނަކީ ދުނިޔޭގެ ގިނަބަޔަކަށް ނުލިބޭ ފުރުސަތެއް ލިބިފައެވެ، ރީތި، ސާފު މޫދު އޮންނަނީ ކޮންމެ ދިވެއްސެގެ އަތުޖެހޭ ހިސާބުގައެވެ.\nދިވެހި ރާއްޖެއަކީ ކާބޯތަކެތީގެ އުފެއްދުންތެރިކަން ކުޑަ ގައުމަކަށް ވުމުން ބަންދުކުރި ކާނާއާއި ލުއި ކާނާއަކީ ދިވެހިންގެ ކެއިންބުއިމުގައި އާދާއިގެ މަތިން ހިމެނޭ އެއްޗެއްސެވެ. ނަމަވެސް ދެމެހެއްޓެނިވި ދުޅަހެޔޮކަމަށް ތާޒާ ކާނާ ކެއުން އިތުރު ކުރަން އެބަޖެހެއެވެ. ފަރުމަހާއި ކަނޑުމަސް އަދި ކަނޑުން ލިބޭ އިތުރު އެއްޗެހި ކެއުން އިތުރު ކުރަންވީއެވެ. ފަތްޕިލާވެއްޔާއި ތަރުކާރީގެ ބާވަތްތައްވެސް ރާއްޖޭގައި ހެދޭ ބާވަތްތައް ތާޒާ ކަމާއެކު ކެއުމުން ފައިދާ ބޮޑެވެ. އިންޓަނެޓުން ފެންނަ މޮޅެތި ރެސިޕީތަކުގައި ހުންނަ ބައެއް އެއްޗެހި ދިވެހި ރާއްޖެއިން ލިބޭ ބާވަތްތަކަށް ބަދަލު ކުރެވިދާއެވެ. މިސާލަކަށް ލެޓިއުސް ފަތުގެ ބަދަލުގައި ކޮޕީ ފަތް ނުވަތަ ތިޔަރަ ފައްވެސް ކެވިދާނެވެ. ކަށްޓަލައާއި ބަރަބޯ އަދި ބަށި ކަހަލަ ރާއްޖޭގައި ހެދޭ ތަރުކާރީ ގިނައިން ކެއުމުގައި އިތުރުކުރަންވީއެވެ.\nފޯނުގެ ދުނިޔެއިން ނުކުމެ މޫދާއި ކަނޑު އަދި ރީތި ގޮނޑުދޮށް ތަކުގައި ވަގުތު\nހޭދާކުރަންވީއެވެ. ކެއުމުގައި އަމިއްލަ އުފެއްދުންތެރިކަން އިތުރުކުރަންވީއެވެ.\nދެމެހެއްޓެނިވި ދުޅަހެޔޮކަމަކީ ދުވަހުން ދުވަހަށް މީހާގެ ދިރިއުޅުން\nބައްޓަންކޮށްފައިވާ އަމަލުތަކުން ހާސިލްވާނެ ކަމެވެ. ދިވެހިން އެންމެ ކުރީއްސުރެ\nއުޅެމުން ދިޔަ ޖަޒީރާ ދިރިއުމަށް އަނބުރާދާންވީއެވެ. މި ފަހަރު ޒަމާނީ\nވަސީލާތްތަކާއި ކަންކަމުގެ އިލްމާއި އެކުގައެވެ.


Faadu kiyumakah nubalaanan, Libey thajuribaa thakun kuriyah dhaan thayyaaru :Theeba - Vaguthu\nފާޑު ކިޔުމަކަށް ނުބަލާނަން، ލިބޭ ތަޖުރިބާތަކުން ކުރިއަށްދާން ތައްޔާރު: ތީބާ\nރާއްޖޭގެ އަންހެން ޓީމު ފުރުމުގެ ތެރެއިން --- ފޮޓޯ/އެފްއޭއެމް\nރާއްޖޭގެ ޒުވާން އަންހެން ފުޓުބޯޅަ ޓީމު ވާދަކުރި ފުރަތަމަ ބައިނަލްއަގުވާމީ މުބާރާތަކީ މިދިޔަ މަހު ބޫޓާންގައި ކުރިއަށް ގެންދިޔަ 18 އަހަރުން ދަށުގެ އަންހެން ސާފް ޗެމްޕިއަންޝިޕެވެ.\nއެ މުބާރާތަށް ގައުމީ ޓީމު ގޮސް، ސަރަހައްދީ ވަރުގަދަ ޓީމުތަކާ ވާދަކޮށްފައިވާ އިރު، ޓީމު ކެޓީ ގްރޫޕް ސްޓޭޖުންނެވެ. ތަފާތު ބޮޑު ނަތީޖާތަކެއްވެސް ނުކުތެވެ. ބޫޓާން އަތުން ރާއްޖެ ބަލިވީ 13-0ގެ ނަތީޖާއަކުންނެވެ. އެއީ ފުރަތަމަ މެޗެވެ. ދެވަނަ މެޗުގައި ރާއްޖެއިން ވަރުގަދަ އިންޑިއާ އަތުން ބަލިވީ 8-0ގެ ނަތީޖާއަކުންނެވެ.\nމެޗަކަށްފަހު މެޗެއް ރާއްޖޭގެ ކުޅުންތެރިން ރަނގަޅު ކުރިއެވެ. މުޅި ޓީމުގެވެސް ފުރަތަމަ މުބާރާތާއެކު މުހިއްމު ތަޖުރިބާއެއް ލިބުނެވެ. ގަދަ ހިތްވަރާއެކު ޒުވާން ޓީމު އެ މުބާރާތުގައި ބައިވެރިވެ، ހޯދި ނަތީޖާތަކަށްވެސް ބައެއް މީހުން ފާޑު ކިޔާފައިވާ އިރު، ޓީމު ވަނީ އެއަށްވުރެ ބޮޑު މުބާރާތަކަށް ފުރާފައެވެ.\nކިރިގިސްތާނުގައި އޮންނަ އޭއެފްސީ 19 އަހަރުން ދަށުގެ އަންހެން ކޮލިފިކޭޝަންގައި ރާއްޖޭގެ ޒުވާން ޓީމު ވަރުގަދަ ޓީމުތަކާ ދެކޮޅަށް ނުކުންނާނެއެވެ. ރާއްޖެ ހިމެނެނީ ކޮލިފިކޭޝަން ގްރޫޕް ސީގައެވެ. އެ ގްރޫޕްގައި ހިމެނެނީ އުޒުބަކިސްތާނާއި، ކިރިގިސްތާނުގެ އިތުރުން ރާއްޖެއާއި ގުއާމް އަދި ޔޫއޭއީއެވެ. އޭޝިއާގެ އެންމެ މަތީ ފަންތީގެ ޓީމުތަކެވެ.\nމުބާރާތަށް ދިޔުމުގެ ކުރިން ޓީމުގެ ކެޕްޓަން ފާތިމަތު ތީބާ ބުނީ ތަފާތު ބޮޑު ނަތީޖާތަކުން ބަލިވުމަކީ މައްސަލައެއް ކަމަށް ނުދެކޭ ކަމަށާއި، ސާފުން ލިބުނީ ރަނގަޅު ކުރިއެރުމެއް ކަމަށެވެ.\n"ކުޅޭ ކުޅުންތެރިން އަތުން ގޯސްތައްވެސް ހެދޭނީވެސް. މުބާރާތްތަކަށް އަލަށް ދާތީ ބަލި ނަތީޖާތަކެއް ނުކުތުމަކީ ދެރަވާން ޖެހޭ ކަމެއް ނޫން. އަސްލު އަޅުގަނޑުމެންނަށް 13-0 ވިޔަސް އެއީ ބޮޑު ތަފާތެއް ނޫން. އިންޑިއާ މެޗުގައި 8-0 އަކަށް ނަތީޖާ ދަށްކޮށް ލެވުމަކީ ވަރަށް އުފާވި ކަމެއް،" ތީބާ ބުންޏެވެ.\nތީބާ ބުނީ ސާފަށްވުރެ މި މުބާރާތް ރަނގަޅުވާނެ ކަމަށާއި، އެއީ ފުރަތަމަ ތަޖުރިބާއަށް ވުމުން އުނދަގޫތަކެއް ކުރިމަތިވި ކަމަށެވެ.\n"ސާފަށް ދިޔަ ޓީމަށްވުރެ ވަރުގަދަކޮށް މިހާރު ޓީމު އޮތީ. ސާފަކީ ހުރިހާ ކުޅުންތެރިންނަށްވެސް ފުރަތަމަ ތަޖުރިބާއަށްވީމަ ތަންކޮޅެއް ދަށްކޮށް ދިޔައީ. އެނގޭނެ ކަންނޭނގެ ސާފް ކަހަލަ މުބާރާތްތަކުގައި ވާދަކުރާ ޓީމުތަކުގެ ލެވެލް. އެއީ ފުރަތަމަ ތަޖުރިބާ، މި މުބާރާތަށް ކުރިއަށްވުރެ ރަނގަޅުވާނެ އެ ތަޖުރިބާ ލިބިފައި އޮތީމަ،" ތީމާ ފާހަގަކުރިއެވެ.\nތީބާ އިތުރަށް ބުނީ ސަރަހައްދީ ލެވެލްގެ މުބާރާތްތައް ކުޅުމަށް ގިނަ ފުރުސަތުތަކެއް ލިބުމަކީ ހުރިހާ ކުޅުންތެރިންނަށްވެސް ލިބޭ ހިތްވަރެއް ކަމަށާއި، ފުޓުބޯޅައަށް ހުރިހާ ކުޅުންތެރިންވެސް ވަރަށް ބޮޑަށް ޝައުގުވެރިވަމުންދާ ކަމަށެވެ.\n"ހުރިހާ ކުޅުންތެރިންނަށްވެސް ލިބޭ ހިތްވަރެއް ބޮޑެތި މުބާރާތްތަކަށް ގޮސް، އެ މުބާރާތްތަކުގައި ވާދަކޮށްލުމަކީ. ވަރަށް ޝައުގުވެރިކަމާއެކު ޕްރެކްޓިސްތަކަށްވެސް ހުރިހާ ކުދިން ދޭ. އެހެންވީމަ ހަމަ ކުރިއަރަން ބޭނުންވެފައި ތިބި ކުދިން މިއީ. ސާފަށް ދިޔައިރާ ބަލާފަ، މި މުބާރާތަށް މިދަނީ ވަރަށް ރަނގަޅަށް ޕްރެކްޓިސްވެސް ކޮށްފައި،" ތީބާ ބުންޏެވެ.\nތީބާއަކީ ރާއްޖޭގެ ސީނިއާ އަންހެން ގައުމީ ޓީމުގައިވެސް ހިމެނޭ ކުޅުންތެރިޔެކެވެ. 18 އަހަރުން ދަށުގެ އަންހެން ސާފް ޗެމްޕިއަންޝިޕްގައި ތީބާގެ ފަރާތުން ފެނުނު ލީޑާޝިޕަށް ރާއްޖޭގެ އަންހެން ފުޓުބޯޅައިގެ ސީނިއާ ގިނަ ކުޅުންތެރިންނާއި ކޯޗުންވެސް އޭނާއަށް ތައުރީފް ކުރިތަން ފެނިގެން ގޮސްފައިވެއެވެ.\nމުބާރާތުގައި ރާއްޖެ ކުޅޭ ފުރަތަމަ މެޗުގައި މާދަމާ ނުކުންނާނީ ގުއާމްއާ ދެކޮޅަށެވެ.\nއޮކްޓޯބަރ 19, 2018 12:25\nހިއްވަރާ އެކު ކުރިއައްދޭ ، އަދި ތިމް ގަ ހިމެނޭ ބާސްކެޓް ދޫކޮއްފަ ދިޔަ ކުދިން ފުޓްބޯޅައިން ކުރިއައް ދިއުމައް ގޮވާލާން\nތީ ދައުލަތުން ކުރާ ބޭކާރު ޚަރަދެއް. ތިރީސް ސާޅީސް މީހުން ރާއްޖެއިން ބޭރަށް ހަމަ ޖައްސާލަން ދަނީ. ކީއްތަވާނީ ފުރަތަމަ އަންހެން ފުޓުބޯޅަ ލީގެއް ރާއްޖޭގައި ކުރިޔަށް ގެންދިޔައްޔާ. ހަމަ ކުދިން ކޮޅެއް ހޮވާލައިގެން ޤައުމީ ޓީމޭ ކިޔާފަ ރަގަޅަށް ބޯޅައިގަ ޖަހަންވެސް ނޭންގޭ ބަޔަކު ގެންގޮސްގެން ކޮން ހަޑިއެއް ހާވާކަށް. އަދި ބުނެފިއެއްނު ބޮޑުތަފާތަކުން ބަލިވުން އެއީ މައްސަލައެއް ނޫނޭ.\nއޮކްޓޯބަރ 19, 2018 20:27\nމީ ބޭކާރު ހަރަދެއްގެ ގޮތެގައެއް ނުބެލެވޭ….. މިއީ ކުޅުންތެރިންނަށްވެސް ލިބޭ ތަޖުރިބާއެއް… އަދި ބޮޑު ތަފާތަކުން ބަލިވުމީ ވެސް މައްސަލައެއް ނޫން… މައްސަލައަކީ ދިވެހިން އެކުދިންނަށް އެއްބާރުުލުން ނުދިނުން….\nއޮކްޓޯބަރ 19, 2018 20:29\nމީ ބޭކާރު ހަރަދެއްގެ ގޮތެގައެއް ނުބެލެވޭ….. މިއީ ކުޅުންތެރިންނަށްވެސް ލިބޭ ތަޖުރިބާއެއް… އަދި ބޮޑު ތަފާތަކުން ބަލިވުމީ ވެސް މައްސަލައެއް ނޫން… މައްސަލައަކީ ދިވެހިން އެކުދިންނަށް އެއްބާރުުލުން ނުދިނުން…….


Fahu Vaguthu Germany In Sweden Bali Kohfi - Vaguthu\nފަހު ވަގުތު ޖަރުމަނުން ސްވިޑެން ބަލިކޮށްފި\nގޯލަށްފަހު ކްރޫސް އުފާފާޅުކުރަނީ - ފޮޓޯ: އޭއެފްޕީ\nފަހު ވަގުތު ޓޯނީ ކްރޫސް ކާމިޔާބުކުރި ގޯލުން 2-1 އިން ސްވިޑެންގެ މައްޗަށް ޖަރުމަނުން ކުރި ހޯދައިފިއެވެ.\nމިރޭގެ މޮޅާއެކު ޖަރުމަނުން ވަނީ ޕޮއިންޓުގެ ގޮތުން ސްވިޑެންއާ އަރާ ހަމަކޮށްފައެވެ. މި ދެ ޓީމަށް ވެސް ދެ މެޗުން ލިބިފައިވަނީ ތިން ޕޮއިންޓެވެ. މި ގްރޫޕްގެ އެއްވަނައިގައި ހަ ޕޮއިންޓާއެކު އޮތީ މެކްސިކޯއެވެ. އަދި ގްރޫޕްގެ ފުލުގައި އޮތް ކޮރެޔާ އަށް ޕޮއިންޓެއް ލިބިފައެއް ނުވެއެވެ.\nފޯރިގަދަ ކުޅުމެއް ފެނިގެންދިޔަ މި މެޗު ފެށިގެން މާގިނަ އިރުތަކެއް ނުވަނީސް ޖަރުމަނަށް ވަނީ ގޯލްޖަހާނެ ރަނގަޅު ދެ ފުރުސަތެއް ލިބިގެން ގޮސްފައެވެ. މި ދެ ފުރުސަތު ވެސް ލިބުނީ ޑްރެކްސްލާ އަށް ކަމަށްވާއިރު އޭނާ ފޮނުވާލި ފުރަތަމަ ހަމަލާ ދިފާއުކުރީ ސްވިޑެންގެ ކީޕަރު އޮލްސަންއެވެ. ސްވިޑެންގެ ޕެނަލްޓީއޭރިއާ ތެރޭ ފުދޭވަރަކަށް ހުހަށް ހުރެ ޑްރެކްސްލާ ފޮނުވާލި ދެވަނަ ހަމަލާ ދިފާއުކުރީ ސްވިޑެންގެ ޑިފެންޑަރެކެވެ.\nސްވިޑެންގެ ގޯލު ކާމިޔާބުކޮށްދިން ޓޮއިވޮނެން - ފޮޓޯ: އޭއެފްޕީ\nސްވިޑެން އިން ޑިފެންސިވް ކުޅުމެއް މިރޭގެ މެޗުގައި ކުޅުނު ނަމަވެސް ކައުންޓަ އެޓޭކުތަކުގައި އެޓީމުން ދިޔައީ ޖަރުމަނުގެ ގޯލަށް ނުރައްކާ ކުރަން މަސައްކަތް ކުރަމުންނެވެ. އެގޮތުން މެޗުގެ 32 ވަނަ މިނެޓްގައި ޓޮއިވޮނެން ވަނީ ސްވިޑެން އަށް މެޗުގެ ލީޑު ނަގައިދީ ޖަރުމަނު ޕްރެޝަރަށް ވައްޓާލާފައެވެ. އޭނާ މި ގޯލު ކާމިޔާބުކުރީ ޖަރުމަނުގެ ޕެނަލްޓީއޭރިއާ ތެރެއަށް ވަނުމަށްފަހު އެޓީމުގެ ކީޕަރު މެނުއަލް ނޯޔާގެ ބޯމަތިން ބޯޅަ ފޮނުވާލައިގެންނެވެ.\nއަދި ފުރަތަމަ ހާފްގެ ފަހު މިނެޓްގައި ސްވިޑެންގެ ބާގް ވެސް ވަނީ ޖަރުމަނުގެ ގޯލަށް ނުރައްކާތެރި ހަމަލާއެއް ފޮނުވާލާފައެވެ. ނަމަވެސް އޭނާ ބޮލުން ފޮނުވާލި އެ ހަމަލާ ޖަރުމަނުގެ ކީޕަރު ވަނީ ދިފާއުކޮށްފައެވެ.\nސްވިޑެން ލީޑުގައި އޮވެ ފުރަތަމަ ހާފް ނިމުނުއިރު ދެވަނަ ހާފްގެ ކުރީކޮޅު ޖަރުމަނުން ވަނީ ނަތީޖާ އެއްވަރުކޮށްފައެވެ. ދެވަނަ ހާފްގައި ކުޅެން އެރި ގޮމޭޒް ދިން ޕާހަކުން މި ގޯލު އެޓީމަށް ކާމިޔާބުކޮށްދިނީ މާކޯ ރޮއިސްއެވެ. މި ގޯލަށްފަހު ޖަރުމަނުން ދިޔައީ ކައިރިކައިރީގައި ސްވިޑެންގެ ގޯލަށް ނުރައްކާ ކުރަމުންނެވެ. އެގޮތުން ގޮމޭޒް ބޮލުން ފޮނުވާލި ނުރައްކާތެރި ހަމަލާއެއް ސްވިޑެންގެ ކީޕަރު ދިފާއުކުރިއިރު ދެވަނަ ހާފްގައި ކުޅެން އެރި ބްރަންޓް ފޮނުވާލި ހަމަލާއެއް ވަނީ ގޯލުގެ ދަނޑި އަށް ވެސް އަމާޒުވެފައެވެ.\nކްރޫސް ފަހުވަގުތު ކާމިޔާބުކުރި ގޯލު - ފޮޓޯ: އޭއެފްޕީ\nލީޑު ނެގުމަށް ޖަރުމަނުން މަސައްކަތް ކުރަމުން ދަނިކޮށް މެޗުގެ 82 ވަނަ މިނެޓްގައި ދެވަނަ ރީނދޫ ކާޑާއެކު ރެފްރީ ވަނީ ޖަރުމަނުގެ ޑިފެންޑަރު ޖެރޯމް ބޯޓެންގް އަށް ރަތްކާޑު ދައްކާފައެވެ. އޭނާ އަށް ދެވަނަ ރީނދޫ ކާޑު ދެއްކީ ސްވިޑެންގެ ކުޅުންތެރިއަކަށް ކުރި ފައުލަކާއި ގުޅިގެންނެވެ.\n10 ކުޅުންތެރިންނާއެކު މެޗުގެ ބާކީބައި ޖަރުމަނުން ފުރިހަމަ ކުރަންޖެހުނުއިރު މެޗުގެ އެންމެ ފަހު ވަގުތުކޮޅުތެރޭ ކްރޫސް ވަނީ ޖަރުމަނަށް ލީޑު ނަގައިދީ މި މެޗުން އެޓީމު މޮޅުކޮށްދީފައެވެ. އޭނާ މި ގޯލު ކާމިޔާބުކުރީ ސްވިޑެންގެ ޕެނަލްޓީއޭރިއާގެ އަރިމަތިން ލިބުނު ހިލޭޖެހުމަކުންނެވެ.\nމި މެޗުން ޖަރުމަނު މޮޅުވިއިރު މިއީ 1974 ވަނަ އަހަރަށްފަހު ފަހަތުން އަރާ ވޯލްޑް ކަޕްގެ މެޗަކުން ޖަރުމަނު މޮޅުވި ފުރަތަމަ ފަހަރުކަން ފާހަގަކޮށްލެވެއެވެ.\nމިރޭގެ މޮޅާއެކު ދެވަނަ ބުރަށް ދިޔުމުގެ ފުރުސަތު ޖަރުމަނަށް ބޮޑުވެފައިވާއިރު ގްރޫޕްގެ ފަހު މެޗުގައި އެޓީމު ބައްދަލުކުރާނީ ދެކުނު ކޮރެޔާއާއެވެ. އަދި ސްވިޑެން ބައްދަލުކުރާނީ މެކްސިކޯއާއެވެ.\nކޮވިޑް-19: ޖަރުމަންވިލާތުން އިތުރު 1052 މީހަކު މަރުވެއްޖެ\nކޮވިޑް-19: ޖަރުމަންވިލާތުން އިތުރު 1019 މީހަކު މަރުވެއްޖެ


Equator village ge hiyvvaru gadha driver\nއީކުއޭޓަރވިލެޖުގެ ހިތްވަރުގަދަ ޑްރައިވަރު\nކިތަންމެ ވިއްސާރަޔަސް ކިތަންމެ ވައިގަދަޔަސް އަދި އަވިބާރަސް އޭނާގެ ކަމަކީ އެކިތަންތަނަށް މީހުން އުފުލުމެވެ.\nއީކުއޭޓަރވިލެޖަށް އަންނަ ޓޫރިސްޓުން ބަލައި އެއާޕޯޓަށް ދިޔުމާއި، އެމީހުން ފުރުވަން އެއާޕޯޓަށް ދިޔުމަކީ އޭނާގެ ވަޒީފާގެ އެއްބައެވެ. އީކުއޭޓަރވިލެޖުގައި ތިބޭ ގެސްޓުން ގޮވައިގެން އައްޑޫސިޓީ ދައްކައިލާން ކުރާދަތުރުތަކަކީވެސް ވަޒީފާގެ ބައެކެވެ. ބައެއް ފަހަރު އެތަނުގެ މުވައްޒަފުން ގޮވައިގެންވެސް ހޮސްޕިޓަލްފަދަ ތަންތަނަށް ދާންޖެހެއެވެ. މިއީ ކިހާ މުހިންމު މީހެއްހެއްޔެވެ؟ އޭނާގެ ޚިދުމަތް ނުލިބޭ ފަތުރުވެރިއެއް އީކުއޭޓަރ ވިލެޖަށް ނާންނާނެޔޭ ބުނުމަކީ ދޮގަކަށް ނުވާނެއެވެ.\nމިދައްކަނީ އައްޑޫސިޓީ އީކުއޭޓަރވިލެޖުގެ ހަމައެކަނި ޑްރައިވަރުގެ ވާހަކައެވެ. ސ. ފޭދޫ ބަށިމާގޭ، އަލީ ދީދީގެ ވާހަކައެވެ. އޭނާއަކީ އީކުއޭޓަރވިލެޖުން ދެމުންގެންދާ ޚިދުމަތްތަކުގެ ޗޭނުގެ އެއްބޮޅެވެ. އެބޮޅު ކަނޑައިގެންގޮސްފި ކަމަށްވާނަމަ އެތަނުގެ އެއްގަމު ޓްރާންސްޕޮޓޭޝަން ހުއްޓުނީ ކަމަށް ބެލެވިދާނެއެވެ.\nއޭނާ އީކުއޭޓަރވިލެޖުގައި ވަޒީފާ އަދާކުރަންފެށީ 1997 ވަނަ އަހަރުއެވެ. އެހިސާބުން ފެށިގެން ހީވާގި ކަމާއެކު މަސައްކަތް ކުރަމުން ގެންދަނީ ތަނަށްޖެހިފައިވާ ލޯތްބާއި ވަޒީފާއަށް ދެމުންގެންދާ އަހައްމިއްޔަތު ކަމުގެ ބޮޑުކަމުންނެވެ. ކިތަންމެ ވިއްސާރަޔަސް ވައިގަދަވިޔަސް އަވިދިނަސް އޭނާގެ ޑިއުޓީ އަދާ ކުރުމަށް އެއްވެސް ފަސްޖެހުމެއްނެތެވެ. ނޫނެކޭ ބުނުމެއްނެތެވެ. އޭނާގެ ވަޒީފާގެ މުހިންމުކަން ވިސްނޭތީއެވެ. އޭނާގެ ޚިދުމަތުގެ ބޮޑުކަން އަމިއްލައަށް އެނގޭތީއެވެ.\nއަލިދީދީ ބުނީ އޭނާ ކުރަންޖެހޭ މައިގަނޑު މަސައްކަތަކީ އީކުއޭޓަރވިލެޖަށް އަންނަ ގެސްޓުން ބަލައި އެއާޕޯޓަށް ދިޔުމާއި، ފުރަންދާ ގެސްޓުން އެއާޕޯޓަށް ގެންދިޔުމެވެ. އޭގެ އިތުރަށް ގެސްޓުން ގޮވައިގެން އައްޑޫސިޓީ ދައްކާލަން ދަތުރުކުރުމަކީވެސް އޭނާގެވަޒީފާގެ މުހިންމު އެއްބައެވެ. އޭގެ އިތުރަށް މެނޭޖުމެންޓުން އެންގުމުން ތަނުގެ މުވައްޒަފުން ގޮވައިގެންވެސް ބައެއް ދަތުރު ކުރަންޖެހެއެވެ.\nއޭނާގެ ރަސްމީ ޑިއުޓީ ގަޑިއަކީ ކޮންމެ ދުވަހެއްގެ ހެނދުނު 7:30 އިން ހަވީރު 4:30 އެވެ. އެހެންނަނަވެސް ބައެއް ދުވަސްދުވަހު ފަތިހު 3:30 އިން ފަށާގޮތަށް އަނެއްރޭ 10:30 އަށްވެސް އޭނާ މަސައްކަތް ކުރަންޖެހެއެވެ. އެއްވެސް ޝަކުވާއެއްނެތިއެވެ. އޭނާ މަސައްކަތްކުރަނީ ކުރާހިތުންނެވެ. ފާއިތުވި ވިއްސަކަށް އަހަރުތެރޭގައި އީކުއޭޓަރވިލެޖުގެ ޑްރައިވަރެއްގެ ބުރަ ވަޒީފާ އަދާކުރުމަކީ އޭނާއަށްލިބޭ ފަޚުރެކެވެ. އުފަލެކެވެ. އޭނާގެ ފަރާތުން ބަޔަކަށް ޚިދުމަތެއް ފޯރުކޮށްދެވޭތީ ލިބޭ ހިތްހަމަޖެހުމެކެވެ.\nއޭނާ އީކުއޭޓަރވިލެޖުގައި ވަޒީފާ އަދާކުރަން ފެށުމުގެ ކުރިން މާލޭގައި ތަފާތު މަސައްކަތްތައް ކުރިއެވެ. އެފަހުން ދެތިން އަހަރުވަންދެން ބޭރުދަތުރުކުރަން އުޅުނެވެ. އެހެންނަމަވެސް ހިތްހަމަޖެހިގެން އަނބިދަރިންގާތު ހުރެގެން މަސައްކަތްކުރާނެ ފުރުސަތު އޭނާއަށް ލިބުނީ އީކުއޭޓަވިލެޖުގައި މަސައްކަތްކުރަން ފެށި ހިސާބުންނެވެ. އޭނާގެ6ދަރިންވެސް ބޮޑުކޮށްފައިވަނީ އީކުއޭޓަރވިލެޖުގައި ވަޒީފާއަދާ ކޮށްގެން ކަމަށް އޭނާ ބުންޏެވެ.\n"ވަޒީފާ އަދާކުރުމުގައި އަހަރެން އިސްކަންދެނީ ވެރިން ބުނާގޮތަށް ހެދުމަށް. ވެރިންބުނާ ގޮތަށް ހެދުމުން އެއްތަނެއްގައި ގިނަދުވަހު ހުރެވޭނީ. އޮފްޑިއުޓީގައި ގުޅައިލިޔަސް ކިތަންމެ ވިއްސާރަޔަސް ހުންނާނީ ވަޒީފާއަށްނުކުމެފައި. އެކަންކުރަނީ ވަޒީފާއަށް ތެދުވެރިވުމުގެ ގޮތުން،" އަލިދީދީ ބުންޏެވެ.\nފާއިތުވި ވިއްސަކަށް އަހަރުތެރޭގައި އޭނާ ޗުއްޓީނަގައިފައިވަނީވެސް ދެތިން ފަހަރުއެވެ. އެއް ވަޒީފާގައި ކިތަންމެ ގިނަދުވަސްވިޔަސް ފާހަގަކުރެވޭ ވަރުގެ ޚާއްސަކަމެއް އޭނާއަށް ދިމާވެފައެއް ނުވެއެވެ. ކޮންމެ ދުވަހަކީ އޭނާއަށް އާދައިގެ ދުވަހެކެވެ. އޭނާއަށް ޚާއްސަވަނީ ވަޒީފާއެވެ. އޭނާގެ ވާޖިބެވެ. މީހާތަނަށް އޭނާއާ ބެހޭގޮތުން އެއްވެސް ޝަކުވާއެއް ކޮށްފައިވާކަމަށް އޭނާއަށް އެނގިފައެއް ނުވެއެވެ. އެއީ އަލީދީދިއަށް ލިބޭ ބޮޑު ހިތްހަމަޖެހުމެކެވެ. އޭނާ ގަބޫލުކުރާ ގޮތުގައި އޭނާގެ ޚިދުމަތްތައް އީކުއޭޓަރވިލެޖާއި އެތަނަށް އަންނަ ފަތުރުވެރިންނާއި މުވައްޒަފުންވެސް ގަބޫލު ކުރެއެވެ.\n"ގަބޫލުނުކުރާ ކަމަށްވާނަމަ ޝަކުވާކުރާނެތާ. މައްސަލަ ޖައްސާނެތާ. އެކަމަކު އެފަދަ އެއްވެސް ކަމެއް އިރާދަކުރެއްވިއްޔާނެތް،" އޭނާ ބުންޏެވެ.\nއޭނާއަކީ އެތަނުގައިހުރި ހަމައެކަނި ޑްރައިވަރެވެ. އެންމެންނަށް ޚިދުމަތްކޮށްދޭންހުރި ޑްރައިވަރެވެ. އޭނާ އެމަސައްކަތްކުރަނީ އެހެންމީހުންގެ އެހީއާވެސް އެކުގައެވެ. މާބުރަކޮށް މަސައްކަތް ކުރަންވެއްޖެ ކަމަށްވާނަމަ އެތަނުގެ އެހެން ދެ މުވައްޒަފަކު އެހީވާކަމަށް އޭނާ ބުންޏެވެ.\nއީކުއޭޓަރވިލެޖުގައި ވިއްސަކަށް އަހަރު އޭނާއަށް މަސައްކަތްކުރެވިފައިވިޔަސް އޭނާގެ ދާއިރާއިން ބޭރުގެ އެއްވެސްކަމަކަށް ގޮތްކިޔައި ހަދާކަށް އޭނާ ބޭނުމެއްނުވެއެވެ. އެތަނުގެ ކުރިއެރުމާއި އިތުރަށް ކުރިއަރުވަން ކުރަންވީ ކަންކަމާބެހޭ ގޮތުން ވާހަކަ ދައްކަން އޭނާބޭނުމެއްނޫނެވެ. "ތިޔަވާހަކަތައް ދައްކަން އެނގޭނީ ވެރިންނަށް" އޭނާ ވަރަށްކުރު ޖަވާބެއްދިނެވެ. އެކަމަކު އޭނާވެސް ކުރާ އުންމީދެއް އެބައޮވެއެވެ. ދުވަހަކަށްވުރެ ދުވަހެއް އީކުއޭޓަރވިލެޖު ރަނގަޅުވެގެން ދިޔުމުގެ އުންމީދެވެ.\nއަލީދީދީ ބުނީ އީކުއޭޓަރވިލެޖުގައި ގިނަދުވަހު މަސައްކަތްކުރަން ފުރުސަތު ލިބުމަކީ ލިބޭ ވަރަށްބޮޑު އުފަލެއް ކަމަށެވެ. އޭނާގެ އަޒުމަކީ އެތަނުން ކަނޑާނުލާހާ ހިނދަކު އެތަނުގައި ދެމިހުރުމެވެ.\nއަލީދީދީ ހިތްވަރުގަދަ ކެރޭ މީހުންނަށް މިހާރުގެ ޒުވާނުން ވާންވެއްޖެއެވެ. ވަޒީފާއަށާއި ވަގުތަށް ފަރުވާ ބަހައްޓައިގެނ އުޅެފި ކަމަށްވާނަމަ މި ރާއްޖެއިން ފެންނާނީ ހައްތާވެސް އަލިދީދީ ފަދަ މީހުންނެވެ.


މުވައްޒަފުން ބޭނުންވެއްޖެ. (އެޑްމިނިސްޓްރޭޓިވް އޮފިސަރ)\nއިދާރީ (އެޗް އާރު)\n2 މުވައްޒަފުންގެ ވަޒީފާއާއި ގުޅިގެން ލިޔަންޖެހޭ ސިޓީ ، މެސެޖް ފަދަ ތަކެތި ލިޔެ ތައްޔާރުކޮށް ފޮނުވުން\n3. ސްކޫލަށް ބޭނުންވާ މަޤާމްތައް އުފެއްދުމަށާ އިޢުލާން ކުރުމުގެ ހުއްދައަށް އެދެން ބޭނުންވާ މަޢުލޫމާތުތައް ފުރިހަމަކޮށް ފޮނުވަށާއި މަޤާމްތަކަށް އިޢުލާންކޮށް މުއްދަތު ހަމަވުމުން އިންޓަރވިއު ފޯމްތައް ތައްޔާރުކޮށް ، އިންޓަރވިއު ނިމުމުން ވަޒީފާ ހަމެއްސުމަށް ބޭނުންވާ ހުރިހާ ލިޔެކިޔުންތަށް ސީއެސް ވިއުގަ މެދުވެރިކޮށް ފޮނުވުން ނުވަތަ މިނިސްޓްރީ އޮފް އެޑިޔުކޭޝަނަށް ފޮނުވުން.\n4. މުވައްޒަފުންގެ ރަޖިސްޓްރީ ބެލެހެއްޓުން. މިގޮތުގެމަތިން ވަޒީފާއަށް އަލަށް ވަންނަ މުވައްޒަފުންނާއި ވަޒީފާއިން ވަކިވާ ނުވަތަ ބަދަލުވާ މުވައްޒަފުންގެ މަޢުލޫމާތުތައް، ޗިޓުގައިވާ ގޮތަށް ރަޖިސްޓްރީގައިލިޔެ ފުރިހަމަކުރުން.\n5. ސިވިލްސަރވިސް ކޮމިޝަން ނުވަތަ މިނިސްޓްރީ އޮފް އެޑިޔުކޭޝަނުން އަންގަވާ ތާވަލާއެއްގޮތަށް ސްކޫލް މުވައްޒަފުންގެ އެޕްރައިޒަލް މަސައްކަތް ކުރުން.\n6. މެމިސް ބެލެހެއްޓުމާއި މިނިސްޓްރީ އޮފް އެޑިޔުކޭޝަނުން ފޮނުވާ އޮންލައިން ފޯމްތައް ގަވައިދުން ބެލެހެއްޓުން.\nސިވިލް ސަރވިސްގެ ޤަވާއިދުގައިވާ ގޮތުގެ މަތިން ތިރީގައި މިވާޝަރުތުތަކުން ޝަރުތެއްފުރިހަމަވުން.\nބިޒްނަސް އެޑްމިނިސްޓްރޭޝަން/ ބިޒްނަސް މެނޭޖްމަންޓް/ ހިޔުމަން ރިސޯސް މެނޭޖްމަންޓް/ ޕަބްލިކް އެޑްމިނިސްޓްރޭޝަން ދާއިރާއަކުން ދިވެހިރާއްޖޭގެ ގައުމީ ސަނަދުތަކުގެ އޮނިގަނޑު ލެވެލް3ގެ ސަނަދެއް ހާސިލްކޮށްފައިވުމާއިއެކު ހިޔުމަން ރިސޯސް މެނޭޖްމަންޓް ދާއިރާއެއްގައި2އަހަރު ދުވަހުގެ މަސައްކަތުގެ ތަޖުރިބާ ލިބިފައިވުން.\n1) ވަޒީފާއަށް އެންމެ ޤާބިލުމީހަކު ހޮވުމަށްޓަކައި ބޭއްވޭ އިންޓަވިއުއަށް ބަލައިގެން\n2) ހާސިލްކޮށްފައިވާ ތައުލީމާއި ތަމްރީނަށް ބަލައިގެން\n3) މަސައްކަތުގެ ދާއިރާއިން ލިބިފައިވާ ތަޖުރިބާއަށް ބަލައިގެން\nނޯޓް: ތަޖުރިބާގެ މުއްދަތު ގުނާނީ ވަނަވަރުގައި ބަޔާންކޮށްފައިވާ ތަންތަނުގައި ވަޒީފާ އަދާކޮށްފައިވާ ކަމުގެ ރަސްމީ ލިޔުމުގެ ކޮޕީ ހުށައެޅުމުންނެވެ\nވަޒީފާއަށް އެދޭ ފޯމް މިސްކޫލް އިދާރާއިން ލިބެން ހުންނާނެއެވެ. އަދި www.csc.gov.mv ވެބްސައިޓުން މި ފޯމު ޑައުންލޯޑުވެސް ކުރެވޭނެއެވެ. މަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 05 ޖުލައި 2018 ވާ ބުރާސްފަތި ދުވަހުގެ މެންދުރުފަހު 14:00 ގެ ކުރިން، މިސްކޫލް އޮފީހަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް މެދުވެރިކޮށްވެސް ބަލައި ގަނެވޭނެއެވެ. އީ-މެއިލް އެޑްރެހަކީ، [email protected] އެވެ. އެޕްލިކޭޝަން ފޯމާއެކު ހުށަހަޅަންޖެހޭ ހުރިހާ ލިޔުންތައް ހުށަހަޅާފައި ނުވާނަމަ އެޕްލިކޭޝަން ބާޠިލުކުރެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ، 06 ޖުލައި 2018 އާއި 12 ޖުލައި 2018 އާ ދެމެދު، ބަނޑިދޫ ސްކޫލުގައި ނުވަތަ ސްކޫލުން ހަމަޖައްސާ ތަނެއްގައެވެ. ވުމާއެކު، މި ވަޒީފާއަށް ކުރިމަތިލާ ފަރާތްތަކުން، އެ ތާރީޚުތަކުގައި އިންޓަވިއުއަށް ހާޒިރުވުމަށް ތައްޔާރުވެގެން ތިބުން އެދެމެވެ.\nޕަބްލިޝްކުރި ތާރީޚު: 27 ޖޫން 2018\nސުންގަޑި: 05 ޖުލައި 2018 1400


ފަތުވާ: ޙައިޟުވީ މަޣްރިބުނަމާދުކުރިންކަމެއް ނުވަތަ ފަހުންކަމެއް ނޭނގޭނަމަ… – DhiSalafiyyah\n05/07/2014 ޢިލްމުވެރިންގެ ފަތުވާ, ފިޤުހާއި އޭގެ ޢިލްމުތައް, ފިޤުހީ މައްސަލަތައްދިސަލަފިއްޔާ\nސުވާލު: އަންހެނަކަށް މަޣްރިބު ނަމާދަށް ފަހު ޙައިޟުގެ ލޭގެ އަޘަރު ފެނުނެވެ. އެއީ މަޣްރިބު ނަމާދު ކުރިން ނުވަތަ ފަހުންވެފައި ހުރިކަމެއްކަން އޭނާއަކަށް ނޭނގެއެވެ. އޭނާގެ ނަމާދާއި ރޯދައިގެ ޙުކުމަކީ ކޮބާ ހެއްޔެވެ؟\n1. ފަހެ އޭނާއަށް ލޭ ފެނުމުން އެއީ އިރު އޮއްސުމުގެ ކުރިން ވެފައިހުރިކަމެއްކަމަށް އޭނާއަށް ބޮޑަށް ބުރަވެވެންޏާ، އެދުވަހު އޭނާގެ ރޯދަ ޞައްޙައެއް ނުވާނެއެވެ.\n2. ނަމަވެސް އެ ލެއަކީ މަޣްރިބު ވަގުތުގެ ފަހުން އައިސް ނުހިކިހުރި ލޭކަމުގައި ބޮޑަށް ބުރަވެވޭނަމަ އެދުވަހު އޭނާގެ ރޯދަ ޞައްޙަ ވާނެއެވެ. އަދި އޭނާ ޠާހިރުވުމުން މަޣްރިބު ނަމާދު ޤަޟާކުރުންވެސް ލާޒިމުވާނެއެވެ.\n3. ޝައްކުވެ އެ ދެގޮތުންކުރެ ގޮތެއް ޔަޤީންނުވާނަމަ ދަންނައެވެ. ފަހެ މިކަމުގައި އަޞްލަކީ ރޯދަ ޞައްޙަ ނުވާކަމުގެ ދަލީލެއް ޘާބިތުވެއްޖައުމަށް ދާންދެން ރޯދަ ޞައްޙަވުމެވެ.\nމިކަމުގައި ޢިލްމުވެރިން – رحمهم الله – ކަނޑައަޅުއްވާފައިވާ ޤަވާޢިދަކީ: އެކަމެއް ރައްދުކުރާނީ އެންމެ ފަހުން ހިނގި ކަމަކަށެވެ. އަދި އަޞްލަކީ އޭނާގެ ރޯދަ ފުރިހަމަވެ، އޭނާގެ ޛިންމާއިން ބަރީއަވެފައިވާކަމެވެ. އެއީ އެކަމަށް އަޘަރުކުރުވާކަމެއް ޘާބިތުވެއްޖައުމަށް ދާންދެނެވެ. އެހެންކަމުން ބަލާނީ އެފަދަމީހެއްގެ ރޯދަ ޞައްޙަކަމަށެވެ. ދެން ފަހެ އެފެނުނު ލެއަކުން އެދުވަހަށް އަޘަރެއް ނުކުރާނެއެވެ.\nމިމައްސަލާގައި ދެކޮޅަށް ބަލަންޖެހޭނެއެވެ. އެހެނީ:\n– އޭނާގެ ރޯދަ ޞައްޙަނަމަ، ޙައިޟުން ޠާހިރުވުމުން މަޣްރިބުނަމާދު ޤަޟާކުރުން ލާޒިމުވާނެއެވެ. ރޯދަހިފަން ނުޖެހޭނަމަ މަޣްރިބު ނަމާދު ޤަޟާކުރުން ލާޒިމުވާނެއެވެ.\n– އޭނާގެ ރޯދަ ޞައްޙަ ނޫންނަމަ ޙައިޟުން ޠާހިރުވުމުން މަޣްރިބު ނަމާދު ޤަޟާކުރަން ނުޖެހޭނެއެވެ.\nފަހެ، އޭނާގެ ރޯދަ ސަލާމަތްވެއްޖެނަމަ (އެބަހީ: ރޯދަ ޞައްޙަނަމަ) މަޣުރިބު ނަމާދުކުރުން ލާޒިމުވާނެއެވެ. އެއީ ނަމާދު ވަގުތު ވަތްއިރު އޭނާ ޠާހިރުކަންމަތީ ހުރުމުންނެވެ. މިކަމުގައި ބަލަންޖެހޭނީ ނަމާދު ވަގުތު ވަތްއިރު އޭނާ ހުރި ޙާލަތެވެ. ނަމާދު ވަގުތު ނިމޭއިރު ހުރި ޙާލަތެއް ނޫނެވެ.\nفضيلة الشيخ محمد بن محمد المختارالشنقيطي – حفظهالله –\nސުޢޫދީ ޢަރަބިއްޔާގެ ޢިލްމުވެރިންގެ މަތީމަޖިލީހުގެ ޢިލްމުވެރިއެއް\n(شرح زاد المستقنع للشيخ الشنقيطي)\nމިފަތުވާގެ އަޞްލު: ލިންކު


Molhuvaan majubooru match akah Eydhafushi mirey Thulhaadhoo aa dhekolhah nukunnanee\nމޮޅުވާން މަޖުބޫރު މެޗަކަށް އޭދަފުށި މިރޭ ތުޅާދުއާ ދެކޮޅަށް ނުކުންނަނީ\nގޯލްޑެން ފުޓްސަލް ޗެލެންޖުގެ ބ. އަތޮޅު ބުރުގައި ތުޅާދޫ ބަލިކުރަން މަޖުބޫރު މެޗަކަށް ނުކުންނަން އޭދަފުށި ތައްޔާރުވެއްޖެ އެވެ. އަތޮޅު ބުރުގެ ފަހު މެޗު މިރޭ ކުޅޭއިރު ޗެމްޕިއަންކަން ކަނޑައެޅޭނީ މެޗުގެ ނަތީޖާ ނުކުންނަ ގޮތަކުންނެވެ.\nއޭދަފުއްޓާއި ތުޅާދޫގެ އިތުރުން މި އަހަރުގެ މުބާރާތުގައި ބ. އަތޮޅުން ވާދަކުރަނީ ހިތާދޫ އެވެ. ހިތާދޫ ޓީމުން ދެ މެޗު ވެސް ކުޅެފައިވާއިރު އެޓީމު އޮތީ ތިން ޓީމު ހިމެނޭ އަތޮޅު ބުރުގެ އެއް ވަނައިގަ އެވެ. އެއް ޕޮއިންޓާ އެކު އޭދަފުށި އެއް ވަނައިގައި އޮތް ފުރަތަމަ މެޗުގައި ހިތާދޫ އަތުން ބަލިވި ތުޅާދޫ މިހާރު އޮތީ މުބާރާތުން ކަޓައިފަ އެވެ..\nއަތޮޅު ބުރުގެ ފުރަތަމަ މެޗުގައި ހިތާދޫ ވަނީ 5-1 އިން ތުޅާދޫ ބަލިކޮށްފަ އެވެ. ދެ ވަނަ މެޗުގައި އޭދަފުއްޓާއި ހިތާދޫ ވާދަކުރި މެޗު ނިމުނީ 2-2 އިން އެއްވަރުވެގެންނެވެ. ތިން ޕޮއިންޓާއި ފައިދާ ހަތަރު ގޯލާ އެކު ހިތާދޫ އެއް ވަނައިގައި އޮތްއިރު އަތޮޅު ޗެމްޕިއަންކަން އޭދަފުށިން ކަށަވަރުކުރަން ބޭނުންނަމަ މިރޭ ފަސް ގޯލުގެ ތަފާތަކުން ތުޅާދޫ ބަލިކުރަން ޖެހޭނެ އެވެ. އޭދަފުއްޓާއި ތުޅާދޫ ވާދަކުރާ މެޗު 5-1 އިން ނިމިއްޖެ ނަމަ އަތޮޅު ޗެމްޕިއަންކަން ކަނޑައަޅާނީ ހިތާދޫއާ އޭދަފުއްޓާ ދެމެދު ގުރަކަށް ގޮސްގެންނެވެ. އޭދަފުއްޓަށް އަތޮޅު ފައިނަލް ޔަގީން ވާނެ ގޮތަކީ 5-0 ނުވަތަ އެއަށްވުރެ ބޮޑު ތަފާތަކުން މެޗު ކާމިޔާބު ކުރުމެވެ.\nމި މުބާރާތުގެ މިދިޔަ އަހަރު އަތޮޅު ޗެމްޕިއަންކަމާއި ޒޯން ރަނަރަޕް ހޯދައި އޭދަފުށި ވަނީ މުބާރާތުގެ ސެމީ ފައިނަލުގައި ކުޅެފަ އެވެ. އަތޮޅު ބުރުގައި އޭދަފުށި މިދިޔަ އަހަރު ޗެމްޕިއަންކަން ހިތާދޫގެ މައްޗަށް ގޯލުގެ ތަފާތުން ކުރި ހޯދައިގެންނެވެ. އޭދަފުއްޓާއި ހިތާދޫ އަދި ތުޅާދޫގެ އިތުރުން މިދިޔަ އަހަރު އަތޮޅު ބުރުގައި ބައިވެރިވީ ކުޑަރިކިލެވެ.\nގޯލްޑެން ފުޓްސަލް އެސޯސިއޭޝަނުން އިންތިޒާމުކޮށްގެން 2015 ވަނަ އަހަރު ބާއްވަން ފެށި މި މުބާރާތުގެ ފުރަތަމަ ޗެމްޕިއަނުންނަކީ ހިތާދޫ އެވެ. އެކަމަކު ފުޓްސަލްގައި ހުނަރުވެރި ގިނަ ކުޅުންތެރިންތަކެއް ހިމެނޭ ހިތާދޫއަށް އޭގެފަހުން މުބާރާތުގައި ތައްޓާ ހަމައަށް ދެވިފައެއްނުވެ އެވެ.\nމި އަހަރުގެ މުބާރާތުގައި 66 ޓީމަކުން އަންނަނީ ވާދަކުރަމުންނެވެ. ބ. އަތޮޅުގެ ޗެމްޕިއަންކަން ހޯދާ ޓީމެއް ޒޯން ދޭއްގައި ވާދަކުރާނީ ރ. އަތޮޅުގެ ޗެމްޕިއަން އިނގުރައިދޫ އާއި ނ. އަތޮޅުން މުބާރާތުގައި ބައިވެރިވި ހަމައެކަނި ޓީމު ހޮޅުދޫއާ އެވެ. ތުޅާދޫ އާއި އޭދަފުށި ވާދަކުރާ މެޗު ފަށާނީ މިރޭ 8:15 ގަ އެވެ.


ދަރިންދެކެ މައިންބަފައިން ލޯބިވާ ފަދައިން އިލެކްޝަން...\nސީޔާސީ ޕާޓީތަކަށް ނަސޭހަތްތެރިވުން\nމިފަދަ ހާލަތެއްގައި ޕާޓީތަކަށް ބޮޑެތި ފިޔަވަޅެއް ނާޅާ ކަންކަން އިސްލާހު ކުރުމަށް އިސްކަން ދޭ\nދެވަނަ ފަހަރަށް ކުށް ތަކުރާރުކޮށްފި ކަމަށްވާނަމަ ޕާޓީތަކުގެ ވެރިންނާ ބައްދަލުކޮށް ނަސޭހަތް ދެވޭނެ\nފިޔަވަޅު އެޅުމަކީ އީސީގެ ސިޔާސަތެއް ނޫން\n4 މާރޗް 2021 | ބުރާސްފަތި 23:35\nދަރިންދެކެ މައިންބަފައިން ލޯބިވާ ފަދައިން އިލެކްޝަން ކޮމިޝަނުންވެސް ސިޔާސީ ޕާޓީތައް ދެކެ ލޯބިވާކަމަށާއި އުސޫލާ ހިލާފުވިކަމުގައިވީ ނަމަވެސް ފިޔަވަޅު އެޅުމަކީ މަގުސަދެއް ނޫން ކަމަށް އެކޮމިޝަނުން ބުނެފިއެވެ.\nރާއްޖެޓީވީގެ ފަލަސުރުހީ ޕްރޮގްރާމްގައި އިލެކްޝަން ކޮމިޝަން (އީސީ)ގެ މެމްބަރު ފުވާދު ތައުފީގު ވިދާޅުވީ ކޮވިޑް-19ގެ މި ޕެންޑަމިކްގައި ވެސް ހެލްތް ޕްރޮޓެކްޝަން އެޖެންސީ (އެޗްޕީއޭ)ގެ މިންގަނޑާއި ހިލާފަށް އަމަލުކުރާނަމަ އެސިޔާސީ ޕާޓީތަކަށް ނަސޭހަތް ދެމުންދާ ކަމަށެވެ.\nފުވާދު ވިދާޅުވީ ފިޔަވަޅު އެޅުމަކީ އީސީގެ ސިޔާސަތެއް ނޫން ކަމަށެވެ. އެގޮތުން އެންމެ ފުރަތަމަ ސިޔާސީ ޕާޓީއަކުން ގާނޫނާ ހިލާފަށް ހަރަކާތްތައް ހިންގާނަމަ ކޮމިޝަންގެ ފަރާތުން އެޕާޓީއަށް ސިޓީ ފޮނުވާ ކަމަށެވެ. ދެވަނަ ފަހަރަށް ކުށް ތަކުރާރުކޮށްފިކަމަށްވާނަމަ ޕާޓީތަކުގެ ވެރިންނާއި ބައްދަލުކޮށް ނަސޭހަތް ދެވޭނެ ކަމަށެވެ. އަދި ތިން ވަނަ ފަހަރު ނަމަ އިންޒާރު ދޭނެ ކަމަށް ފުވާދު ވިދާޅުވިއެވެ. އަދި ވިދާޅުވީ އިންޒާރާއެކުވެސް ކުށްތަކުރާރު ކުރާނަމަ ޖޫރިމަނާ ކުރާނެ ކަމަށެވެ.\nފުވާދު ވިދާޅުވީ ސިޔާސީ ޕާޓީތައް ޖޫރިމަނާކޮށް ބޮޑެތި ފިޔަވަޅުތައް އެޅުމަކީ ކޮމިޝަންގެ މަގުސަދެއް ނޫން ކަމަށެވެ. މީގެ އިތުރުން ފުވާދު ވިދާޅުވީ 10،000 މެމްބަރުން ހަމަވެގެން ދައުލަތުން ފައިސާ ދޫކުރަނީ އެންމެ ތިން ޕާޓީއަށް ކަމަށެވެ. އެއީ އެމްޑީޕީ، ޕީޕީއެމް އަދި ޖުމްހޫރީ ޕާޓީ ކަމަށެވެ. އަދި އެހެން ޕާޓީތަކަކީ ފައިސާ ދޫކުރާ ޕާޓީތަކެއް ނޫން ކަމަށާއި، މިފަދަ ހާލަތެއްގައި ޕާޓީތަކަށް ބޮޑެތި ފިޔަވަޅެއް ނާޅާ ކަންކަން އިސްލާހު ކުރުމަށް އިސްކަން ދޭ ކަމަށް ފުވާދު ވިދާޅުވިއެވެ.\nހަމައެކަނި ފިޔަވަޅު އެޅުމަކީ އެހާ ރަނގަޅު ގޮތެއް ނޫން ކަމަށް މިހާރުގެ ކޮމިޝަންގައި ތިއްބެވި ބޭފުޅުންނަށް ފެނިވަޑައިގަންނަވާތީވެ ހަމަ މިބަލަނީ އެގޮތަށް ހިނގާ ކަންކަމުގައި ފުރަތަމަ އެބޭފުޅުންނަށް ސިޓީއެއް ފޮނުވަން. ދެން އެއަށްފަހު އެބޭފުޅުންނަށް ދައުވަތު ފޮނުވައިގެން ބައްދަލުކޮށްފައި ވާހަކަ ދައްކާފައި ނަސޭހަތްތެރިވެހަދަން. ދެން ވެސް އިތުރަށް ގޯސްވަންޏާ އަޅުގަނޑުމެން އިތުރަށް އިންޒާރު ވެސް ދޭން. އެއަށްފަހު ދެން ފިޔަވަޅު މިދެންނެވި ފިޔަވަޅު އެޅުން. ޖޫރިމަނާ ކުރުން ކަހަލަ ބޮޑެތި ކަންތަކެއް ކުރަން. އެހެންނަމަވެސް ހުންނާނެ އެކަށީގެންނުވާ ކަންތައްތައް. ސިޔާސީ ޕާޓީތަކުގެ ތެރެއިން ވެސް ތިން ޕާޓީއަކަށް މި ދައުލަތުން ދެއްވާ ފައިސާ 10،000 މެމްބަރުން ހަމަވާތީ ފައިސާ މިދެނީ، އެމްޑީޕީ، ޕީޕީއެމް އަދި ޖުމްހޫރީ ޕާޓީ. ތިން ޕާޓީ. ދެން ހުންނަ ޕާޓީތަކަކީ ދައުލަތުން އެއްވެސް އެއްޗެއް ދެވޭ ބައެއް ނޫން. އެމީހުންގެ ޖޫރިމަނާއެއްކޮށްލާފަ އެމީހުންގެ އަތުން ފައިސާ ނަގަން ބަލާއިރުވެސް އަޅުގަނޑުމެން އެބަ ވިސްނާލަން ޖެހޭ ބެލެނިވެރިއަކަށް ވަންޏާ މައިންބަފައިން ދަރިންދެކެ ވާކަހަލަ ލޯތްބެއް އެބަވޭ. އިލެކްޝަން ކޮމިޝަނުން ކޮންމެ ޕާޓީއަކާ މެދު ވެސް ވާނެ. އެހެންވީމަ އަސަރުކުރާ ގޮތްވޭ އެމީހުން އަތުން ޖޫރިމަނާ ކުރަން.\nއީސީގެ މެމްބަރު ފުވާދު ތައުފީގު\nފުވާދު ވިދާޅުވީ އީސީން މިހާތަނަށް ބޭއްވި ހުރިހާ އިންތިޚާބެއް ބޭއްވިގެން ދިޔައީ ދެފުށް ފެންނަ ނިޒާމެއްގެ ތެރެއިން މިނިވަން ކަމާއެކު ކަމަށެވެ. ނަމަވެސް ކޮންމެ އިންތިޚާބެއްގައި ވެސް އެއްބަޔަކު ސުވާލު އުފައްދާކަން ފުވާދު ފާހަގަކުރެއްވިއެވެ. އެހެންކަމުން މިފަހަރު ލޯކަލް ކައުންސިލް އިންތިޚާބަށް ތައްޔާރުވަމުންދަނީ މިފަދަ ހުރިހާ ކަންކަމަށް ބެލުމަށްފަހު ކަމަށް ފުވާދު ވިދާޅުވިއެވެ.\n5 މާރޗް 2021 | ހުކުރު 06:29\nބޯގޯސް ވާހަކައެއް ތީ


Raees ai Mariya ge massalai ge thahugeegu kuriah dhey: ACC\nރައީސް އާއި މާރިޔާގެ މައްސަލައިގެ ތަހުގީގު ކުރިއަށްދޭ: އޭސީސީ\nރައީސް އިބްރާހިމް މުހައްމަދު ސޯލިހް އާއި މިނިސްޓަރު މާރިޔާ އަހްމަދު ދީދީ: އޭސީސީއަށް ހުށަހެޅި ދެ ބޭފުޅުންގެ މައްސަލަން ދަނީ ބަލަމުން -- އަވަސް ފައިލް ފޮޓޯ\nރައީސް އިބްރާހިމް މުހައްމަދު ސޯލިހް އާއި ޑިފެންސް މިނިސްޓަރު މާރިޔާ އަހްމަދު ދީދީގެ ދަތުރުފުޅުއްގައި ދައުލަތުގެ ވަސީލަތްތައް ނަހަމަ ގޮތުގައި ބޭނުން ކުރި ކަމަށް ބުނެ އެންޓި ކޮރަޕްޝަން ކޮމިޝަން (އޭސީސީ) އަށް ހުށަހަޅާފައިވާ ދެ މައްސަލަ އެ ކޮމިޝަނުން ބަލަމުންދާ ކަމަށް ބުނެފި އެވެ.\nއޭސީސީގެ އޮފިޝަލަކު މިއަދު ވިދާޅުވީ އޭސީސީން ބަލަން ފަށާފައިވާ ރައީސްގެ މައްސަލައަކީ ރައްޔިތުންގެ މަޖިލީހުގެ އިންތިހާބުގެ ކެމްޕޭނަށް ރައީސް ކުރެއްވި ދަތުރުފުޅުތަކެއްގައި ދައުލަތުގެ ރިޔާސީ ލޯންޗުކޮޅު ބޭނުން ކުރި ކަމަށް ބުނެ ހުށަހަޅާފައިވާ މައްސަލަ އެވެ.\nމަޖިލީހުގެ އިންތިހާބާ ދިމާކޮށް ރައީސް ރަށްރަށަށް ކުރެއްވި ދަތުރުފުޅުތަކުގައި ރިޔާސީ ލޯންޗުކޮޅު ބޭނުން ކުރެއްވުމާ ގުޅިގެން އޭރު ބޮޑެތި ފާޑުކިޔުންތަކެއް އަމާޒުވި އެވެ. އެކަމާ ގުޅިގެން ރައީސް އޮފީހުން ބުނެފައި ވަނީ ކެމްޕޭން ދަތުރުފުޅުތަކުގައި ރައީސް ރަސްމީ ލޯންޗު ބޭނުން ކުރައްވަނީ ސަލާމަތީ ސަބަބުތަކަށްޓަކައި އެމްއެންޑީއެފުން ބޭނުންވެގެން ކަމަށެވެ. އަދި އެއިން ކޮންމެ ދަތުރުފުޅެއްގެ ހަރަދުތައް ކުރީ އެމަނިކުފާނު ނިސްބަތްވެވަޑައިގެންނަވާ އެމްޑީޕީން ކަމަށް ރައީސް އޮފީހުން ބުނެފައިވެ އެވެ.\nރައީސްގެ މައްސަލައިގެ އިތުރަށް އޭސީސީން ދެން ބަލަމުން ދަނީ ޑިފެންސް މިނިސްޓަރު މާރިޔާ އަހްމަދު ދީދީ ޔުނައިޓެެޑް އެރެބް އެމިރެޓްސް (ޔޫއޭއީ) ގެ އިންޓީރިއާއަށް ވަޑައިގެން އެ ތަނުގެ އިންޓީރިއާ މިނިސްޓަރާ ކުރެއްވި ބައްދަލުވުމުގައި އޭނާގެ ދަރިކަލުން ބައިވެރި ކުރި ކަމަށް ބުނާ މައްސަލަ އެވެ.\nމިނިސްޓަރު މާރިޔާގެ ދަތުރަކީ އަމިއްލަފުޅު ހައިސިއްޔަތުން ކުރެއްވި ދަތުރެއް ކަމަށާއި އެ ދަތުރަށް ދައުލަތުން އެއްވެސް ހަރަދެއް ކޮށްފައި ނުވާ ކަމަށް މާރިޔާ މީގެ ކުރިން ވިދާޅުވެފައިވެ އެވެ. އަދި އިންޓީރިއާ މިނިސްޓަރާ ބައްދަލު ކުރެއްވީ ވެސް އަމިއްލަފުޅު ހައިސިއްޔަތުން ކަމަށް އެކަމަނާ މީގެ ކުރިން ވިދާޅުވެފައިވެ އެވެ.\nމި ދެ މައްސަލަ ވެސް މިދިޔަ މަހުގެ ތެރޭގައި އޭސީސީއަށް ހުށަހަޅާފައިވާ ކަމަށް އިދިކޮޅު ޕީޕީއެމް-ޕީއެންސީގެ ކޯލިޝަނުންގެ ގަނޫނީ ވަކީލުންގެ ޓީމުންނެވެ. ދެ މައްސަލައިގެ ތަހުގީގު ކުރިއަށްދާ ކަމަށް އޭސީސީން ބުނިއިރު ބަލަމުންދާ މައްސަލައަކަސްވާތީވެ ކުރިއަށްދާ ތަހުގީގުގެ ތަފުސީލެއް އެ ކޮމިޝަނަކުން ނުދެ އެވެ.\nއޭގެ އިތުރުން ގއ. ވިލިނގިލީގައި ބޭއްވި ދެކުނުގެ ހަތަރު އަތޮޅުގެ މަހާސިންތާއަށް މަޖިލީހުގެ ރައީސް މުހައްމަދު ނަޝީދު ކުރެއްވި ދަތުރުފުޅުގައި މަޖިލީހުގެ ބަޖެޓުން ޓިކެޓި ނެގި ކަމަށް ބުނެ ހުށަހެޅި މައްސަލަ ވެސް އޭސީސީން ދަނީ ބަލަމުންނެވެ. ރައީސް ނަޝީދުގެ އެ ދަތުރުފުޅަކީ ރަސްމީ ދަތުރުފުޅެއް ކަމަށް މަޖިލީހުގެ އިދާރާއިން މީގެ ކުރިން ބުނެފައިވެ އެވެ.\nދެކުނު މަހާސިންތާގައި ބައިވެރިވެވަޑައިގަންނަވަން ގއ. ވިލިނގިލިއަށް ކުރެއްވި ދަތުރުފުޅަށް ފަހުގައި، ހުވަދު އަތޮޅުގެ އެހެން ރަށްރަށާއި ފުވައްމުލައް ސިޓީއާއި އައްޑޫ ސިޓީއަށް ވެސް ނަޝީދު ވަޑައިގެންނެވި އެވެ. އެއީ އެމަނިކުފާނުގެ އަމިއްލަ ދަތުރުފުޅުތަކެކެވެ.\nރައީސް އިބްރާހިމް މުހައްމަދު ސޯލިހު އޭސީސީ ހިޔާނާތް + މާރިޔާ އަހުމަދު ދީދީ


Maadhdhiyyathah iskan dhinumakee gellun huri kameh | Mihaaru\nމާލޭގައި މިދިޔަ އަޟްހާ އީދު ދުވަހު އީދު ނަމާދު ކުރަނީ. ދީނީ ކަންކަމަށް އިހުމާލުވެ މާއްދިއްޔަތަށް އިސްކަން ދިނުމަކީ ގެއްލުން ހުރި ކަމެއް. -- ފޮޓޯ: ހުސެން ޝަޔާހް/މިހާރު\nމާއްދިއްޔަތަށް އިސްކަން ދިނުމަކީ ގެއްލުން ހުރި ކަމެއް\n23 ސެޕްޓެމްބަރ 2016 - 06:503comments\nދުނިޔޭގެ ދިރިއުޅުމުގައި އިންސާނުންނަށް އުފާ ލިއްބައިދޭ ކޮންމެ އެއްޗަކަށް ނުވަތަ ކަމަކަށް އިންސާނާ ލޯބި ކުރުމަކީ ތަބީއީ ކަމެކެވެ. އަދި މިފަދަ ތަކެއްޗާއި ކަންކަން އިންސާނުންނަށްޓަކައި ޒީނަތެއް ކަމުގައި ﷲ ވަނީ ލައްވަވާފަ އެވެ. މި ގޮތުން މުދަލާއި ދަރިންނަކީ ދުނިޔަވީ ހަޔާތުގެ ޒީނަތްތެރިކަން ކަމުގައި އަލް ކަހްފު ސޫރަތުގެ 46 ވަނަ އާޔަތުގައި ބަޔާން ކުރައްވާފައިވެ އެވެ. އަދި އަންހެނުންނާއި ދަރިންނާއި ރަންރިހީގެ ތެރެއިން އެއްކުރެވިފައިވާ ގިނަ ބައިވަރުތަކާއި މޮޅު އަސްތަކާއި ގެރިބަކަރި ޖަމަލާއި ދަނޑުބިމަށް އެދުމުގެ ލޯބި މީސްތަކުންނަށް ﷲ ޒީނަތްތެރި ކުރެއްވި ކަން އަދި އެއީ ދުނިޔޭގެ ދިރިއުޅުމުގައި އުފާ ލިބިދޭ ތަކެތިކަން އާލްޢިމްރާން ސޫރަތުގެ 14 ވަނަ އާޔަތުގައި ބަޔާން ކުރައްވާފައިވެ އެވެ.\nމިއީ އިންސާނީ ތަބީއަތް ކަމުގައި ވިއަސް އިސްލާމް ދީން އިންސާނުން ތަރުބިޔަތު ކުރަން ބޭނުން ވަނީ މި ކަންކަމަށް އިސްކަން ދީ ރޫހާނީ ކަންކަން ހަނދާން ނައްތާލައިގެން އުޅޭ ބައެއްގެ ގޮތުގައެއް ނޫނެވެ. އެހެންވެ ކުރިން މި އިޝާރާތް ކުރި ދެ އާޔަތް ވެސް ނިންމަވާލައްވާފައި ވަނީ މި މާއްދީ ކަންކަމަށް ވުރެ އުޚުރަވީ ހަޔާތުގައި ﷲގެ ހަޒްރަތުގައިވާ ކަންކަން އަދި އެ ކަންކަން ލިބިގަތުމަށްޓަކައި ކުރަން ޖެހޭ ހެޔޮ އަމަލުތައް މާ ރަނގަޅު ކަން ބަޔާން ކުރައްވަމުންނެވެ. ވީމާ މިއިން އެނގެނީ މާއްދިއްޔަތަށް ކިތަންމެ ލޯބި ކުރިއަސް އެއަށް މީހާ ގޮސް ހުސްވެގެން ނުވާނެ ކަމެވެ. އަދި އެންމެ އިސްކަން ދޭ ކަމަކީ މާއްދީ ކަންކަން ކަމުގައި ނުހެދުމެވެ.\nމާއްދީ ކަންކަމަށް އިސްކަން ދިނުމަކީ ވަގުތީ މަންފާތަކެއް އެއިން ލިބުނަސް ހަގީގަތުގައި ގެއްލުން ހުރި ކަމެކެވެ. ސަބަބަކީ މާއްދިއްޔަތަށް އިސްކަން ދޭ ނަމަ ދުނިޔޭގެ ދިރިއުޅުމުގައި އިންސާނާގެ ހުރިހާ ހިތްވަރަކާއި މަސައްކަތެއް ހުސްކޮށްލާނީ މުދަލާއި ދަރިންނާއި މަތީ މަގާމުތައް ފަދަ ދުނިޔަވީ ހަޔާތުގެ އުފާތައް ލިބިގަތުމަށް އެކަންޏެވެ. މިފަދަ މީހުންގެ މި މަސައްކަތުގައި މާއްދީ ނޫން ކަމަކާ (މިސާލަކަށް ގާތްތިމާގެ ކަމުގެ ނުވަތަ އަވައްޓެރިކަމުގެ ގުޅުން ދެމެހެއްޓުން ފަދަ ކަމަކާ) ތައާރުޒު ވެއްޖެ ނަމަ އިސްކަންދޭނީ އަބަދުވެސް މާއްދީ ކަމަށެވެ.\nކީރިތި ޤުރުއާނުގައި ސިފަ ކުރެވިފައިވާ ގޮތުގައި މިފަދަ މީހުންނަކީ ދުނިޔަވީ ހަޔާތުގައި އެމީހުން އެކުރަނީ ރަނގަޅު ކަންކަން ކަމަށް އެ މީހުންނަށް ހީވިއަސް އެމީހުންގެ މަސައްކަތްތައް ގެއްލެނިވެގެންވާ ބައެކެވެ (އަލްކަހުފް 401). އެމީހުންގެ މަސައްކަތް ގެއްލެނިވި ކަމަކަށް ވާ އެތައް ސަބަބެއްވެ އެވެ. މިގޮތުން އެއް ކަމަކީ، އެމީހުންނަށް އެކަމުން ވަގުތީ އުފާތަކެއް ލިބުނަސް އެކަމުގެ ސަބަބުން ފަހުން އެމީހުންނާ ހިތާމަތައް ކުރިމަތިލާން ޖެހުމެވެ. މިދުނިޔޭގައި އެ ހިތާމަތަކާ ކުރިމަތި ލާން ފަހަރެއްގައި ނުޖެހުނަސް ހަމަ ކަށަވަރުން ވެސް އާޚިރަތުގައި އެ ކަމާ ކުރިމަތިލާން ޖެހުމެވެ.\nދެ ވަނަ ކަމަކީ، އެމީހުން އެކަމަށް ފަރުވާތެރިވާ މިންވަރު އެއް ދުވަހުން އަނެއް ދުވަހަށް އިތުރުވަމުން ގޮސް ކިތަންމެ މުހިންމު ސަބަބެއް ދިމާވި ކަމުގައި ވިއަސް އެކަމުން ދުރުހެލި ނުވެވުމެވެ. އަދި އެކަމުން ދުރުހެލިވާން އެމީހުންނަށް މަޖްބޫރު ކުރެވިއްޖެ ނަމަ އެމީހުންގެ ހިތްތައް ނުތަނަވަސްވެ ނުބައި ހީކުރުންތައް ހީކޮށް ނުބައި ރޭވުންތައް ރާވަން ފަސް ނުޖެހުމެވެ.\nތިން ވަނަ ކަމަކީ، އެކަން ހާސިލު ކުރުމަށްޓަކައި ކިތަންމެ ނުބައި ވަސީލަތެއް ނަމަވެސް ބޭނުން ކުރަން ޖެހިލުން ނުވުމެވެ. ހަތަރު ވަނަ ކަމަކީ، އާދަމުގެ ދަރިއަކަށް ވީތީ ﷲ ދެއްވާފައިވާ ކަރާމާތްތެރިކަން ވެސް ގެއްލުވާލައި އެންމެހާ ޙުރުމަތްތެރިވެގެންވާ ކަންކަމަށް އެއްވެސް ލަދެއް ހަޔާތެއް ނެތި އަރައިގަންނަމުން ދިއުމެވެ. ވީމާ އެމީހުންގެ މަސައްކަތް ވެގެން އެދަނީ ގެއްލެނިވި މަސައްކަތަކަށެވެ. އެމީހުންގެ އަމިއްލަ ނަފްސަށް ހިތާމަތަކާ ކުރިމަތި ކުރުވައި އެމީހުންގެ ކަރާމަތްތެރިކަން އަމިއްލައަށް ގެއްލުވާލެވޭ ކަމަކަށެވެ.\nމިފަދަ މީހުންގެ މި މާއްދިއްޔަވަންތަ ކަމުން ގެއްލުން ލިބެނީ ހަމައެކަނި މި މީހުންނަކަށް ނޫނެވެ. މި މީހުންނާ އެކުގައި ދިރިއުޅޭ އެހެން އެންމެންނަށް ވެސް ގެއްލުން ލިބެ އެވެ. އަދި ވަކިން ހާއްސަކޮށް މިފަދަ މީހުންނަކީ މަސްއޫލިއްޔަތު އުފުލަން ޖެހޭ ފަދަ މަގާމުތަކުގައި ތިބޭ ބައެއް ނަމަ މި މީހުންގެ މަސްއޫލިއްޔަތުގެ ދަށުގައިވާ އެންމެންނަށް ގެއްލުންތައް ފޯރަ އެވެ. މިސާލަކަށް ގައުމުތަކުގައި ކަންކަމާ އިސްވެ ތިބޭ މީހުންނަކީ މިފަދަ މާއްދިއްޔަތަށް ލޯބި ކުރާ ބައެއް ނަމަ ރައްޔިތުންގެ ހައްގުތައް އަނިޔާވެރި ގޮތުގައި ގެއްލިގެން ދާނެ ކަމީ އެއްވެސް ޝައްކެއް އޮތް ކަމެއް ނޫނެވެ.\nވީމާ މުސްލިމުންގެ މައްޗަށް ލާޒިމުވެގެން ވަނީ މާއްދިއްޔަތަށް އިސްކަން ދިނުމަށް ވުރެ ބޮޑަށް ރޫހާނިއްޔަތަށް އިސްކަން ދިނުމެވެ. މި ދުނިޔޭގެ ހަޔާތާއި އޭގެ ޒީނަތްތެރިކަން ދެނެގެންވާ ހާލު އިންސާނިއްޔަވަންތަ މާތް ސިފަތައް ވެސް ދަނެ އެ ސިފަތަކަށް ބޮޑަށް އިސްކަން ދިނުމެވެ. ތިމާގެ އެދުމެއް ބޭނުމެއް އޮތް ނަމަވެސް އެފުއްދުމުގައި އެހެން މީހަކަށް ގެއްލުމެއް ލިބޭނަމަ ތިމާގެ އެދުން ދޫކޮށްލައި އެހެން މީހުންނަށްޓަކައި ގުރުބާން ވުން ނުވަތަ އެހީވުމާއި ހެޔޮ ފޯރުވުން ނުވަތަ ހެޔޮ ނަސޭހަތް ދިނުމާއި ވާގިވެރިވުން ފަދަ މާތް ސިފަތަކަށް އިސްކަން ދިނުމެވެ.\nމިގޮތަށް އަބަދުވެސް މާއްދީ ކަންކަމުގެ ކުރިމަތީ މާތް ސިފަތަކަށް އިސްކަން ދޭ ނަމަ އޭގެ މަންފާ ދުނިޔެ އާއި އާޚިރަތުގައި ލިބޭނެކަން ކަށަވަރެވެ. ކީރިތި ޤުރުއާނުން އެނގޭ ގޮތުގައި އެ ފަދަ މީހުންނަކީ އެމީހުން އެ ހިދާޔަތުގެ މަގު އިހުތިޔާރު ކުރީތީވެ ﷲ އެމީހުންނަށް ހިދާޔަތް އިތުރު ކުރައްވާނެ ބައެކެވެ. އެމީހުންގެ އެ އަމަލުތަކަކީ ސާލިހު އަދި އަބަދަށް ދެމިހުންނަނިވި އަމަލުތަކެކެވެ. ﷲގެ ހަޒްރަތުން ސަވާބު ލިބުމުގައި އެ އަމަލުތައް މާ ހެޔޮ ވެގެންވެއެވެ (މަރިޔަމް 67). އަދި އެފަދަ މީހުންނަކީ ބިމުގައި އެމީހުންނަށް އުޅެވޭނެ ގޮތްތައް ﷲ ތަނަވަސް ކޮށްދިނުމުން ނަމާދު ގާއިމުކޮށް ޒަކާތްދީ ހެޔޮކަންތަކަށް އަމުރުކޮށް ނުބައި ކަންތައް ނަހީ ކުރާ މީހުންނެވެ (އަލްޙައްޖު 14).\nއެފަދަ މީހުންގެ ހިދާޔަތުގެ މައްޗަށް ﷲ ހިދާޔަތް އިތުރު ކުރައްވަނީ މާއްދިއްޔަތާ ރޫހާނިއްޔަތާ ދެބައި އެމީހުންނަށް އެނގި ހުރެ ރޫހާނީ ބަޔަށް (އެބަހީ ސާލިހު އަމަލުތަކާއި މާތް ސިފަތަކަށް) އެމީހުން ދޭ އިސް ކަމުގެ ސަބަބުންނެވެ. އެމީހުން މި ރޫހާނިއްޔަތަށް އިސްކަން ދޭ ކަމުގެ ހެއްކަކީ ބިމުގައި އެމީހުންނަށް ތަނަވަސްކަމާއި ފަހިކަން ލިބުނު ނަމަވެސް ނަމާދު ކުރުމާއި ޒަކާތް ދިނުމާއި ހެޔޮ ނަސޭހަތް ދިނުން އެއީ އެންމެ މުހިންމު ކަންކަން ކަމުގައި އެމީހުން ބަލާތީ އެވެ.\nއިސްލާމް ދީން މިފަދަ މީހުންނަށް ތައުރީފު ކުރި ނަމަވެސް އޭގެ މާނައަކީ ދުނިޔަވީ ހަޔާތުން މުޅިން އެއްކިބާވެ ހުރެ މުޅިން ރޫހާނިއްޔަ ބަޔަކަށް ވުމެއް ނޫނެވެ. އިސްލާމް ދީން އެގޮތަކަށް އަމުރެއް ނުކުރެ އެވެ. އެއާ ހިލާފަށް އިސްލާމް ދީން އަންގަވަނީ ދުނިޔަވީ ހަޔާތުން ވެސް ލިބެން އޮތް ނަސީބު ހަނދާން ނައްތާނުލައި އެ ހޯދުމަށެވެ. ހަމައެކަނި އަންގަވަނީ އެ މާއްދިއްޔަ ފައިދާ ހޯދުމުގައި ރޫހާނީ ކަންކަމުން ގުރުބާން ނުވުމަށެވެ. އެހެނީ ދާއިމަށް ދެމިގެންވާ އެއްޗަކީ އެފަދަ ރޫހާނިއްޔަ ކަންކަމެވެ.\nވީމާ މާއްދިއްޔަތުގެ ކުރިމަތީ އަބަދުވެސް ރޫހާނިއްޔަ ވަންތަ ކަމަށް އިސްކަން ދޭން ޖެހޭނެ އެވެ. އަބަދަށް ދެމިހުންނަ އެއްޗަކީ އެއީ އެވެ. މާއްދިއްޔަތަކީ ފަނާވާ އެއްޗެކެވެ. ތިމާ މި ދުނިޔެ ދޫކޮށް ދާއިރު ގެންދެވޭނެ އެއްޗެއް ނޫނެވެ. ނަމަވެސް ސާލިހު އަމަލުތަކާއި މާތް ސިފަތަކަކީ އާޚިރަތުގެ ގޮވައްޗަށް ގެންދެވޭނެ އެއްޗެކެވެ. އެބަހީ އެކަމުގެ ސަބަބުން އާޚިރަތުގައި ސަވާބާއި ދަރުމަ އަބަދާއި އަބަދު ލިބިލިބި ހުރުމެވެ.\nއިތުރު ލިޔުންތައް ދީން އިސްލާމް ޤުރުއާން\nކަރަންޓީނާ އެކު އިސްލާމް ދީނުގެ ހިދާޔަތު\nކީރިތި ޤުރުއާނުގައި އަޚްލާޤަށް ބާރުއަޅާ މިންވަރު\nކެތްތެރިވުމުގެ ފިލާވަޅުތައް ޚިޟްރުގެފާނުގެ ވާހަކަ އިން\n20 hours ago 179


އީމާންތެރިކަން އިތުރުވާ ސަބަބުތަކާއި މަދުވާ ސަބަބުތައް 1 – DhiSalafiyyah\nއީމާންތެރިކަން އިތުރުވާ ސަބަބުތަކާއި މަދުވާ ސަބަބުތައް 1\n24/11/2013 ޢަޤީދާއާއި ފިރުޤާތައްއައްޝައިޚް ޢިމްރާން މުޙައްމަދު ޢަލީ\nއީމާންތެރިކަމަކީ އިތުރުވާ އަދި މަދުވެސްވާ އެއްޗެކެވެ. މިކަމުގެ ސަބަބުތަކާއި ދަލީލުތައް ކީރިތި ޤުރުއާނާއި ރަސޫލާ صلى الله عليه وسلم ގެ ޙަދީޘްތަކުގައި ވާރިދުވެގެން އައިސްފައިވެއެވެ.\nއެގޮތުން މިލިޔުމުގައި ހުށަހަޅާމިލަނީ أ. د. عَبْدُالرَزَّاق البَدْر ލިޔުއްވާފައިވާ زِيَادَةُ الإيمانِ وَنُقْصَانُهُ وَحُكْمُ الإستِثْنَاءِ فِيْهِ، މިފޮތުގައި ބަޔާންކުރައްވާފައިވާ ބަހުޘްއެއްގެ ޚުލާޞާ ނުކުތާތަކެކެވެ.\n﴿لَّـٰكِنِ الرَّاسِخُونَ فِي الْعِلْمِ مِنْهُمْ وَالْمُؤْمِنُونَ يُؤْمِنُونَ بِمَا أُنزِلَ إِلَيْكَ وَمَا أُنزِلَ مِن قَبْلِكَ ۚ وَالْمُقِيمِينَ الصَّلَاةَ ۚ وَالْمُؤْتُونَ الزَّكَاةَ وَالْمُؤْمِنُونَ بِاللَّـهِ وَالْيَوْمِ الْآخِرِ أُولَـٰئِكَ سَنُؤْتِيهِمْ أَجْرًا عَظِيمًا﴾ [سورة النساء ١٦٢ ]\nމާނައީ: “އެހެނެއްކަމަކު އެބައިމީހުންގެ ތެރެއިން ޢިލްމުވެރިކަމުގައި ސާބިތުވެ ހަރުލައިތިބި މީހުންނާއި، މުއުމިނުން ކަލޭގެފާނަށް ބާވައިލެއްވި ފޮތަށާއި، ކަލޭގެފާނުގެ ކުރިން ބާވައިލެއްވި ފޮތްތަކަށް އީމާންވެއެވެ. (އެބައިމީހުންނާ) އަދި (ޚާއްޞަކޮށް) ނަމާދު ޤާއިމުކުރާ މީހުންނާއި، ޒަކާތްދޭ މީހުންނާއި، ﷲ އަށާއި، އާޚިރަތް ދުވަހަށް އީމާންވާ މީހުން (ދަންނައެވެ!) އެބައިމީހުންނަށް ތިމަންއިލާހު ބޮޑުވެގެންވާ ދަރުމަ ދެއްވާހުށީމެވެ.”\nޝަރުޢީ ޢިލްމުގެ ތެރޭގައި ހިމެނޭ ކަންތައްތަކުގެ ތެރެއިން އީމާންތެރިކަން އިތުރުވާ ކަންތައްތައް\nޤުރުއާން ކިޔެވުމާއި ޤުރުއާނާމެދު ވިސްނާ ފިކުރުކުރުން.\n﴿كِتَابٌ أَنزَلْنَاهُ إِلَيْكَ مُبَارَكٌ لِّيَدَّبَّرُوا آيَاتِهِ وَلِيَتَذَكَّرَ أُولُو الْأَلْبَابِ ﴾ [سورة ص ٢٩]\nމާނައީ: ”(މިއީ) ކަލޭގެފާނަށް ތިމަންއިލާހު ބާވައިލެއްވި ބަރަކާތްތެރި ފޮތެކެވެ. (އެއީ) އެބައިމީހުން އެ ފޮތުގެ އާޔަތްތަކުގެ މާނަތަކާމެދު ވިސްނައި ފިކުރުކުރުމަށެވެ. އަދި ބުއްދީގެ އަހުލުވެރިން (އެއިން) ނަސޭހަތް ލިބިގަތުމަށެވެ.”\nﷲގެ ރިވެތިވެގެންވާ އިސްމުފުޅުތަކާއި މަތިވެރި ޞިފަފުޅުތައް އުނގެނުން.\nޞަޙީޙު ބުޚާރީއާއި ޞަޙީޙް މުސްލިމުގައި އަބޫ ހުރައިރާ رضي الله عنه ގެ އަރިހުން ރިވާވެގެން އައިސްފައިވެއެވެ. އެކަލޭގެފާނު ވިދާޅުވިއެވެ. ރަސޫލު ﷲ صلى الله عليه وسلم ޙަދީޘްކުރެއްވިއެވެ.\n((إِنَّ لِلَّهِ تِسْعَةً وَتِسْعِينَ اسْمًا، مِائَةً إِلَّا وَاحِدًا مَنْ أَحْصَاهَا دَخَلَ الْجَنَّةَ)) [أخرجه البخاري (5 / 354 ) ومسلم (4/ 2063)]\nމާނައީ: “ހަމަކަށަވަރުން ﷲ އަށް ނުވަދިހަ ނުވަ އިސްމުފުޅުވެއެވެ. ސަތޭކަ ހަމަނުވެ އެންމެ އިސްމުފުޅެކެވެ. އެ އިސްމުފުޅުތައް ދަސްކޮށް، އެ އިސްމުފުޅުތަކަށް ދޭންވާ ޙައްޤުތައް ދީފިމީހަކު ސުވަރުގެ ވަދެއްޖެއެވެ.” \nނަބިއްޔާ صلى الله عليه وسلم ގެ ސިޔަރަތާ މެދު ވިސްނުން.\n﴿ وَإِنَّكَ لَعَلَىٰ خُلُقٍ عَظِيمٍ ﴾ [سورة القلم ٤ ]\nމާނައީ: “އަދި ހަމަކަށަވަރުން، ކަލޭގެފާނު ވަނީ މާތްވެގެންވާ ޚުލުޤުފުޅެއްގެ މަތީގައިކަން ކަށަވަރެވެ.”\nއިސްލާމްދީނުގެ ފުރިހަމަކާމެދު ވިސްނުން.\n﴿…وَلَـٰكِنَّ اللَّـهَ حَبَّبَ إِلَيْكُمُ الْإِيمَانَ وَزَيَّنَهُ فِي قُلُوبِكُمْ…﴾ [سورة الحجرات ٧]\nމާނައީ: ”އެހެނެއްކަމަކު ﷲ، ތިޔަބައިމީހުން އީމާންކަމަށް ލޯބިޖައްސަވައި، ތިޔަބައިމީހުންގެ ހިތްތަކުގައި އެ އީމާންކަން ޒީނަތްތެރިކުރެއްވިއެވެ.”\nމިއުންމަތުގައި އިސްވެ ގޮސްފައިވާ ސަލަފުއްޞާލިޙުންގެ ޙަޔާތްޕުޅާ ގުޅުންހުރި ފޮތްތައް ކިޔުން.\n((خَيْرُ أُمَّتِي الْقَرْنُ الَّذِينَ بُعِثْتُ فِيهِمْ، ثُمَّ الَّذِينَ يَلُونَهُمْ …)) [ رواه مسلم4/ 1964]\nމާނައީ: “ތިމަންކަލޭގެފާނުގެ އުންމަތުގެ ތެރެއިން އެންމެ ހެޔޮ ބަޔަކީ، އެޤަރުނެއްގައި ތިމަންކަލޭގެފާނު އެބައެއްގެ ގާތަށް ފޮނުވުނު މީސްތަކުންނެވެ. (އެބަހީ: ޞަޙާބީ ބޭކަލުންނެވެ.) ދެން އެއަށްފަހު އެބައިމީހުންނާ ޖެހިގެން އައި މީހުންނެވެ…”\n﴿إِنَّ فِي خَلْقِ السَّمَاوَاتِ وَالْأَرْضِ وَاخْتِلَافِ اللَّيْلِ وَالنَّهَارِ وَالْفُلْكِ الَّتِي تَجْرِي فِي الْبَحْرِ بِمَا يَنفَعُ النَّاسَ وَمَا أَنزَلَ اللَّـهُ مِنَ السَّمَاءِ مِن مَّاءٍ فَأَحْيَا بِهِ الْأَرْضَ بَعْدَ مَوْتِهَا وَبَثَّ فِيهَا مِن كُلِّ دَابَّةٍ وَتَصْرِيفِ الرِّيَاحِ وَالسَّحَابِ الْمُسَخَّرِ بَيْنَ السَّمَاءِ وَالْأَرْضِ لَآيَاتٍ لِّقَوْمٍ يَعْقِلُونَ﴾ [سورة البقرة ١٦٤]\nމާނައީ: “ހަމަކަށަވަރުން އުޑުތަކާއި ބިން ހެއްދެވުމުގައްޔާއި، ރޭދުވާ ތަފާތު ވުމުގައްޔާއި، މީސްތަކުންނަށް މަންފާކުރާ ތަކެއްޗާއިގެން ކަނޑުމަތީގައި ދުވާ އުޅަނދުތަކުގައްޔާއި، ﷲ އުޑުން ވެއްސެވި ވާރޭގައްޔާއި، ފަހެ، ބިން މަރުވެ އޮތުމަށްފަހު އެވާރޭގެ ސަބަބުން ބިމަށް ދިރުން ދެއްވައިފުމާ އަދި ހިނގައިބިނގައި އުޅޭ އެންމެހާ ބާވަތްތަކުގެ ދިރޭތަކެތި، އެ ބިމުގައި ފަތުރުއްވައިފުމާ އަދި އެކި ފަރާތްފަރާތުން ޖެހޭގޮތުގައި ވައިޖެއްސެވުމުގައްޔާއި، އުޑާއި ބިމާ ދެމެދު ކިޔަމަންކުރައްވާފައިވާ ވިލާގައި، ވިސްނާ ބަޔަކަށް ކަނޑައެޅިގެން ހުރި ހެކިތަކެއް ވާކަން ކަށަވަރެވެ.”\n﴿قَدْ أَفْلَحَ الْمُؤْمِنُونَ  الَّذِينَ هُمْ فِي صَلَاتِهِمْ خَاشِعُونَ  وَالَّذِينَ هُمْ عَنِ اللَّغْوِ مُعْرِضُونَ  وَالَّذِينَ هُمْ لِلزَّكَاةِ فَاعِلُونَ  وَالَّذِينَ هُمْ لِفُرُوجِهِمْ حَافِظُونَ  إِلَّا عَلَىٰ أَزْوَاجِهِمْ أَوْ مَا مَلَكَتْ أَيْمَانُهُمْ فَإِنَّهُمْ غَيْرُ مَلُومِينَ  فَمَنِ ابْتَغَىٰ وَرَاءَ ذَٰلِكَ فَأُولَـٰئِكَ هُمُ الْعَادُونَ  وَالَّذِينَ هُمْ لِأَمَانَاتِهِمْ وَعَهْدِهِمْ رَاعُونَ  وَالَّذِينَ هُمْ عَلَىٰ صَلَوَاتِهِمْ يُحَافِظُونَ  أُولَـٰئِكَ هُمُ الْوَارِثُونَ  الَّذِينَ يَرِثُونَ الْفِرْدَوْسَ هُمْ فِيهَا خَالِدُونَ ﴾ [سورة المؤمنون ١- ١١]\nމާނައީ: “މުއުމިނުން ކާމިޔާބުވެއްޖެކަން ކަށަވަރެވެ.  އެބައިމީހުންނީ އެބައިމީހުންގެ ނަމާދުގައި މަޑުމައިތިރިވެތިބޭ މީހުންނެވެ.  އަދި އެބައިމީހުންނީ، ބޭކާރު ވާހަކަތަކާއި، ކަންތަކުން ދުރުހެލިވެތިބޭ މީހުންނެވެ.  އަދި އެބައިމީހުންނީ ޒަކާތް ދޭމީހުންނެވެ.  އަދި އެބައިމީހުންނީ އެބައިމީހުންގެ ފަރުޖުތަކަށް ރައްކާތެރިވާމީހުންނެވެ.  އެބައިމީހުންގެ އަނބިންގެ މައްޗަށާއި، އެބައިމީހުންނަށް މިލްކުވެގެންވާ އަޅުންގެ މައްޗަށް މެނުވީއެވެ. ފަހެ، ހަމަކަށަވަރުން، އެބައިމީހުންނީ (އެކަމުގައި) ބަދުނާމެއް ލިބިގެންނުވާ މީހުންނެވެ.  ފަހެ، އެއިން ބޭރުގައިވާ ކަމަކަށް އެދިއްޖެމީހާ (ދަންނައެވެ!) ފަހެ، އެއީ (ހުއްދަވެގެންވާ އިން) ފަހަނަޅައިދާ މީހުންނެވެ.  އަދި އެބައިމީހުންނީ އެބައިމީހުންގެ އަމާނާތްތަކަށާއި އެބައިމީހުންގެ ޢަހުދުތަކަށް ރައްކާތެރިވާ މީހުންނެވެ.  އަދި އެބައިމީހުންނީ އެބައިމީހުންގެ ނަމާދުތަކުގެ މައްޗަށް ރައްކާތެރިވާ މީހުންނެވެ.  ވާރުތަވާ މީހުންނީ، ހަމަ އެބައިމީހުންނެވެ.  އެބައިމީހުންނީ ފިރުދައުސް އޭކިޔުނު ސުވަރުގެ ވާރުތަވާ މީހުންނެވެ. އެބައިމީހުން އެތަނުގައި ދެމިތިބޭހުށްޓެވެ. ”\n މިމައުޟޫގެ އިތުރު ތަފްޞީލް: ލިންކު 1، ލިންކު 2